29 ޑިސެމްބަރ 2019 - 07:23 18 comments\n"ފަހުން ދެރަވާނެ،" ޝާހިދާ ވިސްނައިލައިފައި ބުންޏެވެ. "އަހަރެން ރަނގަޅަށް ނުވެސް ދަންނަމެއްނު. އަނެއްކޮޅުން ތީ މީހެއްގެ ފިރިޔެއް. އަހަރެން ދެއަންބަކަށް ނީންނާނަން. އަހަންނާ އިންނަން އަނބިމީހާ ވަރިކޮށްލައިފިއްޔާ އަހަރެން ބަލާނީ އެހެން މީހަކާ އިންނަން އަހަރެން ވެސް ވަރިކޮށްލާނެކަމަށް. ދެން ކިހިނެއްހަދާނީ؟"\n"އަހަރެން މީހަކާ އިނދެގެން އުޅޭކަން ކިހިނެއް އެނގުނީ؟" އަހަރެން ސުވާލުކުރީމެވެ.\n"މާލެ ކުޑަކަމުން،" ހިނިއައިސްފައި ޝާހިދާ ބުންޏެވެ. "މާލޭގަ މީހުން ގިނަކަމުން. ކިހިނެއް ފިލައިގެން އުޅޭނީ؟"\nއަހަރެން ގާތަށް ހިނިއައެވެ. ނުބައި ފައްތަރަކަށް އަހަރެން ވައްޓައިލީމައެވެ. ނާޒިޔާގެ ހުންނަ ކޫސަނި މިޒާޖުގެ ވާހަކައާއި، ފަހުން ކުރިމަތިވި މައްސަލަތައް ޝާހިދާއަށް ކިޔައިދޭކަށް އަހަރެން ބޭނުމެއް ނޫނެވެ. ނާޒިޔާއަކީ އަހަރެންގެ އަނބިމީހާއެވެ. ފިރިޔެއްގެ ހައިސިއްޔަތުން އަހަރެން ޖެހޭނީ އަނބިމީހާ ހިމާޔަތްކުރާށެވެ. ފަލީހަތްކުރާކަށް ނޫނެވެ. ޝާހިދާ ބުނީ ތެދެކެވެ. ޝާހިދާއަކީ ކާކުކަމެއް އަހަންނަކަށް ނޭނގެއެވެ. މުޅީން ވެސް އެނގިފައިވަނީ ޝާހިދާޔާ ބެހޭގޮތުން ޝާހިދާ ދެއްކި ވާހަކައެވެ. އެއީ ތެދެއްކަމެއް ޔަގީނެއް ނޫނެވެ. އެހެނަސް ޝާހިދާގެ ދަރިޔަކު އެބަހުއްޓެވެ. އެ ދަރިފުޅުގެ ބައްޕައެކޭ ނެތް މީހެކޭ އެއްފަދައެވެ. ޝާހިދާޔާ ކައިވެނިކުރާއިރަށް އަހަރެންނަށް ދަރިޔަކު ލިބުނީއެވެ. ހިތަށް ލިބިފައިވާ ފަޅުކަން ވަގުތުން ފިލާނެއެވެ. އެ ދަރިފުޅު ހޯދާކަށް ބައްޕައެއް ނާންނާނެއެވެ. އަހަންނަށް ބައްޕަ ކިޔުއްވަން މާ ބޮޑު މަސައްކަތެއް އަހަރެން ކުރާކަށް ނުޖެހޭނެއެވެ.\nނާޒިޔާގެ ކޫސަނިކަން އަހަންނަށް ތުރާލަކަށްވިއެވެ. ބޮލުގަރިހުމަކަށް ވިއެވެ. އަހަރެން ބުނާ އެއްވެސް ގޮތެއް ނާޒިޔާ ނެހެދިއެވެ. އަހަރެން ނަސޭހަތްދިނީމެވެ. އެއީ ދިރިއުޅުމެއް ނޫންކަމާއި، އަހަރެން ފޫހިވެދާނެ ވާހަކަ ވެސް ބުނީމެވެ. ކިތަންމެ ފަހަރަކު ބުނީމެވެ. ބޭރުގައި އުޅެއުޅެފައި ވަރުބަލިވެގެން ގެއަށް އައިސް، ގަޑި ދެގަޑިއިރު ވަންދެން ނާޒިޔާއަށް ނަސޭހަތްދިނުމަކީ ވަރަށް ބުރަކަމެކެވެ. ފޫނެތް ފަޔަށް ފެން ފުރާކަށް އަހަންނަކަށް ވަގުތެއް ނެތެވެ. އެކަމަށް ބޭކާރުކުރާނެ ހަކަތައެއް ވެސް ނެތެވެ.\nނާޒިޔާއާ އަހަރެން ދުރުވި ވަރަކަށް ޝާހިދާޔާ ކައިރިވަމުން އައެވެ. ބައްޕަގެ ލޯބިން މަހުރޫމުވެފައިވާ ހަނާ ހުރީ އަހަރެންގެ ލޯތްބަށް ފެންބޮވައިގެންފައެވެ. އެކަމަކު ހަނާގެ އިތުބާރު ހޯދަން ވަގުތު ނެގިއެވެ. ޝާހިދާ ގާތުން ހަނާއަށް ވެސް ހުރީ އިތުބާރުނުކުރަން ދަސްވެފައެވެ. ބައްޕައެއްގެ ރޯލަށް އަހަރެން ވަރަށް ނުފަރިތައެވެ. އަހަރެންގެ އިނގިލީގައި ހިފައިގެން ފޮޅުވަތް މަތީގައި ފޮޅުވަތް އަޅައިދިނީ ޝާހިދާއެވެ. ޝާހިދާގެ ދެއަތުން ހަނާގެ ހިތް ނަގައިގެން ގެނެސް އަހަރެންގެ އުނގުގައި ބޭއްވީއެވެ. މަގު ކުރުވީ އެހެންވެއެވެ.\nހަނާ ފުރަތަމައިނުން ވެސް އަހަންނަށް ކިޔަންފެށީ ބައްޕައެވެ. މީހުންގެ ތެރެޔަކު ނޫނެވެ. އަހަރުމެން ތިން މީހުން ތިބޭ ތަންތާނގައެވެ. ކުޑަކޮށް އައިބެވެ. އެހެނަސް އެއިން އަހަންނަށް އެނގުނު އެއްޗަކީ ހަނާގެ ދުލަށް އެ ލަފުޒު ކިހާ ފަރިތަކަމެވެ. ޝާހިދާގެ ފަރާތުން އަހަންނަށް އެނގިފައިވާ ގޮތުގައި، ހަނާ ދުވަހަކު ވެސް ހަނާގެ ބައްޕައެއް ނުދެކެއެވެ. އަޅައިނުގަނެ އަހަންނަށް ބައްޕަ ކިޔުމުގެ ފަހަތުގައި ފޮރުވިފައިވާ ސިއްރަކީ އެއީއެވެ. އެންމެ ފުރަތަމަ ވެސް ހަނާއަށް ބައްޕައެއްގެ ސޫރަ ފެނުނީ އަހަރެންގެ މޫނުންނެވެ. އަހަރެން ވަރަށް އުފާވިއެވެ. ހަނާގެ ދުލުން އެ ލަފުޒު އަހަރެންގެ ކަންފަތަށް މިޔުޒިކެއް ފަދައެވެ. އަހަރެންގެ ހިތަށް ފިނިކަންލިބި، "ދަރިފުޅު" ލޮލަށްފެނުމުން އަހަރެންގެ މުޅި ހަޔާތަށް އޭގެ އަސަރުކުރިއެވެ.\nނާޒިޔާގެ ގިލަންވެރިކަން ދުވަހެއް ދުވަހަކަށް ދިޔައީ ބޮޑުވަމުންނެވެ. ޝަކުވާ ދިޔައީ ގިނަވަމުންނެވެ. ރުޅި ދިޔައީ ގަދަވަމުންނެވެ. އެއާ ޚިލާފަށް އަހަރެންގެ ހިތް އުފަލުން ފޮޅެނީއެވެ. ފުރިގެން ބަންޑުންވަނީއެވެ. ނާޒިޔާ ގާތުގައި ހުންނައިރު އަހަންނަށް އިހުސާސްވަނީ އަހަރެންގެ ބޭކާރުކަމެވެ. އަހަރެންގެ ލޯބީގެ އަގުވަޒަންކުރަނީ ޝާހިދާއެވެ. އަހަރެންގެ މުހިންމުކަން އިހުސާސްކުރެވެނީ ހަނާ ގާތުގައި އަހަރެން ހުންނައިރުއެވެ. އެހެންކަމުން އަހަރެން ބޭނުންވީ ދާއިމީކޮށް އަހަރެން ގާތުގައި އެ މީހުން ތިބޭށެވެ.\n"ނާޒިޔާ އެއްވެސް ވަރަކަށް ބޭނުންތަ އަހަރުމެންގެ ކައިވެނި ސަލާމަތްވާން؟" މަޖުބޫރުވެގެން އަހަރެން އެ ސުވާލު އެހީމެވެ. "ބޭނުމިއްޔާ މިހާރު މިއޮތީ އެ ވަގުތު ޖެހިފަ. އަހަންނަށް ވަރިހަމަ މުޅި ފެމެލީ އަހަންނާ ދެކޮޅަށް ތެދުވިޔަސް، އަހަރެން އެބަޖެހޭ އަހަންނަށް ނޭވާލެވޭވަރު ކުރަން. ނާޒިޔާ ބޭނުންތަ އަހަންނަށް ސަޕޯޓެއް ދޭން؟"\nނާޒިޔާ ދެން ވެސް އުޅުނީ ކުރިން އުޅުނު ގޮތަށް އުޅޭށެވެ. ދައްކައިފައިހުރި ވާހަކަތައް އަލުން ދައްކާށެވެ.\n"އަހަރެން ދެން ތި ޗާންސެއް ނުދޭނަން،" އަހަރެން ބުނީމެވެ. "އަހަންނެއްނު ދަރިފުޅު މަރާލީ! އެކަމާ އަހަރެން އެއްވެސް ދެރައެއް ވެސް ނުވެއެއްނު! އަހަރެން ދެކެ ނާޒިޔާ ފޫހިވެއެއްނު! ނާޒިޔާއަށް ވިސްނައިދޭން މަސައްކަތްކޮށްކޮށް އަހަރެން ވެސް މިހާރު ފޫހިވެއްޖެ! ހަމަ ރަނގަޅަށް މި ބުނީ. ދެން ކީއްކުރަން އަހަރުމެން މިހެން އުޅެނީ؟ ހިނގާ ނިކަން ޕީސްފުލްކޮށް މީތި ނިންމާލަމާ!"\nއަހަރެން އެހެން ބުނާއިރަށް ނާޒިޔާ ރޯންފެށިއެވެ. އޭގެ މާނައެއް އަހަންނަކަށް ނުވިސްނުނެވެ. ނާޒިޔާ ބޭނުންވާ ގޮަތަކީ ކޮބައިހެއްޔެވެ؟ އަހަންނަށް ޖެއްސުންކުރުން ހެއްޔެވެ؟ ޑުރާމާކުޅުން ހެއްޔެވެ؟ އަހަރެން އުފަލުގައި އުޅުނަނުދިނުން ހެއްޔެވެ؟ ފޫހިވާ މީހަކާ އެކުގައި ނާޒިޔާ އުޅެން ބޭނުންވާ ސަބަބެއް އަހަންނަކަށް ނުވިސްނުނެވެ.\nއަހަރެން ކައިވެނި ރޫޅައިލީމެވެ. ބައްޕަ ވަރަށް ރުޅިއައެވެ. މަންމަ ހުރީ އަހަރެން ފަޅީގައެވެ. އެކަމަކު ޝާހިދާޔާ އަހަރެން އިންނަ ވާހަކަބުނުމުން މަންމަ ވެސް ފަޅި ބަދަލުކޮށްލިއެވެ. ޝާހިދާގެ ހަގީގަތް މަންމައަށް ބެލުނު ގޮތަކަށް ބަލައިހޯދައިފައި، ކުރިޔަށް ވުރެ މަންމަ ރުޅިގަދަވިއެވެ. އަހަރެން ގެއިން ނެރެލާނެކަމާއި، ހުރިހާ އެހީއެއް ކަނޑައިލާނެކަމަށް ބައްޕަ އިންޒާރުދިނެވެ. އަހަރެން އެ ވާހަކަ ޝާހިދާ ގާތުގައި ބުނީމެވެ.\n"އަހަރެން ބުނީމެއްނު ފަހުން ދެރަވާނޭ،" ޝާހިދާ ހަނދާންކޮށްދިނެވެ. "ތި ކަހަލަ މީހަކު އިންނަން އަހަރެން މީ ކާކު؟ ޕޭރަންޓުން ބުނާ ގޮތް ހަދާ! އެ މީހުން ދެރަކޮށްގެން މޮޅެއް ނުލިބޭނެ. އަހަރެން މިހިރީ އެކަން އެކްސްޕީރިޔަންސް ކޮށްފަ. މާދަމާ ވެސް ހާލުގަޖެހިއްޖެއްޔާ އެ މީހުން ކައިރިއަށް ދާންޖެހޭނީ."\n"އެ މީހުން ބުނި ގޮތޭ ކުރިން ހެދީ،" އަހަރެން ޖެހިލުމަކާ ނުލައި ބުނީމެވެ. "މި ފަހަރު އަހަރެން ބުނާ ގޮތް އެ މީހުން ޖެހޭނެ ހަދަން. އަހަންނަށް ވެސް އެއް ޗާންސްދޭން ޖެހޭނެއްނު!"\nގޭތެރޭގައި ބަހުސް ވަރަށް ހޫނުވިއެވެ. ބައްޕަމެން އެއްގަލަށް ނާރައިފިއްޔާ އަހަރެން ހުރީ ގެއިން ނުކުންނަން ނިންމައިގެންނެވެ. ނަސީބަކުން އެ ހިސާބަކަށް ނުދިޔައެވެ. ބައްޕަ ގަބޫލުވިއެވެ. މަންމަ ވެސް ފާޑަކަށް ގަބޫލުވިއެވެ. ޝާހިދާ ކަމުގޮސްގެނެއް ނޫނެވެ. އަހަރެން ދެކެ މަންމަ ލޯބިވާތީއެވެ. ވަރަށް ފާޅުކޮށް މަންމަ އެ ކަން ހާމަކުރިއެވެ. އެކަމަކު މަންމަގެ އެދުމެއް އޮތެވެ. ބޮޑު ހަފުލާއެއް ނުބޭއްވުމެވެ. އަހަންނަށް އެ ކަން ގަބޫލުކުރެވުނެވެ. އާއިލާގެ ނަޒަރުގައި އަހަރެން ކުރަންއުޅެނީ ލަދުވެތިކަމެކެވެ. ޕާޓީއަށް އަންނަ އެންމެން ސިއްރުން ނަމަވެސް އެ ވާހަކަ ދައްކާނެއެވެ. އަހަރެން ހިތަށްއެރިއެވެ. މައިންބަފައިންނަށް އިތުރު ހާސްކަމަކާއި ނުތަނަވަސްކަމެއް ދިނުމުގެ ބޭނުމެއް ނެތެވެ. އެހެން ނޫނަސް ޕާޓީ ބާއްވާކަށް އަހަންނާއި ޝާހިދާ ވެސް ބޭނުމެއް ނޫނެވެ.\nކައިވެންޏަކީ ކޮބައިކަމާއި، އުފާވެރި ޒަވާޖީހަޔާތަކީ ކޮބައިކަން އަހަންނަށް އެނގުނީ ޝާހިދާޔާ ކައިވެނިކުރީމައެވެ. އަހަރުމެން ދެ މީހުންގެ ވިސްނުން އެއްގޮތެވެ. މިޒާޖުގައި ވެސް މާ ބޮޑު ތަފާތެއް ނެތެވެ. އާނއެކެވެ. ނާޒިޔާ މާ ރީއްޗެވެ. ޝާހިދާގެ އަނދިރި ފަސްމަންޒަރެއް އެބައޮތެވެ. އެއީ މައްސަލައެއް ހެއްޔެވެ؟ އަހަރެންގެ މާޒީގެ ސަފުހާތައް ހާވައިފިއްޔާ އެއިން ވެސް އަނދިރި ފޮޅުވަތްތަކެއް ފެންނާނެއެވެ. މީހަކަށް އެ ކަން ނޭނގުނަސް އަހަންނަށް އެނގެއެވެ.\nދެ ކައިވެނިކުރުމަކީ ދެ މީހުން އަޅާކިޔޭކަމެކެވެ. ކޮންމެ ކަމެއްގައި ވެސް، ކޮންމެ ވަގުތެއްގައި ވެސް ސިކުނޑި ނަންބަރުޖަހައި ހިސާބުހަދައިލައެވެ. ދެ މީހުންނަށް މާކުސް ބަހައިލައެވެ. އެ ކަމުގައި އަހަރެންގެ އިހުތިޔާރެއް ނޯވެއެވެ. ގިނަ ކަންތަކުގައި ޝާހިދާގެ ނަންބަރުތައް މައްޗެވެ. އަހަންނަކީ އާއިލާގެ ކުންފުންޏާ ހަވާލުވެގެން ހުންނަ މީހާކަން ޝާހިދާއަށް ވިސްނެއެވެ. ހަތަރުދަމު ގެއަށް އައިސް ޝާހިދާޔާ ސަމާސާކުރަން އަހަންނަށް ނީނދެވޭނެކަމާއި، ގިނަ ވަގުތު އަހަރެން ބޭރުގައި އުޅެންޖެހޭނެކަން ވެސް ޝާހިދާއަށް ވިސްނެއެވެ. ޒިންމާދާރު އަންބެއްގެ ކިބައިގައި އެ ސިފަތައް ހުންނަންޖެހެއެވެ. ދިރިއުޅުމުގެ ވައްޓަފާޅިއާއި، ހަޔާތުގެ މިސްރާބު އެނގޭ މީހަކަށް އަނބިމީހާ ވާންޖެހެއެވެ. ހަމައެކަނި ތިމާގެ އަމިއްލަ އުފާތަކަށް ވިސްނާ މީހަކާ އިނދެގެނެއް ނޫޅެވޭނެއެވެ. ކިތަންމެ ރީތިވެފައި ކިތަންމެ މުއްސަންޖަސް ވެހެވެ. ކިތަންމެ ޒަމާނީވެފައި ކިތަންމެ މަޝްހޫރަސް ވެހެވެ.\nހަނާއަކީ އަހަރެންގެ ދަރިޔެކެވެ. އެއް ލެޔެއް ނޫންކަން އެކަންޏެވެ. އަހަރެންގެ މަންމައަށް މާމަކިޔައިގެން، ބައްޕަޔަށް ކާފަކިޔައިގެން އުޅޭއިރު ހަނާއަކީ ދުރު ކުއްޖެއްހެނެއް އެކަކަށް ވެސް ހިޔެއްނުވެއެވެ. އަހަރެންގެ ދަރިޔަކަށް ޝާހިދާ މާބަނޑުވިއިރު ޝާހިދާއާ ދޭތެރޭގައި އަހަރެންގެ މައިންބަފައިން ކުރި ކުށްހީތައް ފިލައިފިއެވެ. ނިތްކުރިން ފެށިގެން ފައިގެ ބޮޑުވާއިނގިއްޔާ ހަމައަށް ޝާހިދާ ގަބޫލުކޮށްފިއެވެ. އެހެން ނުވާންވީ ސަބަބެއް ނެތެވެ. މުއްސަނދި އާއިލާއަކުން އައި ނާޒިޔާއަށް ވުރެ ޝާހިދާ މާ ޒިންމާދާރެވެ. އަންބެއްހެން އުޅެން ޝާހިދާއަށް މާ ރަނގަޅަށް އެނގެއެވެ.\nއަހަންނަށް ލިބުނީ ފިރިހެންކުއްޖެކެވެ. އެއީ މަންމައާއި ބައްޕަ ވެސް ބޭނުންވި ކަހަލަ ކުއްޖެކެވެ. ދަރިފުޅާ ހެދި އަހަރެންގެ މައިންބަފައިން ހުންނަނީ މޮޔަވާ ވަރު ވެފައެވެ. އެކަމަކު ހަނާ ބާކީއެއް ނުކުރެއެވެ. ކޮންމެ އުފަލެއްގައި ހަނާ ވެސް ބައިވެރިކުރެއެވެ. ނާޒިޔާއާ މަގުމަތިން ދިމާވެއެވެ. އޭނަ ހުންނަނީ ރުޅިއައިސްފައެއް ނޫނެވެ. ކުޑަކޮށް ދެރަވެފައެވެ. އެ މަންޒަރު ފެންނަ ކޮންމެ ފަހަރަކު އަހަރެންގެ ހިތުގައި ރިހުމެއް އުފައްދައެވެ. ނާޒިޔާގެ ފޮނި ހަނދާންތައް އަހަރެންގެ ހިތުގެ ކަނެއްގައި ރައްކާކުރެވިފައި އެބަހުއްޓެވެ. އުކާލާކަށް ނުކެރުނެވެ. ނާޒިޔާ ދެކިލާހިތް ވެއެވެ. ވައްކަޅިން އޭނައަށް ބެލެއެވެ. ޝާހިދާއަކީ އަހަރެންގެ އަނބިމީހާއެވެ. ނާޒިޔާއަކީ އަހަރެންގެ ކާކު ހެއްޔެވެ؟ އޭނަ ދެކޭހިތްވަނީ ކީއްވެގެން ހެއްޔެވެ؟ ނާޒިޔާ ދެކެ އަދިވެސް އަހަރެން ލޯބިވަނީ ހެއްޔެވެ؟ އެއީ ލޯބި ނަމަ އެ ލޯތްބަށް އަހަރެން ދޭންވީ ކޮން ނަމެއް ހެއްޔެވެ؟ ސުވާލުގެ ބަނަފިނިން އަހަރެންގެ ހަޔާތަށް ފުސްކަމެއް ވެރިވެއްޖެެވެ. މިއީ ރީތި ސިފަޔާއި ހަރުދަނާ މިޒާޖުގެ ހަނގުރާމައެކެވެ. ހިތާއި ސިކުނޑި އެއްގަލަށް އަރާނެ ނަމައޭ އަހަރެން ހިތަށްއަރައެވެ.


ދުނިޔޭގެ ފެންވަރުގެ ދިވެހިން – ދުނިޔޭގެ ފެންވަރުގެ ޚިދުމަތް - ޙުސައިން ޝަމީމް ގެ ބްލޮގް\nޖަނަވަރީ 01, 2021\nދައުލަތުގެ އެކި މަޤާމުތަކުގައި މަސައްކަތްކުރާ އިރު ހިތަށް އަރައެވެ. އަޅުގަނޑުމެން ރައްޔިތުންނަށް ފޯރުކޮށްދޭން ބޭނުންވާ ޚިދުމަތަކީ ކޮން ފެންވަރެއްގެ ޚިދުމަތެއް ތޯއެވެ؟ އަޅުގަނޑު ބޭނުންވަނީ ދުނިޔޭގެ ފެންވަރުގެ މަސައްކަތް ކުރާށެވެ. އަޅުގަނޑު އެދެނީ ޕްރޮސިކިއުޓަރ ޖެނެރަލްގެ އޮފީހަކީވެސް ދުނިޔޭގެ ފެންވަރުގެ ޚިދުމަތެއް ފޯރުކޮށްދޭ ތަނަކަށްވުމެވެ. މުޅި ދައުލަތަކީވެސް ދުނިޔޭގެ ފެންވަރުގެ ޚިދުމަތެއް ރައްޔިތުންނަށް ފޯރުކޮށްދޭ ދައުލަތަކަށްވުމެވެ. މިއީ ނުކުރެވޭ ވަރު ކަމެއް ނޫނެވެ. އަޅުގަނޑަށް އެނގެއެވެ. އަޅުގަނޑު މިވާހަކަ ދެއްކީމާ މީހުން ގާތަށް އަންނާނީ ލާނެއް ހިންޏެކެވެ. ނަމަވެސް، ވިސްނާވަޑައިގަންނަވާށެވެ.\nދިވެހިރާއްޖޭގެ އެއްބައިވަންތަކަމުގެ ދުވަސް އަޅުގަނޑުމެން ފާހަގަ ކުރީ، މިނިމުނު ހަފްތާގެ ހޮނިހިރު ދުވަހެއެވެ. 26 ޑިސެމްބަރ 2020 ގައެވެ. އެދުވަހުގެރޭ ބޭއްވި ރަސްމިއްޔާތެއްގައި، ކޮންމެ އަހަރަކު ސަރުކާރުން ދެއްވާ އިނާމުތައް ދެއްވުން އޮތެވެ. ރައީސުލްޖުމްހޫރިއްޔާގެ އަތްޕުޅުންނެވެ.\nސަރުކާރުން ދެއްވާ އިނާމުތައް\nސަރުކާރުން ތަފާތު 11 އިނާމެއް ދެއްވައެވެ އެއީ؛\nދިވެހި ދައުލަތުގެ އެންމެ މަތިވެރި ޢިއްޒަތް (2013)\nދިވެހި ދައުލަތުގެ މަތިވެރި ޢިއްޒަތް (2011، 2013، 2017، 2019)\nދިވެހި ދައުލަތުގެ ޢިއްޒަތް (2011، 2013، 2020)\nޤައުމީ އިނާމު – ޝަރަފުވެރިކަމުގެ ޤައުމީ އިނާމު (2009 އިން 2020)\nމަތީ ދަރަޖަ ހޯދާ ފަރާތްތަކަށް ރައީސުލްޖުމްހޫރިއްޔާ ދެއްވާ ޚާއްޞަ އިނާމު (2012 އިން 2020)\nޢާންމު ޚިދުމަތުގެ އިނާމު – ޝަރަފު (1979 އިން 1983އަށް، 1986 އިން 1989އަށް، 1991، 1994 އިން 1996 އަށް، 1998، 2000، 2002 އިން 2007 އަށް)\nޢާންމު ޚިދުމަތުގެ އިނާމު – ހިތްވަރު (1979 އިން 2007 އަށް)\nޤައުމީ އިނާމު – ހިތްވަރުދިނުމުގެ ޤައުމީ އިނާމު (2009 އިން 2020 އަށް)\nރައީސުލްޖުމްހޫރިއްޔާ ދެއްވާ ޚާއްޞަ އިނާމު (2013 އިން 2020 އަށް)\nޢާންމު ޚިދުމަތުގެ ޚާއްޞަ އިނާމު (2007)\nސަރުކާރުން ދެއްވާ ޚާއްޞަ އިނާމު (1985 އިން 1991އަށް، 1993 އިން 2007 އަށް)\nއޭގެ އިތުރުން، އިނާމު ދިނުމާބެހޭ ގޮތުން ރާއްޖޭގައި ޤާނޫނެއްވެސް ފާސްކޮށްފައި އޮވެއެވެ. އެއީ، ޤާނޫނު ނަންބަރު 91/1 (ދިވެހިރާއްޖޭގެ ޢިއްޒަތުގެ ޤާނޫނު) އެވެ. މި ޤާނޫނުގެ ދަށުން ދެވެނީ ދައުލަތުން ދޭ އެންމެ މަތީ ލަޤަބާއި ޢިއްޒަތެވެ.\nމީގެ ތެރެއިންވެސް “ސަރުކާރުން ދެއްވާ ޚާއްޞަ އިނާމު” ގެ ނަމުގައި ދެއްވަނީ ވަރަށް މުހިންމު އިނާމެކެވެ. މިއިނާމުގެ ނަން، ފަހުން، މަތީ ދަރަޖަ ހޯދާ ފަރާތްތަކަށް ރައީސުލްޖުމްހޫރިއްޔާ ދެއްވާ ޚާއްޞަ އިނާމުގެ ނަމަށް ބަދަލުވެފައި އޮތްކަމަށް ބެލެވެއެވެ. މިއީ، ރާއްޖެއާއި ރާއްޖެއިން ބޭރުގެ އެކި ޔުނިވަރސިޓީތަކާއި ކޮލެޖުތަކުން ކިޔަވާ ދިވެހި ދަރިވަރުންގެ ތެރެއިން މަތީ ވަނަތައް ޙާޞިލުކުރާ ދަރިވަރުންނަށް، އެކަމުގެ އަގު ވަޒަންކޮށް، ހިތްވަރު ދިނުމުގެ ގޮތުން ރައީސުލްޖުމްހޫރިއްޔާ ދެއްވާ އިނާމެކެވެ.\nދިވެހި ދަރިވަރުން ދުނިޔޭގެ އެންމެ ބޮޑު، އެންމެ މަޝްހޫރު ޔުނިވަރސިޓީތަކުގައި ކިޔަވާފައި އެބަހުއްޓެވެ. ތަފާތު އެކި ދާއިރާތަކުން، ތަފާތު އެކި ޤައުމުތަކުގެ ރަންވަނަތައް ދިވެހި ދަރިވަރުން ވަނީ ހޯއްދަވާފައެވެ. މަތީ ދަރަޖަ ހޯދާ ފަރާތްތަކަށް ދެއްވާ ޚާއްޞަ އިނާމު ލިބިވަޑައިގެންފައިވާ ބޭފުޅުންނަށް ބައްލަވާލައްވާށެވެ. 1985 ގައި، އެންމެ ފުރަތަމަ މިއިނާމު ލިބިވަޑައިގެތް ބޭފުޅުންގެ ތެރޭގައި ހިމެނިވަޑައިގަންނަވަނީ، އޭޝިއަން ކަލްޗަރަލް ސެންޓަރ ފޮރ ޔުނެސްކޯގެ ފަރާތުން ޓޯކިޔޯގައި ބޭއްވި 7،8،9އަދި 10 ވަނަ ފޮޓޯ މަޢުރަޟުތަކުން ޚާއްޞަ އިނާމުތައް ހޯއްދަވާފައިވާ4ބޭފުޅެކެވެ. އޭގެ ފަހުން އައި އަހަރު ތަކުގައި ތަފާތު އެކި ދާއިރާތަކުން އިނާމު ދެއްވާފައިވެއެވެ. މީގެ ތެރޭގައި، ރާއްޖެއިން ބޭރުގެ އެކިއެކި މިލިޓަރީ އެކަޑަމީތަކުގައި ކިޔަވާ ވިދާޅުވެ، މަތީ ވަނަތައް ހޯއްދަވާ މީހުންނާއި، ސައިންސާއި، ޓެކްނޮލޮޖީއާއި، ތަޢުލީމާއި، ޤާނޫނީ ދާއިރާއާއި، ޑަކްޓަރީކަމާއި، އާޓްސްއާއި، ފޮޓޯގްރަފީއާއި، މިއުޒިކާއި، ޑިޒައިނާއި އާކިޓެކްޗަރާއި، ކުޅިވަރާއި، މެރިން އިންޖިނައިރިންގާއި، ނަރސިންގާއި، މިހެންގޮސް ދިވެހި އެއްވަނަ ނުހޯދާ ހަމަ އެއްވެސް ދާއިރާއެއް ނެތޭވެސް ދެންނެވިދާނެއެވެ.\nދިވެހިން ވަނަ ހޯދާފައިވާ ޤައުމުތަކުގެ ތެރޭގައި، އިނގިރޭސިވިލާތާއި، އޮސްޓްރޭލިއާއާއި، ނިއުޒީލަންޑާއި، ޤަޠަރާއި، ސައުތު އެފްރިކާއާއި، އެމެރިކާއާއި، އިންޑިޔާއާއި ސްރީލަންކާއާއި، މެލޭޝިއާއާއި، ސިންގަޕޫރާއި، މޯލްޓާއާއި، ގްރީހާއި، މިޞްރާއި، ފީޖީއާއި، ނޭޕާލާއި، ބަންގްލަދޭޝްއާއި، ބޫޓާން ހިމެނެއެވެ.\nވަރަށް ތަފާތު ދާއިރާތައްވެސް ހިމެނެއެވެ. މިސާލަކަށް، އިނގިރޭސި ވިލާތުގެ ޔުނިވަރސިޓީ އޮފް ސްޓަރލިންގައި 2002 އިން 2003 އަށް ހިންގެވި ބެޗްލަރ އޮފް އާޓްސް އިން އިންގްލިޝް ލޭންގުއޭޖް ޓީޗިންގ ކޯހުން އެއްވަނަ ހޯއްދެވީ ދިވެހި އަންހެން ބޭފުޅެކެވެ. އޮސްޓްރޭލިއާގެ ލަ ޓްރޯބް ޔުނިވަރސިޓީގައި ޖަނަވަރީ 2000 އިން ޑިސެމްބަރ 2002 އަށް ހިންގެވި ބެޗްލަރ އޮފް ކޮމްޕިއުޓަރ ސައެންސް ކޯހުން އެއްވަނަ ހޯއްދެވީ ދިވެހި ޒުވާން ފިރިހެން ބޭފުޅެކެވެ. ޕޮޕިއުލޭޝަން ސްޓަޑީޒްގެ ދާއިރާއިން އިންޑިއާގައި އޮތް ޑިޕްލޮމާ ފެންވަރުގެ ކޯހަކުން އެއްވަނަ ހޯއްދެވީ ދިވެހި އަންހެން ބޭފުޅެކެވެ.\nމަތީ ވަނަތައް ހޯއްދަވައިގެން އިނާމު ލިބިވަޑައިގެންނެވި ބޭބޭފުޅުން މިހާރު ތިއްބެވީ ޒިންމާދާރު މަޤާމުތަކުގައެވެ. ފަނޑިޔާރުކަމާއި، ސިވިލް ސަރވިސް ކޮމިޝަނުގެ މެންބަރުކަމާއި، ފުލުސް އޮފީހުގެ މަތިފަޑީގަ އާއި، އައިޖީއެމް ހޮސްޕިޓަލުގެ އިސް މަޤާމުތަކާއި، މިހެން ގޮސް ދައުލަތުގެ ހުރިހާ ދިމާލެއްގައިހެންވެސް ތިއްބެވީ މިދެންނެވި ފަދަ ދުނިޔޭގެ ފެންވަރުގެ ޔުނިވަރސިޓީތަކުން ދުނިޔޭގެ ފެންވަރުގެ ފާސްތައް ހޯއްދަވައިގެން ތިއްބެވި ބޭބޭފުޅުންނެވެ.\nމިދެންނެވި ބޭބޭފުޅުންނާއެކު ކިޔަވާ ވިދާޅުވި އެހެން ޤައުމުތަކުގެ ބޭފުޅުން މިހާރު ތިއްބަވާނީ، އެބޭފުޅުން ނިސްބަތްވާ ޤައުމުތަކުގެ މަތީ މަޤާމުތަކުގައެވެ. އެޤައުމުތަކުގެ ކަންކަން ނިންމެވުމުގެ ބާރު އޮންނަ ހިސާބުގައެވެ. ކުރައްވާނީ ދުނިޔޭގެ ފެންވަރުގެ މަސައްކަތެވެ.\nމިދެންނެވީ މަތީ ތަޢުލީމުގެ މަރްޙަލާގައި ކާމިޔާބު ހޯއްދަވައިގެން ރައީސުލްޖުމްހޫރިއްޔާގެ ޚާއްޞަ އިނާމު ލިބިވަޑައިގެންފައިވާ ބޭބޭފުޅުންގެ ވާހަކައެކެވެ. ސާނަވީއާއި މަތީ ސާނަވީގައި، އެކި މާއްދާތަކުންނާއި ހުރިހާ މާއްދާތައް އެއްކޮށް، ދުނިޔޭގެ އެއްވަނަ ހޯދާ ކުދިން އަދި އޮތީއެވެ. އެކުދިންނަށް އިނާމުދޭ ޖަލްސާގައި، ފަހަރަކު ކުއްޖަކަށް އިނާމު ނުދެވޭތީ، ކުދިން ސްޓޭޖަށް އަރުވަނީ ދިހަ ބާރަ ކުދިން އެއްފަހަރާއެވެ. އެހާ ގިނަ ކުދިންނަށް، ދުނިޔޭގެ ފެންވަރުގެ ވަނަތައް އެބަ ލިބެއެވެ. އެހުރިހާ ކުދިންނަކީވެސް މަތީ ތަޢުލީމުގެ ބަޔަށް ދާނެ ކުދިންނެވެ. އެކުދިންނަކީ މިހާރުވެސް، ދުނިޔޭގެ ފެންވަރުގައި ވިދާލުމުގެ ފުރުޞަތު ފަހިކޮށް، ތަނަވަސްކޮށް އޮތް ކުދިންނެވެ. މީގެ ތެރެއިން ދަރިވަރުން، ކޮމަންވެލްތު ސްކޮލަރޝިޕާއި އޮސްޓްރޭލިއާ އެއިޑާއި ޝީވްނިންގް ސްކޮލަރޝިޕާއި، މިނޫންވެސް ދުނިޔޭގެ މައިގަނޑު ހުރިހާ ސްކޮލަރޝިޕްތަކަށް ދުނިޔޭގެ ފެންވަރުގައި ވާދަކޮށްގެން ކާމިޔާބު ކޮށްފައި އެބަހުއްޓެވެ.\nއަޅުގަނޑުމެން ދިވެހިންނަކީ ނިކަން ކުޅަދާނަ ބައެކެވެ. ހުނަރުވެރި، މޮޅު، ތޫނުފިލި ބައެކެވެ. ދުނިޔޭގެ ފެންވަރުގެ ބައެކެވެ. ދިވެހިންނަށްވުރެ ވަކި ތޫނުފިލި ބަޔަކު ދުނިޔެއަކު ނޫޅޭނެއެވެ. އަޅުގަނޑުގެ ސުވާލަކީ، ދުނިޔޭގެ ފެންވަރުގެ ޔުނިވަރސިޓީތަކުން، ދުނިޔޭގެ ފެންވަރު މީހުންނާއެކު ކިޔަވައި، ދުނިޔޭގެ ފެންވަރުގެ ނަތީޖާ ނެރުއްވާފައިވާ ބޭބޭފުޅުން، ދުނިޔޭގެ ފެންވަރުގެ މަސައްކަތެއް ނުކުރާންވީ، ނުވަތަ ނުކުރެވޭންވީ ކީއްވެގެންތޯއެވެ؟\nއަޅުގަނޑު ހިތުން، ދުނިޔޭގެ ފެންވަރުގެ މަސައްކަތް ކުރެވޭނީ، ތިމާއަކީ ދުނިޔޭގެ ފެންވަރުގެ މީހެއްކަމަށް އަމިއްލައަށް ޤަބޫލުކޮށްގެންނެވެ. އެފެންވަރުގެ މީހުން އުޅޭ ގޮތަށް އުޅެގެންނެވެ. ދުނިޔޭގެ ފެންވަރުގެ މީހުންނަކީ ގަވާއިދުން ކަސްރަތުކޮށް، ދުޅަހެޔޮކޮށް ތިބޭން މަސައްކަތްކުރާ ބައެކެވެ. ފޮތްކިޔައި، އަބަދުމެ ކަންކަން ދަސްކުރުމަށް މަސައްކަތްކުރާ ބައެކެވެ. ބުނާ ބަހުގެ އިތުބާރު ހުންނާނެއެވެ. ކޮރަޕްޓެއް ނުވާނެއެވެ. ގަޑިއަށް ފަރުވާތެރިވާނެއެވެ. މީގެ އިތުރުން، އެފެންވަރުގެ މަސައްކަތް ކުރެވޭނެ މާޙައުލެއްވެސް އުފެދިފައި އޮންނާންޖެހެއެވެ. މިއީވެސް، އެފެންވަރުގެ ބޭފުޅުންނަށް ނުކުރެއްވޭ ވަރުގެ ކަމެއްނޫނެވެ. ބޭނުމީ ކުޑަ ހިތްވަރެކެވެ. އަޅުގަނޑުމެން ދިވެހިންގައި ތަޢުލީމު އެބަހުއްޓެވެ. ފާސް އެބައޮތެވެ. ފެންވަރު އެބަހުއްޓެވެ. މަދުވާ ތަންކޮޅެއްކަމަށް ފެންނަނީ އަމިއްލައަށް، ތިމާއަކީ ފެންވަރު ރަނގަޅު މީހެއްކަމަށް ޤަބޫލުކުރުމެވެ. އެކަހަލަ މީހުން އުޅޭ ގޮތަށް އުޅެވޭތޯ މަސައްކަތް ކުރުމުގެ އަޚްލާޤެވެ. އެބައި ރަނގަޅުކޮށްލަނިކޮށް، އަޅުގަނޑުމެންނަކީވެސް ހަމަ ދުނިޔޭގެ ފެންވަރުގެ މީހުންނެވެ. ފޯރުކޮށްދޭނީ ދުނިޔޭގެ ފެންވަރުގެ ޚިދުމަތެވެ.\nރޯދަމަހުގެ މައްސަލައެއް ނޫނެވެ.


Tree Top Hospitalge Hithaanee Camp 2021 Fashaifi ޓްރީ ޓޮޕް ހޮސްޕިޓަލުގެ “ޙިތާނީ ކޭމްޕް 2021” ފަށައިފި – Huvadhoo News Tree Top Hospitalge Hithaanee Camp 2021 Fashaifi Huvadhoo News\nޓްރީ ޓޮޕް ހޮސްޕިޓަލުގެ “ޙިތާނީ ކޭމްޕް 2021” ފަށައިފި\nޓްރީ ޓޮޕް ހޮސްޕިޓަލުގެ ޙިތާނީ ކޭމްޕް 2021 ވަނީ ފާށާފައެވެ. ޙިތާނީ ކޭމްޕް 2021 ކުރިއަށް ގެންދިޔުމަށް ހަމަޖެހިފައިވަނީ 15 ޑިސެމްބަރ އިން 16 ޖަނަވަރީ 2021ގެ ނިޔަލަށް ހުކުރު ދުވަސް ފިޔަވައި ކޮންމެ ދުވަހަކުއެވެ.\nޓްރީ ޓޮޕް ހޮސްޕިޓަލުގެ ޙިތާނީ ކޭމްޕް 2021 އިތުރަށް ފުޅާކުރެވި6ޑޮކްޓަރުން މިއަހަރު ހަރަކާތްތެރިވުމަށް ހަމަޖެހިފައިވެއެވެ. އެގޮތުން މިއަހަރު ހަރަކާތްތެރިވާ ޑޮކްޓަރުންގެ ތެރޭގައި އޮޕަރޭޝަނަށް ޙާއްސަ ޑޮކްޓަރުން، ޑރ. ރިޝީ ކާންތް އާރިޔަލް، ޑރ. ޢަބްދުﷲ އުބައިދު، ޑރ. މައުމޫން އާސިމް ޑރ. މުހައްމަދު ޝަރީފް، ޑރ. އައިޝަތު އަޒްނާގެ އިތުރުން، ކުޑަކަމުދާ ނިޒާމްގެ ޚާއްސަ، ޑރ. މެހްމެތު އޯޑަރ ހިމެނިވަޑައިގަންނަވައެވެ. މި އައު ބަދަލާއެކު މިއަހަރުގެ ޙިތާނީ ކޭމްޕް 1 މަސް ދުވަހަށް ފުޅާކުރެވި 200 އަށްވުރެން ގިނަ ކުދިންނަށް ޖާގަ ހުޅުވިފައިވެއެވެ.\nމިއަހަރުގެ ޙިތާނީ ކޭމްޕްގައި ބައިވެރިވުމަށް ނަން ނޯޓުކުރުމުގެ ފުރުސަތު މިހާރު ވަނީ ހުޅުވާލެވިފައިވެއެވެ. ޙިތާނީ ކޭމްޕްގައި ބައިވެރިވުމަށް 3351610 ގުޅުއްވައިގެން ނަންނޯޓުކުރެވޭނެއެވެ. ޙިތާނީ ޕެކޭޖްގެ އަގަކީ އާސަންދައަށް ކެނޑުމަށްފަހު 4000ރ އެވެ. އަދި ބާއްވާ ކޮޓަރި އަޕްގްރޭޑް ކުރުމަށް ޕްރައިވެޓް ކޮޓަރިތަކަށް ޚާއްސަ އަގުތަކެއް އެކުލަވާލާފައިވެއެވެ.\nއިތުރު މަޢުލޫމާތު ހޯދެއްވުމަށް 3351610 އަށް ގުޅުއްވާ، ނުވަތަ care@treetophospital.com އަށް އީމެއިލް ކުރެއްވުން އެދެމެވެ.


September Mahu Customs Ah Libunu Aamdhanee 59% Dhashah - Vaguthu\n4 ދުވަސް ކުރިން ( އޮކްޓޯބަރ 16, 2020 )\nކަސްޓަމްސް އިން ރޭ އާއްމު ކުރި ތަފާސްހިސާބުގައި ވާގޮތުން، މިދިޔަ އަހަރު ސެޕްޓެމްބަރު މަހު ރާއްޖެއަށް އިމްޕޯޓްކޮށްފައި ވަނީ 3.8 ބިިލިއަން ރުފިޔާގެ މުދަލެވެ.\nމިއަހަރުގެ ސެޕްޓެމްބަރު މަހު އިމްޕޯޓް ކުރީ 1.9 ބިލިއަން ރުފިޔާގެ މުދަލެވެ. އެއީ މިދިޔަ އަހަރު މި މުއްދަތުގެ ތެރޭގައި އިމްޕޯޓްކުރި މުދަލާއި އަޅާކިޔާނަމަ %50 ދަށް އަަދަދެކެވެ.\nމިދިޔަ ސެޕްޓެމްބަރު މަހު އިމްޕޯޓް ޑިއުޓީގެ ގޮތުގައި ދައުލަތަށް ލިބުނު އާމްދަނީ އަކީ 119 މިލިއަން ރުފިޔާއެވެ. މިދިޔަ އަހަރު ސެޕްޓެމްބަރ މަހު އިމްޕޯޓް ޑިއުޓީގެ ގޮތުގައި ލިބުނު އާމްދަނީގެ ގޮތުގައި ލިބިފައިވާ 220 މިލިއަން ރުފިޔާ އަށް އަރައެވެ. އެހެންކަމުން މި އަހަރުގެ ސެޕްޓެމްބަރު މަހު ލިބުނު އާމްދަނީ އަކީ މިދިޔަ އަހަރުގެ މި މުއްދަތާއި އަޅާ ބަލާނަމަ %59 ދަށް އަދަދެކެވެ.\nމިއަހަރު ސެޕްޓެމްބަރު މަހު އެކްސްޕޯޓް ކޮށްފައި ވަނީ 199 މިލިއަން ރުފިޔާގެ މުދަލެވެ. މިދިޔަ އަހަރު މި މުއްދަތުގެ ތެރޭގައި 315 މިިލިއަން ރުފިޔާގެ މުދާ ވަނީ އެކްސްޕޯޓްކޮށްފައެވެ. އެހެންކަމުން މި އަހަރު ސެޕްޓެމްބަރު މަހު އިމްޕޯޓް ކުރި މުދަލުގެ އަގަކީ މިދިޔަ އަހަރުގެ މި މުއްދަތާއި އަޅާ ބަލާ ނަމަ %37 ދަށް އަގެެވެ.\nފާއިތުވި މަހު އެންމެ ގިނައިން ރާއްޖެ އަށް މުދާ އެކްސްޕޯޓް ކުރީ ޗައިނާއިންކަމަށް ވާއިރު އެއީ މުޅި އިމްޕޯޓްގެ %18 އެވެ. ދެވަނައަށް އެންމެ ގިނައިން މުދަ އެތެރެ ކުރި ޤައުމަކީ އިންޑިއާއެވެ. އިންޑިއާއިން ރާއްޖެ އަށް އިމްޕޯޓް ކުރި މުދަލަކީ ރާއްޖެ އަށް އެތެރެ ކުރި މުދަލުގެ %14 އެވެ.\nއެހެންނަމަވެސް އަގުގެ ގޮތުން ބަލާނަމަ ރާއްޖެ އަށް އެންމެ ގިނައިން މުދާ އެކްސްޕޯޓް ކުރި ޤައުމަކީ އިނގިރޭސިވިލާތެވެ. އެ ޤައުމުން ރާއްޖެ އަށް އެތެރެ ކުރި މުދާ، ރާއްޖެ އަށް އެކްސްޕޯޓް ކުރި މުދަލުގެ ޖުމްލަ އަގުގެ %21 ހިއްސާކުރެއެެވެ.\nކަސްޓަމްސްގެ ތަފާސް ހިސާބުތައް ދައްކާގޮތުން، ސެޕްޓެމްބަރު މަހު ރާއްޖެ އަށް އެތެރެވި އުޅަނދުގެ އަދަދަކީ 108އެވެ. އަދި 117 އުޅަނދު ރާއްޖެ އިން ފުރާފައިވެއެވެ.\nއޮކްޓޯބަރ 16, 2020 14:08\nޢާއްމްދަނީ ދަށަށްދަނީ ކަރަޕްޝަން ކަސްޓަމްސްޣައި ހައިވީމައެވެ.ކަސްޓަމްސްގެ ވެރިން ސީދާ ބޭނުންވެގެން ބޭނުންވާ ތަންތަނަށް މީހުންލާގެން ހަމަ ޖަރީމާ ހިންގުން ނޫން ކަމެއް ނުކުރެއެވެ.މިހާރުވެސް ސީޕޯޓުން ގޯލްޑެންލޭންގެ ކޮންޓެއިނަރެއް ކަޓްނަގާގެން އޮފިސަރުންގެ މެދުގައި މައްސަލަ ޖެހިގެން އުޅެއެވެ.ޑެޕިއުޓީ މާނިއު ގެ ގޭންގް އޮންނަނީ ޕޯޓްގައި ވަކިހިއްޕާލާފައެވެ.\nއޮކްޓޯބަރ 16, 2020 15:23\nކަސްޓަމމް އުވާލާ. ކޮޗިން ފެރީން އެއްޗިހި ގެންނާނީ. ޑިއުޓީއެއް ޓެކްސްއެއް ނޯންނާނެ.


Dhuvahuge masreport: 31 august 2020 | Masverin Media\nދުވަހުގެ މަސް ރިޕޯޓް: 31 އޮގަސްޓް 2020\nކަޅުބިލަ މަހުގެ މަސްވެރިކަން\nކަޅުބިލަމަހުގެ މަސްވެރިކަން ރާއްޖޭގެ ހުރިހާ ހިސާބެއްގައިވެސް ދަށްދުވަހެއް. ލ. އަތޮޅާއި ކ. އަތޮޅާއި ދެމެދު ކަނދުފަތިތަކުން ކޮންމެވެސް ވަރަކަށް މަސް ބޭނި ނަމަވެސް، މި ސަރަހައްދުގައި ކަނޑުމަހުން (މަސް އައިނު) މަސްބޭނި މިންވަރު ދަށް. ކަނދުފަތިންވެސް 500-1000 ކިލޯއާ ދެމެދުގެ އަދަދަކަށް އެވްރެޖްކޮށް މަސްބޭނި.\nހުވަދޫ އަތޮޅުގެ އިރުމަތިން ގއ ގެމަނަފުއްޓާއި، ގއ ވިލިގިއްޔާ ދެމެދު، 15 ވަރަކަށް މޭލު ބޭރުން ކަނޑުމަސް ބޭނި. މަސް އައިންތަކާއި ދިމާވި ދޯނިތަކުން އެވްރެޖްކޮށް 3-4 ޓަނާއި ދެމެދު ފަލަމަސް ބާނާފައިވޭ. ހުވަދޫ އަތޮޅުގެ ބޮއިތަކުންވެސް ވަރަށް ކުޑަކޮށް މަސް ބާނާ.\nހުވަދޫ އަތޮޅުގައި އެންވެރިކަން ދަށް. މަސްވެރިން މައުލޫމާތުދޭ ގޮތުގައި، ރަގަޅު އެން އޮޑިއަކާއިގެން، ކަނޑަށް ނުކުމެވިއްޖެނަމަ ރަގަޅަށް މަސްބޭނޭ ވަރަށް ހުވަދޫ އަތޮޅިގެ އިރުމަތީގައި މަސް އައިނުތައް އެބައުޅޭ\nމި ދުވަސްކޮޅު ކަންނެލި މަސްވެރިކަން ރަގަޅު. އާންމުކޮށް ކަންނެލި ބާނަން ރަގަޅު އެން (ރިއްމަސް) ލިބިގެން ކަނޑަށް ނުކުމެވެންޏާ ހަފްތާއަކު 5-6 ޓަނާއި ދެމެދުގެ އަދަދަކަށް ކަންނެލި ބޭނޭ. އެވްރެޖްކޮށް އިއްޔެ ދޯނި ތަކުން 1-1.5 ޓަނާއި ދެމެދު ކަންނެލި ބޭނި. މި ވަގުތު ކަންނެލި ގަންނަ އަގުތަކަކީ ސައިޒް ކުޑަ ކަންނެލި 30 ކިލޯއިން ދަށް 35-38 އަށް އަދި 30 ކިލޯއިން މަތި 60 ރުފިޔާއަށް\nފާނަ މަސްވެރިން އެންމެ ގިނައިން ހަރަކާތްތެރިވާ ފ އަތޮޅުގެ މަސްވެރިން މި ހަފްތާގާއި ހަރަކާތްތެރިވަމުންދަނީ އދ، ވ އަދި ހުވަދޫ އަތޮޅުގައި. ފާނަ މަސްވެރިކަން އެވްރެޖް ހަފްތާއެއް. މައިގަނޑު މައްސަލައެއް ކަމަށް މަސްވެރިން ފާހަގަ ކުރަނީ ކަނޑު ކިލާވުން ކަމަށް.


ފުވައްމުލަކު އިރުއުތުރު ދާއިރާއަށް: އިބުރާހިމް މުހައްމަދު (އިބުރާ) – Mikal News\nފުވައްމުލަކު އިރުއުތުރު ދާއިރާއަށް: އިބުރާހިމް މުހައްމަދު (އިބުރާ)\nއިބްރާހިމް މުހައްމަދު (އިބްރާ) - ފުވައްމުލަކު އިރުއުތުރު ދާއިރާ\nއިބްރާހީމް މުޙައްމަދު (އިބުރާ) އަކީ ޏ.ފުވައްމުލަކު، ދޫނޑިގަމު ގާކެނޑިގެ ދޫނޑިގަމަށް އުފަން ދޫނޑިގަން ދެކެ ލޯބިވާ ދަރިއެވެ. އިބުރާ ތަޢުލީމް ޙާޞިލް ކުރީ ފުވައްމުލަކު ސްކޫލުންނާއި ޏ. އަތޮޅު ތަޢުލީމީ މަރުކަޒުންނެވެ. ޏ.އޭއީސީ އިން ޖީސީއީ އޯލެވެލް ނިންމުމަށްފަހު، 2001 ވަނަ އަހަރުން ފެށިގެން މަސައްކަތުގެ މައިދާނާ ގުޅުނު ހީވާގި މަސައކަތްތެރިއެކެވެ. އިބްރާހީމް މުޙައްމަދު (އިބުރާ) ވަނީ ދޫނޑިގަމު އަވަށު ރައްޔިތުންގެ އިތުބާރާއި ލޯބި ހޯއްދަވައި، ކުރިން އޮތް ދޫނޑިގަމު ކައުންސިލަށް އިންތިޚާބުވެ ރައްޔިތުންގެ ޚާދިމެއްގެ ގޮތުގައި ކައުންސިލްގެ ރައީސްކަމުގެ މަސްއޫލިއްޔަތު ފުރިހަމައަށް އަދާކޮށް އަމިއްލަ އަވަށާއި ރަށަށް އަދި ޤައުމަށް އަގުހުރި ޚިދުމަތްތަކެއް އަދާކޮށްދެއްވާފައެވެ. މީގެ އިތުރުން އިބުރާ ވަނީ ފަތުރުވެރިކަމުގެ ދާއިރާގައި ފަންނީ ތަމްރީނާއި ތަޖުރިބާގެ ހޯއްދަވައި އެދާއިރާއިން ވެސް ގިނަގުނަ ކާމިޔާބީތަކެއް ޙާޞިލް ކޮށްފައެވެ. އިބްރާހީމް މުޙައްމަދު (އިބުރާ) ގެ އެންމެ ޚާއްސަ އެއްކަމަކީ ހުރިހާ ޢުމުރެއްގެ އެންމެންނާގުޅޭ ޒުވާނުންގެ އެކުވެރިޔެއް ކަމަށް ވުމެވެ.\nއިބްރާހިމް މުހައްމަދު (އިބްރާ) – ފުވައްމުލަކު އިރުއުތުރު ދާއިރާއަށް ވާދަކުރައްވާ އިބްރޙިމް މުހައްމަދުގެ ޓީމު\nއިބުރާގެ މަދަރުސީ ދައުރު\nއިބުރާއަކީ އުމުރުން އެންމެ ހަނގު ދުވަސްވަރުން ފެށިގެންވެސް ގިނަ އެކުވެރިން ނާއި އެކު އުލެން ދަން މީހނެކެވެ. މަދަރުސީ ދައުރުގައިވެސް އެކުވެރިންނާއި އެކު ގިނަ ވަގުތު ހޭދަ ކޮށް ކުޅިވަރާއި މަޖަލުގައި ހީނލުމާއި ސަމާސާ އަކީ އިބުރާޖެ މިޒާޖެވެ. އުނގެނުމާއި ދަސްކުރުމުގައި ވެސް އަދި އެހެނިހެން ކަންކަމުގައި ވެސް ޚިޔާލާއި މަޝްވަރާއަކީ އިބުރާގެ ދިރިއުޅުމުގެ އާދައެވެ. މަންމަޔާ ބައްޕަގެ ހުރި އެންމެ ދޮށީ ދަރިއެއްގެ ގޮތުން ސްކޫލްދައުރު ނިންމައި މަސައްކަތުގެ މައިދާނަށް ނިކުތީ ކެރިގެން އަމިއްލައަށް ޙަލާލު މަސައްކަތުން އާމްދަނީ ހޯދައި ހިތްހަމަޖެހުން ލިބިގަނެ، އެއުމުރުގެ އެހެން ކުދީންނަށް ނަމޫނާ ދައްކަމުންނެވެ. އެއާއިއެކު ޢާއިލާގެ ޒިންމާ ކޮނޑު އަޅައިގެން ހިތްވަރާއެކު ކުރި ބުރަ މަސައްކަތުން މިއަދުވަނީ އުފާވެރިކަން ގެސްދީފައެވެ.\nސްކޫލް ދައުރުގައި ކިޔެވުމުގެ އިތުރުން، ކުޅިވަރު ކުޅުންތެރިއެއްގެ ގޮތުގައި ފާހަގަކުރެވުނެވެ. އެގޮތުން އިބްރާހީމް މުޙައްމަދުގެ ނަން އެންމެ ވިދާލީ އިންޓާ ސްކޫލް ފުޓްބޯޅަ މުބާރާތްތަކާއި ވޮލީބޯޅަ މުބާރާތްތަކުގައެވެ. މި މުބާރާތްތަކުން އިބްރާހީމް މުޙައްމަދު (އިބުރާ) އަށް ޚާއްޞަ މަޤާމުތަކެއް ލިބިފައިވެއެވެ. މީގެ އިތުރުން، އިބްރާހީމް މުޙައްމަދަކީ، ކުޅިވަރާއި ކަސްރަތުގެ ދާއިރާއިން ފާހަގަކޮށްލެވޭ ޓީމު ލީޑަރެކެވެ. މުބާރާތްތަކުން ވަނަވަނައިގެ ހާސިލުކުރީ ޓީމްތަކުގެ ކެޕްޓަންކަން ވެސް ކުރަމުންނެވެ. މަދްރަސީ ދައުރުން ފެށިގެން މިއަދާއި ހަމައަށް އިބްރާހީމް މުޙައްމަދަކީ، ޒުވާނުންނާއި ކުޅިވަރަށް ލޯބިކުރާ ޒުވާނުންގެ އެކުވެރިޔެކެވެ. ހުރިހާ ޢުމުރެއްގެ އެންމެން ދަންނަ ރައްޓެއްސެކެވެ. އިޖުތިމާޢީ ޚިދުމަތްތެރިޔެކެވެ.\nއިބްރާހިމް މުހައްމަދު (އިބްރާ)، އެމްޑީޕީ ކެމްޕޭން ޖަލްސާގައި ވާހަކަ ދައްކަވަނީ -ފުވައްމުލަކު އިރުއުތުރު ދާއިރާ\nއިބުރާގެ ވަޒީފާގެ ތަޖުރިބާ\nޏ. އޭއީސީއިން 2001 ވަނަ އަހަރު ލަންޑަން ޖީސީއީ އޯލެވެލް ނިންމުމަށްފަހު، އެންމެ ދުވަހެއްވެސް ބޭކާރުނުކޮށް އިބްރާހީމް މުޙައްމަދު ނުކުތީ މަސައްކަތުގެ މައިދާނަށެވެ. ފުރަތަމަ ވަޒީފާއެއްގެ ގޮތުގައި ރިސޯރޓެއްގެ ރެސްޓޯރެންޓް ވޭޓަރުކަމުގެ މަޤާމާ ޙަވާލުވިއިރު، އިބްރާހީމް މުޙައްމަދުގެ ޢުމުރަކީ އެންމެ 19 އަހަރެވެ. ފަތުރުވެރިކަމުގެ ދާއިރާގައި 13 އަހަރު ޚިދުމަތް އަދާކުރިއިރު، ވޭޓަރުކަމުން ފެށިގެން މެނޭޖީރިއަލް ލެވެލާ ހަމައަށް އެކިއެކި ވަޒީފާތަށް އަދާކޮށް ދާއިރާ ފުރިހަމަށް ދެނެގެންފައި ވެއެވެ.\nމީގެ އިތުރުން، އިބްރާހީމް މުޙައްމަދު ވަނީ 2019 ވަނަ އަހަރުން ފެށިގެން ފުވައްމުލަކު ވެމްކޯގެ ސުޕަވައިޒަރެއްގެ މަޤާމް އަދާކޮށްފައެވެ.\nއިބުރާގެ ސިޔާސީ ދައުރު\n2014 ވަނަ އަހަރުގެ ފެބުރުއަރީއިން ފެށިގެން 2017 ވަނަ އަހަރުގެ ފެބުރުއަރީގެ ނިޔަލަށް، ރައްޔިތުންގެ އިންތިޚާބީ3އަހަރުގެ ދައުރެއްގައި ދޫނޑިގަން ކައުންސިލްގެ ރައީސްކަމުގެ ބުރަ މަސްއޫލިއްޔަތާއި ޒިންމާ އިބްރާހީމް މުޙައްމަދު އަދާކޮށް ރައްޔިތުންގެ އިތުބާރު ވަނީ ހޯއްދަވާފައެވެ. މިހިދުގެ ސިޔާސީ މައިދާނުގައި ކާމިޔާބުކަމާއެކު ދޫނޑިގަމު ކައުންސިލް ހިންގުމުގައި ގާބިލިކަން އަމަލީގޮތުން ވަނީދައްކުވައި ދީފައެވެ.\nއިބުރާހިމް މުހައްމަދުގެ ސިޔާސީ މައިދާނުގެ ތަޖުރިބާ އާއި ގާބިލުކަމާއެކު ފުވައްމުލައ ސިޓީ ކައުންސިލްގައި ދޫނޑިގަމު އަވަށް ތަމްސީލުކުރައްވަން ނުކުންނެވީ ވަރުގަދަ އަޒުމެއްގައި ސާބިތުކަމާއެކުއެވެ. މިޒަމާނުގެ ހިންގުމުގެ ދާއިރާއަށް މުހިންމު ޓެކްނޮލޮޖީއަށް އަހުލުވެރި، އެކިކަންކަމާއި ގުޅިގެން ދޫނޑިގަމު ރައްޔިތުންގެ ހުށަހެޅުންތައް ކަރުދާހަށް ތިލަކޮށް، އެންމެގެ ސަމާލުކަން ގެނެސް ކަންކަން ހާސިލުކުރުމަށް ފުރިހަމައަށް ތައްޔާރުވެގެންނެވެ.\nއިބުރާގެ އިޖްތިމާޢީ ޚިދުމަތް\nއަމިއްލަ އަވަށާއި، ރަށުގެ ތަރައްޤީ އާއި، ރައްޔިތުންގެ ޞިއްޙަތާއި، ކުޅިވަރުގެ ރޮނގުންނާއި އަދި، ތަޢުލީމީ ރޮނގުން ރައްޔިތުންގެ ހޭލުންތެރިކަން އިތުރު ކުރުމުގެ ގޮތުންނާއި، މުނިފޫހި ފިލުވައިދިނުމުގެ ގޮތުން، އިބްރާހީމް މުޙައްމަދުގެ ފަރާތުން ތަފާތު ގޮތްގޮތުން އެކިއެކި އެހީތަކާއި ގިނަގުނަ ޚިދުމަތްތަކެއް މާޒީގައި ކޮށްދީފައި ވާކަން ހާމަވެއެވެ. އަދި މިހާރުވެސް ގެންދަނީ މި ރޮނގުތަކުން ޚިދުމަތް ކޮށްދެމުންނެވެ.\nދޫނޑިގަން ކައުންސިލްގެ އިދާރާ އަވަށަށް ބަދަލުކޮށް ރައްޔިތުންނަށް ގާތުން އަވަހަށް ޚިދުމަތް ދޭންފެށީ އިބުރާގެ ހިތްވަރާއި މަސައްކަތުން ކަން ދެބަހެއް ނުވެ ގާބޫލުކުރެވެއެވެ. އަދި އެއިދާރާއިން ފުރަތަމަ ފަހަރަށް އައިޑެންޓިޓީ ކާރޑުގެ ޚިދުމަތް ރައްޔިތުންނަށް ފޯރުކޮށްދޭން ފެށި ކަމީ އިބުރާގެ ހިންގުމާއި ލީޑަރޝިޕްގެ ކާމިޔާބުކަން ދައްކައިދޭ ވަރުގަދަ ހެއްކެކެވެ.\nޤައުމުގެ މުސްތަޤްބަލް ބިނާވެފައިވަނީ ތަޢުލީމުގެ މައްޗަށް ކަމުން، ސްކޫލްތަކާއި ބަދަހި ގުޅުންތަކެއް އަބަދުވެސް ޤާއިމު ކުރަމުން އާދެއެވެ. އިބުރާއަކި ސްކޫލްތަކުގެ އެކިއެކި މުނާސަބަތުތަކަށާއި ހަފްލާތަކާށައި އެހެނިހެން ކަންކަމަށް އެހީތެރިވާ މަދަދުގާރެކެވެ. މިކަންކަން ފުވައްމުލަކު ސްކޫލް (އެފް.އެސް) އާއި ހާފިޒް އަޙުމަދު ސްކޫލާއި، ޏ. އަތޮޅު ތަޢުލީމީ މަރުކަޒުގެ ޔައުމިއްޔާ ތަކުން މިކަން ފެންނާން އެބަހުއްޓެވެ.\nއަވަށުގައިވާ ކަނު އަނދިރިކަން ފިލުވައި ދިނުމަށް މަގުބައްތިތައް ޖެހުމުގެ އެންމެހައި ކަންތައްތައް ހަމަޖައްސައި، މިކަމުގައި ޢަމަލީގޮތުން ބައިވެރިވެ ރައްޔތުންނާއި ގާތުން އަބަދުވެސް ޚިދުމަތްކުރާކަން ސަބިތުކޮށްދެއެވެ.\nފުވައްމުލައް ސިޓީގައި ނިސްބަތުން ރަނގަޅު، ވަޞީލަތްތައް ގިނަ ކުޑަކުދިންގެ ޕާކެއް ދޫނޑިގަމު އަވަށުގައި ހެދުމުގެ މޭސްތިރިއަކީ އިބުރާނޫން ދެވަނަ މީހެއް ނޫނެވެ. އަދި މިޕާރކުގެ އެނެމްހައި ތަރައްގީތައް ތަރުތބުކޮށް، ފެންސްޖެހުމުގެ މަސައްކަތް ވެސް ތަރުތީބުކޮށްފައި ވެއެވެ.\nދޫނޑިގަން އަވަށުގައި އިންޑޯ ކުޅިވަރުތައް ކުޅުމަށް ޢިމާރާތެއް ފަރުމާކޮށް އެކަމާއި ގުޅުންހުރި ގިނަ މަސައްކަތްތަކެއް ނިންމިއެވެ. މިދެންނެވި ޢިމާރާތް މިހާރު ވުޖޫދުވަމުން ދާތަން ފެނުމުން ދިއުމަކީ އިބުރާގެ ޚިދުމަތުގެ އަގު ދިރިގެންދާ އިތުރު ހެއްކެކެވެ.\nދޫނޑިގަން އަވަށުގެ ތާރީޚު ނުދެކޭފަދަ ކުޅިވަރުގެ ޢީދެއް، ފެސްޓިވަލެއް މިހާތަނަށް ބޭއްވީ އިބްރާހީމް މުޙައްމަދު (އިބުރާ) އަވަށުގެ ޒުވާނުންނާއި، ދޫނޑިގަން ސްޕޯރޓްސް ކުލަބާއި ގުޅިގެންނެވެ. މިފެސްޓިވަލް ފުރިހަމަވެގެން ދިޔައީ ކުޑަކުދީންގެ ހަވީރާއި ޒުވާނުންގެ ކުޅިވަރުތަކާއި، ބޮޑުބެރު ޝޯވތަކާއި އެކުގައި އަވަށުގެ ރޫހާއި ޖޯޝް އިތުރު ކުރުމުން ޒުވާނުންނާއި ގިނަބަޔަކު އިތުރަށް ގުޅުވައިދީ ހަރުދަނާ މުޖުތަމިއަކަށް ފަހި މަގެއް ދައްކަމުންނެވެ.\nދޫނޑިގަމުން އަވަށުގެ ރައްޔިތުންނަށް ބޯހިޔާވަހިކަމަށް ގޯތިތައް ހޯދައި ދިނުމަށްޓަކައި ބިން ސާރވޭކޮށް ކުރަހައި، ސްލޮޓް ހަދައި، ޕްއިންޓް ދޭނޭ އުޞޫލާއި ފޯރމް ވެސް ވަނީ ތައްޔާރު ކުރެވިފައެވެ. މިކަމާއި ގުޅޭގޮތުން ހައުސިން މިނިސްޓްރީ އާއިއެކު ގިނަގުނަ މުޢާމަލާތްތަކެއް ކޮށް މިހާރު ވަނީ ނިމުމަކަށް އައިސްފައެވެ.\nއިބްރާހިމް މުހައްމަދު (އިބްރާ)، ފުވައްމުލަކު އިރުއުތުރު ދާއިރާ – ޑޯޓުޑޯ ކެމްޕޭންގައި\nފުވައްމުލަކުގެ މޫނުމަތިކަމުގައި ބެލެވޭ، ބަނދަރު ސަރަޙައްދުގައި އިސްލާމީ ހައިބަތު ދައްކައިދޭ ރީތި މިސްކިތެއް އެޅުމުގެ މަސައްކަތުގައި ކަމާއިބެހޭ ފަރާތްތަކާއިއެކު ކުރެވުނު މަޝްވަރާތައް އެވަނި ކާމިޔާބުގެ ކުލަ ފެންނަ ހިސާބުގައެވެ.\nދޫނޑިމަގުމު ކައުންސިލާއި ޢާންމުންގެ ފަރާތްތަކާއި ގުޅިގެން، އަވަށުގެ ތާރީޚުގައި ފުރަތަމަ ފަހަރަށް ރާއްޖެއިން ބޭރުން ޙާފިޒުން ގެނެސްގެން އަވަށުގެ3މިސްކިތެއްގައި ރަމަޟާންމަހު ޚަތިމަށް ތަރާވީސް ނަމާދު ކުރަން ފަށާފައި ވެއެވެ. އިބުރާހީމް މުޙައްމަދު ފާހަގަ ކުރެވިފައިވަނީ މީގެ ކުރިން ދުވަހަކުވެސް ދެވިފައި ނުވާ މިންވަރަށް އަވަށުގެ ދީނީ ކަންކަމަށް ސަމާލުކަން ދިން މީހެއްގެ ގޮތުގައެއެވެ. އެގޮތުން ދޫނޑިގަމު އަވަށުގައި ހުރި ހުކުރުކުރާ މިސްކިތްތަކުގައި ދުވަސްވެ ބާވެފައިވާ ސައުންޑް ސިސްޓަމްތައް ނަގައި އެންމެ ފަހުގެ ޒަމާނީ ވަރުގަދަ ސައުންޑް ސިސްޓަމްތައް ހަރުކޮށް، މިސްކިތްތަކުގެ ބޭރުގައި ޓަވަރުތައް ޖަހައި، ފެންވަރު ރަނގަޅު ލައުޑް ސްޕީކަރުތައް ވަނީ ހަރުކޮށްފައެވެ. އަދި ޚާއްޞަ ސަމާލުކަމެއް ދީގެން ކޮންމެ އަހަރެއްގެ ރަމަޟާން މަހުގައި އަވަށުގެ6މިސްކިތެއްގައި އާބާތުރަ ފިލުވުމުގެ މަސައްކަތް، ކުރިންވެސް އަދި މިހާރުވެސް ނުކުރެވޭ މިންވަރަށް ފުރިހަމައަށް ކުރިޔަށް ގެންގޮސްފައި ވެއެވެ. އެގޮތުން، މަސްޖިދުލް ޙަޟާރާ، މަގިމިސްކިތް އޭ.ސީ.ކޮށް ބައެއް ދޮރުތައް ހަރުކޮށް (އަރުވައި)، އަންހެނުން ނަމާދު ކުރާނޭ ޚާއްޞަ ބައެއް އޭ.ސީ. އާއި އެކު ނިންމައި ބޭނުން ކުރަން ވަނީ ފަށާފައެވެ. އެމިސްކިތުގައި މިހާރުވެސް މިދެންނެވި ތަންތަން ބޭނުން ކުރެވެމުން އެދަނީއެވެ.\nޒުވާނުންނާއި ކުޅިވަރުގެ ރޮނގުން އޭރު ދިވެހިރާއްޖޭގެ އެންމެ މޮޅު ވޮލީބޯޅަ ކުޅުންތެރިޔާ ގެނެސް ވޮލީބޯޅަ ތަމްރީން ޕްރޮގްރާމެއް ހިންގީ ވޮޅި ބޯޅައަކީ ކުރީގައި ދޫނޑިގަމުގައި ޚާއްސަ ކުޅިވަރަކަށްވެ، ޒުވާނުން ހެޔޮގޮތުގައި ތަރުބިއްޔަރުވުމުގެ އަމާޒުގައެވެ.\nއަންހެނުންގެ ވޮލީބޯޅަޔަށް ގިނަގުނަ ހޭދަތަކެއް ކޮށްފައި ވެއެވެ. އެގޮތުން ވޮލީކޯޓުތަކުގައި ލައިޓްތައް ޖަހައި، ޓީމުތަކަށް ބޯޅައާއި، ނެޓާއި، ޖާރޒީ ތަކާއި، އަދި ކޫލްބޮކްސް ފަދަ އާލާތްތައް ހޯދައި ދީގެން މުބާރާތްތަކުގައި އަންހެނުން ބައިވެރިކުރުވައި، ކުޅިވަރުގެ ވަރުގަދަ ރޫޙެއް އަންހެނުންގެ މެދުގައި ވެސް ދިރުވައި އާލާކުރީ އިބުރާގެ މިންނެތް މަސައްކަތް ހިމެނޭގޮތުންނެވެ.\nކައުންސިލް ދައުރުގެ3އަހަރުގައި މުޅިރާއްޖޭގައި ކުރިޔަށްދިޔަ “މިނިވަން ފަންސާސް ޗެމްޕިޔަންޝިޕް” ފުޓުބޯޅަ މުބާރާތުގައި ދޫނޑިގަމު އަވަށުގެ ޓީމު ބައިވެރިކުރުވައި، އެކަމަށް ހޭދަތައް ކުރީ ޒުވާނުންނާއި ކުޅިވަރުގެ މަގުން ޒުވާނުންނަށް އިތުރު ކުރިއެރުމެއް ހޯދައިދިނުމެގެ މަގުސަދުގައެވެ. ހެޔޮއެދޭ ފަރާތްތަކާއި ކައުންސިލާއި އަދި ޢަމަލީ ގޮތުން ޓީމުތަކަށް އެހީތައް ހޯދައިދީފައި ވެއެވެ. މީގެ އިތުރުން ޓީމުގެ ކުޅުންތެރިޔެއްގެ ގޮތުން އިބުރާ އަމިއްލަޔަށް ކުޅިވަރުގައި2އަހަރު ބައިވެރިވެ އެހެން ބައިވެރިންނާއި ގާތުން މަސައްކަތްކޮށްފައި ވެއެވެ. އިބްރާހީމް މުޙައްމަދުގެ ދޫނދޑިގަމު ކައުންސިލް ދައުރުގެ3އަހަރަކީ، ކުޅިވަރުގެ ދާއިރާއިން ދޫނޑިގަމު އަވަށަށް އުފާވެރިކަން ގެނެސްދިން ދުވަސްތަކަކަށް ވަނީ ހަދާދީފައެވެ. ވަކީން ޚާއްޞަކޮށް ފުޓްބޯޅައިގެ ދާއިރާއިން، ދޫނޑިގަން އަވަށް ދުށް އެންމެ އުފާވެރި ދުވަސްތައް ކަމުގައި އެދުވަސްތައް ވަނީ ވެގެން ގޮސްފައެވެ. މީގެ ހެއްކެއްގެ ގޮތުގައި 1994 ވަނަ އަހަރަށްފަހު 2015 ވަނަ އަހަރުގައި ދޫނޑިގަން އަވަށަށް އަތޮޅު މުބާރާތުގެ ޗެމްޕިޔަން ތަށި ކާމިޔާބު ކުރެވުނުކަން ފުދެއެވެ. މިކަމުގައި އިބުރާއާއިއެކު އަވަށުގެ ގިނަގުނަ ބައެއްގެ ހިތްމްތާއި މިންނަތަކި އިބުރާ މިއަދުވެސް ހަނދާން އައުކުރާ ވަރުގަދަ ގުޅުންތަކެކެވެ.\nއަދި ހަމަ އެހެންމެ، ފުޓްބޯޅަ ދަނޑަކާއިއެކު “ދޫނޑިގަން ސްޕޯރޓްސް އެރީނާ”ގެ ބިން ހަމަޖައްސައި ދީފައިވަނީ މުސްތަގުބަލަށް އިބުރާގެ ދުރު ވިސްނުމުގެ ތެރެއިންނެވެ. ރައްޔިތުންގެ އެހީތެރިކަމާއިއެކު ގިނަގުނަ މަސައްކަތްތަކެއް ކޮށް މި އެރީނާ ރަޖިސްޓަރީކޮށް ދީފައިވާއިރު، ދާދި އަވަހަށް ދޫނޑިގަމު ފުޓްބޮލަ ދަނޑު ވެސް ޓާފް އެޅި ރަނގަޅު ފެންވަރަކަށް ހެދިގެން ދާނެއެވެ. އިބުރާގެ އުއްމީދަކީ މިފަދަ އެތައްކަމެއް ތަކުރާރުކޮށް ދޫނޑިގަމު އަވަށަށް ހުރިހާ ރޮނގަކުން ވެސް ކުރިއެރުން ހޯދާދިނުމެވެ.\nއިބްރާހިމް މުހައްމަދު (އިބްރާ)، ފުވައްމުލަކު އިރުއުތުރު ދާއިރާ – އިޖުތިމާއީ ޚިދުމަތުގައި\nސަރުކާރުން ހިންގާ ބޮޑެތި މަޝްރޫޢު ތަކުގައި ފުރިހަމަ އެއްބަރުލުން ދީ މަސައްކަތް ހަލުއި ކުރުމާއި މަސައްކަތުގެ، ރަނގަޅު ފެންވަރެއްގައި މަސައްކަތް ކުރުމަށް ސަރުކާރާއި މަސައްކަތް ކުރާ ފަރާތްތަކާއި ވާހަކަ ދެކެވޭހިސާބުގައި ހުރި މީހެއްގެ ބޭނުންތެރިކަން ދޫނޑުގަމު އަވަށް މުހިންމު ކަމަށް އިބުރާ ދެކެއެވެ. އެގޮތުން ކުރިޔަށް ފުވައްމުލައް ސިޓީ ކައުންސިލަށް ދުނދިގަމު އަވަށުން އިބުރާ ނުކުންނަނީ މިކަންތައްތައް ފަހިކޮށް ދިމުނަށްވެސް މެއެވެ. އަދި އެގޮތުގައި އިބުރާ ނުކުމެ ހުރީ މި މަސައްކަތްތައް ހަލުއިކޮށް ދޫނޑިގަމު ޒުވާނުންނާއި އެންމެހާ ރައްޔިތުންނަށް އެކަންކަމުގެ ފަސޭހަތައް އަވަހަށް ލިއްބައިދިނުމަށް ކުރެވެން ހުރި ކޮންމެ މަސައްކަތެއް ވެސް ކުރުމަށެވެ.\nއިބުރާ ރަނގަޅަސް ދަންނަ މީހުން ބުނަނީ ޝައްކެއްނެތް ގޮތުގައި އިބްރާހީމް މުޙައްމަދަކީ، ކަންކަމުގައި ކެރޭ، ހީވާގި، ތަޢުލީމީ، ޤާބިލުކަމުގެ ނަމޫނާ ޒުވާނެއް ކަމަށެވެ. އިޖުތިމާޢީ ޚިދުމަތް ތެރިޔެއްގެ އިތުރުން ދީނީ ކަންކަމަށް ލޯބި ކުރާ، އަޚުލާޤު ރަނގަޅު މީހެއް ކަމަށެވެ. ހިތްމަތާއެކު މަސައްކަތްކުރާ އެހެން މީހުންނަށް ނަމޫނާއެއް ކަމަށާއި ޒުވާނުންނާއި ކުޅިވަރަށް ލޯބިކުރާ އެންމެންގެ އެކުވެރިޔެއް ކަމަށެވެ. އިބުރާއަކީ މިހުން ބިނާކުރުމަށް އަހައްމިއްޔަތުދޭ ފަންނީ މޭސްތިއެއް ކަމަށެވެ.\nއިބްރާހީމް މުޙައްމަދު (އިބުރާ) އަކި ކުރިޔަށް އޮތް ލޯކަލް ކައުންސިލް އިންތިޚާބުގައި ފުވައްމުލަކު ސިޓީ ކައުންސިލްގެ އިރުދެކުނު ދާއިރާގެ ކައުންސިލް މެމްބަރުކަމަށް ވާދަކުރުމަށް އެމްޑީޕީ ގެ ޕްރައިމަރީ ކާމިޔާބުކޮށްފައިވާ މިހާރުގެ ސަރުކާރު ޙިއްސާވާ ޕާރޓީގެ ކެންޑިޑޭޓެވެ.\nއިބްރާހިމް މުހައްމަދު (އިބްރާ) – ފުވައްމުލައް އިރު ދެކުނު ދާއިރާގެ ކައުންސިލް މެމްބަރު ކަމަށް\nއިބުރާހީމް މުޙައްމަދު މިއަދު އެވަނީ، ރައްޔިތުންގެ އިތުބާރުން ހިތްވަރު ލިބިގެން، ރައްޔިތުންނާއި އެކު އަތުކުރި އޮޅާލާފައެވެ. ރައްޔިތުން ބޭނުންވާ ޚިދުމަތްތައް ފުރިހަމައަށް ކޮށްދިނުމަށް ކެރިގެން ކުރިމަތިލައިގެން ޤައުމާ، ރަށާ އަދި އަވަށަށް ކުރިއަރައި ދިއުމަށް އިބުރާ އެހުރީ ހިންމަތުގެ ކަމަރު ބަނދެގެންނެވެ. މިކަމަށް އިބުރާހީމް މުޙައްމަދު (އިބުރާ) ބޭނުންވަނީ ކުރިޔަށް އޮތް ލޯކަލް ކައުންސިލް އިންތިޚާބުގައި ރައްޔިތުންގެ އާނ ބަހެވެ. އަދި ރައްޔިތުންގެ ހެޔޮދުޢާ އާއި ރައްޔިތުންގެ ނިންމުމެވެ.\nސަފުކޮށް ފެންނަން އޮތްހަގީގަތަކީ އިބުރާހީމް މުޙައްމަދު އަކީ ފަސްބައި ސާފު، ފާއިތުވި ތަނުގައި ރައްޔިތުންނަށް ގިނަގުނަ ޚިދުމަތްތަކެއް ކޮށްދީ، ރައްޔިތުންގެ އިތުބާރު ކަށަވަރު ކޮށްފައިވާ ފަރާތެއް ކަމެވެ. އިބްރާހީމް މުޙައްމަދަކީ ރައްޔިތުންގެ ބަހުންނަމަ، ރައްޔިތުންގެ “އިބުރާ” އެވެ. ފުވައްމުލަކު އިރުދެކުނު ދާއިރާގެ ކެންޑިޑޭޓް ނަމްބަރު4(ހަތަރެއް)، އިބްރާހީމް މުޙައްމަދު / ރައްޔިތުންގެ މީހާ އެވެ.\nއެޑިޓަރުގެ ނޯޓް: މިއީ ފުވައްމުލައް ސިޓީ ކައުންސިލަށް ވާދަކުރައްވާ ހުރިހާ ކެންޑިޑޭޓުންނަށް މިކަލް ނޫހުން ހުޅުވާލި ފުރުސަތެއްގައި އިބްރާހިމް މުހަމަދު ހުށަހެޅުއްވި އޭނާގެ ތައާރަފެކެވެ.


Maruvefaivaa thutthu dharifulhaa eku 16 dhuvas | Mihaaru\nމަރުވެފައިވާ ދަރިފުޅާ އެކު މަންމައަކު 16 ދުވަސް ހޭދަކޮށްފި\nޝާލީ އާއި ފިރިމީހާ ތުއްތު ދަރިފުޅު ގޮވައިގެން ހޮސްޕިޓަލުގައި\n03 ފެބުރުއަރީ 2017 - 06:44\nމަންމައަކު އޭނާގެ މަރުވެފައިވާ ތުއްތު ދަރިފުޅާ އެކު ދެ ހަފުތާއަށް ވުރެ ގިނަ ދުވަސް ހޭދަކުރި ހިތްދަތި ގޮތް ހާމަވާ ފޮޓޯތަކެއް ސޯޝަލް މީޑިއާގައި އާންމުކޮށްފި އެވެ.\nހިތްވަރުގަދަ ޝާލީ ސާކެކްސް، 21، އާއި ފިރިމީހާ އެޓިއްލާ، 28، އަށް އެމީހުންގެ ތުއްތު ދަރިފުޅު އެވްލީންގެ ހަށިގަނޑުގައި ކްރޮމޮޒޯމް މައްސަލަތަކެއް ހުރި ކަމުގެ ޚަބަރު ޑޮކްޓަރުން ދިނީ ސެޕްޓެމްބަރު 2016 ގައި، ބަނޑަށް 20 ވަނަ ހަފުތާގައި ހެދި ސްކޭނަކަށް ފަހުގަ އެވެ.\nތުއްތު އެވްލީން އުފަންވީ މިދިޔަ ޑިސެމްބަރު 13 ވަނަ ދުވަހު އެވެ. އުފަންވީއިރު ވެސް ސިކުނޑި އުފެދެންވާ ވަރަށް އުފެދިފައެއް ނުވެ އެވެ. ފުއްޕާމެޔާއި އެނޫންވެސް ގިނަ ބައިތަކުގައި އެކި މައްސަލަތައް ހުއްޓެވެ.\nތުއްތު ކުއްޖާގެ ފުރާނަ ސަލާމަތްކުރަން ޑޮކްޓަރުންނާއި ކުއްޖާގެ މައިންބަފައިން ކުރި މަސައްކަތް ކާމިޔާބުވާގޮތް ނުވެ އެވްލީން މި ދުނިޔެ ދޫކުރީ ޖެނުއަރީ 10 ވަނަ ދުވަހު އެވެ.\nކުއްޖާ މަރުވުމަށް ފަހު ވެސް، ހަށިގަނޑު ކުނި ނުވާ ގޮތަށް ހުންނަ އެއްޗެއްގައި ދަރިފުޅު ބާއްވައިގެން އެ ކުއްޖާގެ މަންމަ 12 ދުވަހު އިނެވެ. ހުއްދަ ލިބޭ ބައެއް ފަހަރު ނަގައިގެން ހޮސްޕިޓަލު ތެރޭގައި ހިނގާލަން ވެސް ދެ އެވެ. އެންމެ ފަހުން ޖެނުއަރީ 26 ގައި ވަޅުލުމުގެ ހަތަރު ދުވަސް ކުރިން އަވްލީންގެ ހަށިގަނޑު ގެއަށް ގެންދިއުމުގެ ހުއްދަ ލިބުމުން ގެންދިޔައީ އެވެ.\nޝާލީ ބުނީ ބައެއް މައިންބަފައިންނަށް ދަރިފުޅާއެކު މިގޮތަށް ވަގުތު ހޭދަކޮށްލަން ލިބިދާނެ ކަމަށް ގަބޫލު ނުކުރެވޭ ކަމަށެވެ. އެހެންވެ އޭނާގެ ވާހަކަ ހިއްސާ ކޮށްގެން މީހުން ހޭލުންތެރިކުރުވަން ޝާލީ ބޭނުންވީ އެވެ.\nމިއީ ޝާލީ ވިހޭ ހޮސްޕިޓަލުން ހުއްދަ ދޭ ކަމަކަށް ވިޔަސް އެހެން އެއްވެސް ހޮސްޕިޓަލަކުން މިކަމަށް ހުއްދަ ދޭކަމެއް އެނގިފައެއް ނެތެވެ.\nޝާލީ ބުނީ ހޮސްޕިޓަލުގައި އޮތްއިރު ހޮޅިތައް ގުޅާފައި އޮތުމުން ދަރިފުޅު އުރާލަން އުނދަގޫވި ނަމަވެސް ގެއަށް ގެންގޮސް އުރާލައިގެން ގެންގުޅެލަން ލިބުމުން ހިތްހަމަޖެހޭ ކަމަށެވެ. އަދި ވިހަން ވާއިރަށް ދަރިފުޅަށް ތައްޔާރުކުރި އެނދުގައި ދަރިފުޅު ބާއްވާލަން ލިބުނީތީ ވެސް އޭނާ ހުރީ އުފަލުންނެވެ.\nޝާލީ އާއި އެޓިއްލާ އަކީ ޒުވާން ދެމަފިރިންނަށް ވިޔަސް ޝާލީ ބަލިވެ އިނދެފައިވަނީ ކުއްޖެއް ހޯދަން އެމީހުން މަސައްކަތްކުރާތާ އަހަރަކަށް ވުރެ ގިނަ ދުވަސް ވީފަހުންނެވެ. އެހެންކަމުން އެމީހުންގެ އަލަތު ދަރިފުޅު އެހާ އަވަހަށް ދުނިޔެ ދޫކުރުން އެ ދެމަފިރިންނަށް ވަނީ ބޮޑު ހިތާމައަކަށް ވެފަ އެވެ.\nސިއްހަތު މަރު ކުޑަކުދިން\n0 ކޮމެންޓް, 138 ރިއެކްޝަންސް


އިސްލާމީ ފިޤުހުގައި ކާބޯތަކެތި (1) – DhiSalafiyyah\nއިސްލާމީ ފިޤުހުގައި ކާބޯތަކެތި (1)\n22/03/2012 ފިޤުހާއި އޭގެ ޢިލްމުތައްއައްޝައިޚް މުޙައްމަދު ސިނާން\nއިސްލާމްދީނަކީ، އެދީނެއްގައި އިންސާނުންގެ ދިރުއުޅުމާބެހޭ އެންމެހާ މަސްއަލަތަކަށް އަލިއަޅުވާލެވިފައިވާ، އެންމެހާ ކަމެއްގައި ޙައްޤަކީ ކޮބައިކަމާއި ބާޠިލަކީ ކޮބައިކަން ފަރަޤުކުރައްވާފައިވާ ދީނެކެވެ. މިދީނުގައި އިންސާނުންގެ ދުނިޔަވީ ޙަޔާތާއި އުޚުރަވީ ޙަޔާތް ކާމިޔާބުކުރެވޭނެގޮތުގެ އެންމެހާ މަސްއަލަތަކަށް އަލިއަޅުވާލައިފައިވެއެވެ. މިގޮތުން އިންސާނާއަކީ އޭނާ ދިރިހުރުމަށްޓަކައި ކެއުމަށް ބޭނުންވާނެމީހެކެވެ. ކާބޯތަކެއްޗަކީ އިންސާނާގެ ޙަޔާތުގެ މުހިއްމުބައެއް އަދާކުރާ ތަކެއްޗެކެވެ. މިގޮތުން، އިންސާނާ ދިރިހުރުމަށްޓަކައާއި، ދުޅަހެޔޮ ޞިއްޙަތެއްގައި ހުރުމަށް ކާބޯތަކެއްޗަށް ބޭނުންވެއެވެ. އެބައިމީހުން ޚަލްޤުކުރެއްވި ކުޅަދުންވަންތަ، ޙިކުމަތްތެރި ފަރާތުން ވަނީ އެބައިމީހުންނަށްޓަކައި ތަފާތުވައްތަރުގެ ކާބޯތަކެތި ލައްވާފައެވެ.\nނަމަވެސް ވިސްނާލަންޖެހޭ މުހިއްމު ނުކުތާއަކީ، ކާބޯތަކެއްޗަކީ، އޭގެ އަސަރު އިންސާނާއަށް ޖިސްމާނީގޮތުންނާއި ރޫޙާނީގޮތުން ކުރުވާ ތަކެއްޗެކެވެ. އިންސާނާ ކެއިންބުއިމަށް ބޭނުންކުރާ ތަކެއްޗަކީ ރަނގަޅު، ފައިދާހުރި، ޙަލާލުތަކެތިކަމުގައިވެއްޖެނަމަ އޭގެ ފައިދާ އިންސާނާގެ ހަށިގަނޑަށް ކުރެއެވެ. ޖިސްމާނީގޮތުން ބަލާލައިފިކަމުގައިވާނަމަ، ހަށިގަނޑު ދުޅަހެޔޮވެ، ބަލިތަކުން ރައްކާތެރިވެ، ހަށިގަނޑަށް މުރާލިކަމާއި ބާރުލިބި، އޭނާގެ ކިބައިން އުފެދިގެން އަންނަ ދަރިފަސްކޮޅަކީ ދުޅަހެޔޮ، ޞިއްޙަތުރަނގަޅު ދަރިފަސްކޮޅަކަށްވެއެވެ. އަދި ރޫޙާނީގޮތުން ތިމާގެ ހިތްއަލިވެ، އީމާންކަމުގެ ނޫރު ގަދަވެ، ފާސިޤުކަމާއި، ނޭއްގާނީކަމާއި، ގަދައަށް ރުޅިއައުންފަދަ ރޫޙާނީގޮތުންޖެހޭ ބަލިތަކުން ހަށިގަނޑު ސަލާމަތްކޮށްދެއެވެ. އަދި އެއީ ތިމާގެ ދުޢާއިޖާބަވުމުގެ ސަބަބެއްކަމުގައިވެސް ވެދެއެވެ. މިއާއިޚިލާފަށް ކާބޯތަކެތިކަމުގައި ޙަރާމްތަކެއްޗާއި، ގެއްލުންދެނިވި މަސްތުވާތަކެތި ފަދަ ނުބައިތަކެތި ވެއްޖެނަމަ، މީހާގެ ހަށިގަނޑު ބަލިކަށިވެ، އެތައް ބަލިތަކެއްގެ ޝިކާރައަކަށްވެ، ކަންނެތްކަމާއި، ލޮޑުކަން ހަށިގަނޑަށް ގެނުވައެވެ. އަދި ރޫޙާނީގޮތުން ހިތްހަރުވެ، އީމާންކަމުގެ ނޫރު ފަނޑުވެގެންދެއެވެ. އަދި ފާސިޤުކަމާއި، ރުޅި ހަށިގަނޑަށް ވެރިވެގަނެއެވެ. އަދި އަޚްލާޤީގޮތުން މީހާ ދަށު ދަރަޖައަކަށް ގެންދެއެވެ.\nކަންމިހެންހުރިއިރު، އިންސާނާއަށް މުހިއްމުވެގެންވާ އެއްކަމަކީ، އޭނާއަށް ފައިދާހުރި ކާބޯތަކެއްޗަކީ ކޮބައިކަމާއި، ރަނގަޅުނޫން ތަކެއްޗަކީ ކޮބައިކަން ދެނެގަތުމެވެ. އެގޮތުން އެބައިމީހުން ހެއްދެވި މަތިވެރިވަންތަ، އެންމެހާ ކަމެއް މޮޅަށް ދެނެވޮޑިގެންވާ، ޙިކުމަތްވަންތަ އިލާހުވަނީ އެބައިމީހުންނަށް އެކަމަށް މަގުދައްކަވާފައެވެ. އެއިލާހުގެ ދީންކަމުގައިވާ އިސްލާމްދީނުގައި ވަނީ އިންސާނާއަށް ދުނިޔެވީގޮތުންނާއި، އުޚުރަވީގޮތުން ފައިދާހުރި ކާބޯތަކެއްޗަކީ ކޮބައިކަން އަންގަވާދެއްވާފައެވެ. އެހެންކަމުން، މިމަތިވެރި ދީނުގައި ކާބޯތަކެއްޗާމެދު ކަނޑައަޅުއްވާފައިވާ ޙުކުމްތަކަކީ ކޮބައިކަން ދެނެގަތުމަކީ، އެދީން ޤަބޫލުކުރާ ކޮންމެ މީހެއްގެ މައްޗަށް ވާޖިބެކެވެ. އެދީނުގައި ޙަލާލުކުރައްވާފައިވާ ތަކެތި ދެނެގަނެ، ޙަރާމްކުރައްވާފައިވާ ތަކެތިން ދުރުހެލިވުމަށެވެ. ނޭނގިނަމަވެސް ޙަރާމްކުރައްވާފައިވާ އެއްޗެއް ހަށިގަނޑުގެ ތެރެއަށް ފޮނުވާނުލުމަށެވެ.\nމިގޮތުން، އިސްލާމީ ފިޤުހުފޮތްތަކުގައި ކާބޯތަކެއްޗާގުޅޭ މަސްއަލަތަކަށް އަލިއަޅުވާލައިފައިވާ ބަޔަށް ދެވިފައިވާނަމަކީ “كتاب الأطعمة” އެވެ. އެބަހީ، ކާބޯތަކެއްޗާގުޅޭ މަސްއަލަތަށް ނަންގަނެވިގެންވާ ފޮތެވެ. ކެއުމާއި ބުއިމަށް ބޭނުންކުރާ އެންމެހާ އެއްޗަކާއި، އެކަންކަމާގުޅޭ މަސްއަލަތައް ނަންގަނެވިގެންވާނީ މިފޮތުގައެވެ. ފިޤުހީގޮތުން ކާބޯތަކެއްޗާބެހޭ މަސްއަލަތައް އިޖުމާލީގޮތެއްގައި ބަޔާންކޮށްލުމަކީ މުހިއްމުކަމެއްކަމަށްވުމާއެކު، ﷲގެ ވާގިފުޅާއެކު އެކަން ބަޔާންކޮށްލުމަށް ފަށައިގަންނަމެވެ.\nއިސްލާމްދީނުގައި ކާބޯތަކެއްޗާމެދު ކަނޑައެޅިފައިވާ އެންމެ މުހިއްމު ޤަވާޢިދަކީ، ކާބޯތަކެތީގެ އަޞްލަކީ ޙަރާމްކުރާނެ ދަލީލެއް ނެތްހާހިނދަކު ޙަލާލުވުމެވެ. މިޤަވާޢިދުގެ އިތުރު ތަފްޞީލު އަދި އަންނަހުށްޓެވެ. މިމުހިއްމު ޤަވާޢިދުގެ ދަށުން ކާބޯތަކެއްޗަކީ ޙަރާމް ނުވަތަ ޙަލާލުކަމެއްތޯ ބެލުމަށް ފުރަތަމަވެސް ރުޖޫޢަވާންޖެހޭނީ ޝަރުޢީ މިޤަވާޢިދަށެވެ. އެއީ ޙަލާލުވުމެވެ. ދެން ބަލަންޖެހޭނީ އެކާބޯއެއްޗެއް ޙަރާމްކަމަށް ދަލީލުކުރާ ދަލީލެއްވޭތޯއެވެ. ޙަރާމްކަމަށް ދަލީލުކުރާ ދަލީލެއްނުވާނަމަ އެއީ ޙަލާލު އެއްޗެކެވެ. ދަލީލެއްވާނަމަ ޙަރާމްވާނެއެވެ. މިހެންކަމުން، ﷲ ސުބުޙާނަހޫ ވަތަޢާލާ ޙަލާލުކުރައްވާފައިވާތަކެތި ގިނަކަމާހުރެ، އަދި ޙަރާމްކުރައްވާފައިވާ ތަކެތި މަދުކަމާހުރެ، އެއިލާހުގެ ޝަރުޢުގައި ތަފްޞީލުކުރައްވާފައިވަނީ ޙަރާމްތަކެއްޗެވެ. އެއިލާހު ވަޙީކުރައްވާފައިވަނީ ((وَقَدْ فَصَّلَ لَكُمْ مَا حَرَّمَ عَلَيْكُمْ إِلاَّ مَا اضْطُرِرْتُمْ إِلَيْهِ)) الأنعام: 119 މާނައީ: “އަދި ތިޔަބައިމީހުންގެ މައްޗަށް އެކަލާނގެ ޙަރާމްކުރެއްވި ތަކެތި، ތަފްޞީލުކޮށް ބަޔާންކޮށްދެއްވާފައިވާއިރުއެވެ. ތިޔަބައިމީހުން އެ އެއްޗަކަށް ކޮންމެހެން ބޭނުންވެ، މަޖުބޫރުވެގެން ކާންޖެހިއްޖެ އެއްޗެއް މެނުވީއެވެ.” މިއާޔަތުން އަޅުގަނޑުމެންނަށް ދޭހަކޮށްދެނީ، ﷲ ސުބުޙާނަހޫ ވަތަޢާލާ ވަނީ ކާބޯތަކެތީގެ ތެރެއިން ޙަރާމްތަކެތި ތަފްޞީލުކޮށް ބަޔާންކޮށްދެއްވާފައިކަމެވެ. ﷲ ސުބުޙާނަހޫ ވަތަޢާލާ ޙަލާލުކުރައްވާފައިވާ ކޮންމެ އެއްޗަކީ ރަނގަޅު ހެޔޮ އެއްޗެކެވެ. އަދި އެއިލާހު ޙަރާމްކުރައްވާފައިވާ ކޮންމެ އެއްޗަކީ ހަޑި، ނުބައި، މުޑުދާރު ތަކެއްޗެވެ. އެއިލާހު ވަޙީކުރައްވާފައިވެއެވެ. ((قُلْ مَنْ حَرَّمَ زِينَةَ اللَّهِ الَّتِي أَخْرَجَ لِعِبَادِهِ وَالطَّيِّبَاتِ مِنْ الرِّزْقِ)) الأعراف: 32 މާނައީ: ” ކަލޭގެފާނު ވިދާޅުވާށެވެ! ﷲ، އެކަލާނގެ އަޅުތަކުންނަށް ނެރުއްވައިދެއްވި، ﷲގެ ޒީނަތާއި، ރިޒްޤުގެ ތެރެއިން ރަނގަޅު ތަކެތި ޙަރާމްކުޅައީ ކާކުހެއްޔެވެ؟” އަދިވެސް ވަޙީކުރައްވާފައިވެއެވެ. ((وَيُحِلُّ لَهُمْ الطَّيِّبَاتِ وَيُحَرِّمُ عَلَيْهِمْ الْخَبَائِثَ)) الأعراف: 157 މާނައީ: “އަދި ރަނގަޅު ތަކެތި އެބައިމީހުންނަށް ޙަލާލުކުރައްވަތެވެ. އަދި ނުބައިވެގެންވާ ތަކެތި އެބައިމީހުންގެ މައްޗަށް ޙަރާމްކުރައްވަތެވެ.”\nމިގޮތުން ޝަރުޢީ ނައްޞުތަކަށް ބިނާކޮށް ކާބޯތަކެތި ތިން ބަޔަކަށް ބަހާލެވެއެވެ.\n1. ކެއުމާއި ބުއިން ޙަރާމްކަމަށް ނައްޞު އައިސްފައިވާތަކެތި.\n2. ކެއުމާއިބުއިން މުބާޙުކަމަށް (ހުއްދަކަމަށް) ނައްޞު އައިސްފައިވާތަކެތި.\n3. ޝަރުޢުގައި ސީދާ ޢައިނިއްޔަ ނައްޞެއް އައިސްފައިނުވާތަކެތި.\nމިލިޔުމުގެ ކުރިއަށްހުރި ބައިތަކުގައި މިތިންބަޔަށް ވަކިވަކިން އަލިއަޅުވާލެވޭނެއެވެ. إن شاء الله.\n* الفقه الميسر في ضوء الكتاب والسنة\nއިސްލާމީ ފިޤުހުގައި ކާބޯތަކެތި (2)\nއިސްލާމީ ފިޤުހުގައި ކާބޯތަކެތި (3)\nއިސްލާމީ ފިޤުހުގައި ކާބޯތަކެތި (4)\nއިސްލާމީ ފިޤުހުގައި ކާބޯތަކެތި (5)


Dhivehinge Maliku Mohamed: Dhivehin dhookoh dhiyaeetha? - vNews.mv\nދިވެހިންގެ މަލިކު މުހައްމަދު: ދިވެހިން ދޫކޮށް ދިޔައީތަ؟\nއަހުމަދު ހަމީދު އާދަމް 08 April 2016, 23:15\nރާއްޖޭގެ ބައެއްގެ ގޮތުގައި މިއަދު ހަމަޖެހިފައި ނެތް ނަމަވެސް ދިވެހިރާއްޖެއާއި ދާދި ގާތުގައި އޮތް މަލިކުގެ ރައްޔިތުންނަކީ މިއަދުވެސް ދިވެހިންނާ އެއްބަނޑު އެއްބަފާކަމުގެ ގުޅުން އޮތް ރައްޔިތެކެވެ. މަލިކުގެ ރައްޔިތުން ދެކެ ދިވެހި ރައްޔިތުން ލޯބިވާ ފަދައިން މަލިކުގެ ރައްޔިތުންވެސް ދިވެހި ރައްޔިތުން ދެކެ ލޯބިވެ އެވެ. ނަމަވެސް މީގެ އެތަށް އަހަރެއް ކުރިން ދިވެހިރާއްޖޭގެ ރަށެއްގެ ގޮތުގައި މަލިކު އޮތް އޮތުން ނިމުމަކަށް އައި ފަހުން ދިވެހިންނަށް މަލިކަށް ދަތުރުކުރުމަކީ އުދަގޫ އަދި ދަތިކަމެކެވެ. އަދި މަލިކުގެ ރައްޔިތުންވެސް ދިވެހިރާއްޖެއަށް އައިސް އުޅުމަކީ ފަސޭހަކަމެއް ނޫނެވެ.\nދިވެހި ތާރީހުގެ ފުނަށް ފީނާލައިފިނަމަ ފެންނަން އޮތީ މަލިކަކީ ރާއްޖޭގެ ރަށެއްގެ ގޮތުގައި ގިނަ ދުވަސްތަކެއް ވަންދެން އޮތް ރަށެއްގެ ގޮތުގަ އެވެ. ތާރީހު ބުނާ ގޮތުން، މަލިކަކީ އެކި ދުވަސްވަރު އެކި ފަރާތްތަކުގެ އަޅުވެތިކަން ދެކެފައިވާ ރައްޔިތަކު ދިރިއުޅެފައިވާ ރަށެކެވެ. އިނގިރޭސިންނާއި އިންޑިއާ އާއި ޕޯޗުގީޒުންނާއި މާލާބާރުންވެސް ވަނީ މަލިކަށް ގަދަވެގެންފަ އެވެ. އެހެންނަމަވެސް ރަސްމީކޮށް މަލިކު އިންޑިއާގެ ރަށެއްގެ ގޮތުގައި، ނުވަތަ އިންޑިއާގެ ބައެއްގެ ގޮތުގައި ހަމަޖެހިގެން ދިޔައީ 1956 ވަނަ އަހަރު އެ ރަށުގައި ނެގި ވޯޓަކަށް ފަހު އެވެ.\nމަލިކު ދިވެހިންނާ ވަކިވި ނަމަވެސް މަލިކާ ދިވެހިންނާ ދެމެދު ޒަމާންވީ އެކުވެރި ބަދަހި ގުޅުމެއް އަބަދުވެސް އޮތެވެ. މިގުޅުން އިތުރަށް ބަދަހިކުރުމަށް މަލިކުގެ ރައްޔިތަކު މުހިއްމު ދައުރެއް އަދާކުރި އެވެ. އެމީހަކީ ގިނަ ދިވެހިން ވެސް ދަންނަ މުހައްމަދެވެ. ގިނަ ބައެއްގެ ނަމުންނަމަ މަލިކު މުހައްމަދެވެ. މީގެ 26 އަހަރު ކުރިން ރާއްޖެއަށް އައިސް ރާއްޖޭގައި ދިރިއުޅެމުންދިޔަ މުހައްމަދަކީ ނަމޫނާ އެކެވެ. ހިތްހެޔޮ ކަމާއި މެހްމާންދާރީ އަދާކުރުމުގައި މިސާލެކެވެ. އެކަމަކު މިއަދު ދިވެހިންނަށާއި މަލިކު ރައްޔިތުންނަށްވެސް ކޮންމެވެސް ވަރެއްގެ ނުތަނަވަސް ކަމެއް އެބައޮތެވެ. ދިވެހިންގެ ތެރޭގައި 26 އަހަރު ދިރިއުޅުނު މުހައްމަދު ރާއްޖެ ދޫކޮށް ދިޔައީ އެވެ. އޭނާ މިވަގުތު ހުރީ އިންޑިއާގެ ކޮޗިންގަ އެވެ.


Dhuniyeyge champion eh balikoh Kuda Isse semi gai vaadha koffi | Mihaaru\nރާއްޖޭގެ ރާޅާ އެޅުންތެރިޔާ ކުޑަ އިއްސެ: އޭނާ ވަނީ ޓްވިން ފިންސް ކެޓަގަރީގެ ސެމީ ފައިނަލުގައި ވާދަކޮށްފައި.-- ފޮޓޯ: ފޯ ސީޒަންސް\nދުނިޔޭގެ ޗެމްޕިއަނެއް ބަލިކޮށް ކުޑަ އިއްސެ ސެމީގައި ވާދަކޮށްފި\n12 އޯގަސްޓް 2017 - 14:364comments\nފޯ ސީޒަންސް ސާފިން ޓްރޮފީގައި މިއަދު ކުރިއަށް ދިޔަ ޓްވިން ފިންސް ބައިން ދުނިޔޭގެ ޗެމްޕިއަން އެމެރިކާގެ ސީޖޭ ހޮގްބުޑް ބަލިކުރުމަށް ފަހު ރާއްޖޭގެ އިސްމާއިލް މިގްލާލް (ކުޑަ އިއްސެ) ސެމީ ފައިނަލުގައި ވާދަކޮށްފި އެވެ.\nކުޑަ އިއްސެ ސެމީން ޖާގަ ހޯދީ މިދިޔަ އަހަރުގެ ޗެމްޕިއަން ތާޖް ބޮރޯ އާއީ ސީޖޭ ހޮގްބުޑާ ވާދަކޮށް ހީޓްގެ ދެ ވަަނަ ހޯދައިގެންނެވެ. އިއްސެ އަތުން ބަލިވި ހޮގްބުޑަކީ 2001 ގެ ދުނިޔޭގެ ޗެމްޕިއަނެވެ. އޭނާގެ މައްޗަށް ކުޑަ އިއްސެ ކުރި ހޯދި ނަމަވެސް ސެމީ ފައިނަލުގައި އެމެރިކާގެ ރޮބް މަޗާޑޯ އަތުން ވަނީ ބަލިވެފަ އެވެ.\nމަޗާޑޯ އަކީ އިއްޔެ އޮތް ސިންގަލް ފިންގެ ޗެމްޕިއަނެވެ. ޓްވިން ފިންގެ ފައިނަލުގައި މަޗާޑޯ ބަލިވީ ބޮރޯއާ ވާދަކޮށެވެ.\nކުޑަ އިއްސެ އަކީ ރާއްޖޭގެ އެންމެ ތަޖުރިބާކާރު އެއް ސާފަރެވެ. އޭނާގެ 25 އަހަރުގެ ކެރިއަރުގައި ބައިނަލްއަގްވާމީ އެކި މުބާރާތްތަކުގައި ވަނީ ރާޅާ އަޅައިފަ އެވެ. އަދި ފާހަގަކޮށްލެވޭ ބޮޑެތި މުބާރާތްތަކުގައި ރަނގަޅު ވަނަތަކެއް ވެސް ހޯދި އެވެ. އޭގެ ތެރޭގައި 2014 ގެ އިންޑިއާގެ ކޮވެލޯން ޕޮއިންޓް ކްލާސިކް މުބާރާތާއި 2015 ގައި މެލޭޝިއާގައި އޮތް ޓިއޮމަން ސާފް ފެސްޓިވަލްގެ ކާމިޔާބީ ފާހަގަކޮށްލެވެ އެވެ.\nމިއީ ފޯ ސީޒަންސް އިން ދުނިޔޭގެ ޗެމްޕިއަނުންނަށް ދައުވަތު ދީގެން މި މުބާރާތް ބާއްވާ ހަތް ވަނަ އަހަރެވެ. މީގެ ކުރިން މި މުބާރާތުގައި ދިވެހި ސާފަރުންނަށް ފުރުސަތު ނުދިން ނަމަވެސް މިދިޔަ އަހަރުން ފެށިގެން ފޯ ސީޒަންސް އިން ވަނީ ދިވެހި ރާޅާ އެޅުންތެރިންނަށް ވެސް ފުރުސަތު ދޭން ނިންމައިފަ އެވެ.\nމިދިޔަ އަހަރުގައި މި މުބާރާތުގައި ވާދަކުރި ރާއްޖޭގެ އިބްރާހިމް އަރީފް (އިބޫ) ވަނީ ތުރަސްޓާ ޑިވިޝަންގެ ސެމީ ފައިނަލުގައި ވާދަކޮށްފަ އެވެ. ސެމީ ފައިނަލުން އިބޫ ބަލިވީ މުބާރާތް ކާމިޔާބުކުރި ތާޖް ބޮރޯ އަތުންނެވެ.\nމި މުބާރާތް ކުރިއަށްދަނީ ތިން ކެޓަގަރީއަކަށް ބަހާލައިގެންނެވެ. އެއީ ސިންގަލް ފިން، ޓްވިން ފިންސް އަދި ތުރަސްޓާ އެވެ. މި މުބާރާތުގެ ޗެމްޕިއަނަށް 25،000 ޑޮލަރުގެ އިނާމެއް ލިބެ އެވެ.\nމުބާރާތުގެ ސިންގަލް ފިން ކެޓަގަރީ ކާމިޔާބުކުރީ މަޗާޑޯ އެވެ.\nމި ފަހަރުގެ މުބާރާތް ކުރިއަށްގެންދަނީ ވޯލްޑް ސާފިން ލީގުގެ އެހީތެރިކަމާ އެކު ކަމަށް ފޯ ސީޒަންސް އިން ބުނެ އެވެ.\nއިތުރު ލިޔުންތައް ރާޅާއެޅުން ފޯ ސީޒަން ރާޅާއެޅުމުގެ މުބާރާތް


އިމްތިޙާން (19ވަނަ ބައި) – Esfiya – Dhivehi Vaahaka Site\n- by Faathii - 44- December 4, 2018\nރަހްމާ ކާން އިން ޕާންފޮތިވެސް އޭނާ ކާހިތް ކެނޑުނެވެ. އެހެންކަމުން ރުޅިއައިސްގެން ގޮސް އެ ޕާން ފޮތި ޑަސްބިނަށް ލަފައި ތައްޓާއި ގެންގުޅުނު މޭޒުމަތީ ވަޅި ސިންކައް ލާފައި އޭނާވެސް ގޮސްވަނީ ކޮޓަރިއަށެވެ. އެނދުމަތީ އިށީން ނަމަވެސް އެ ހިތަކަށް ހަމަޖެހުމެއް ނުލިބުނެވެ. ރުޅި ގަދަވެގެން ފަޅައިގެން ގޮސްފާނެހެން ހީވެއެވެ. އައި ރުޅީގައި އަތު ޖެހޭ ހިސާބުގައި އޮތް ބާލިސް ނަގަ ކޮޓަރި ތެރެއަށް ހޫރާލިއެވެ.\nނުބައި ވަސްވާސްތައް އޭނާގެ ސިކުނޑި ވަށައިލިއެވެ. “ކައިވެނި ކުރަން އުޅޭއިރު މަޔަކު ހުރިކަންވެސް ހަނދާން ނެތުނީތަ؟ މަންމަގެ ހުއްދަވެސް ހޯދަން ޖެހޭނެ ތޯއްޗެ؟ އަދި އެވަރުން ނުވެގެން ނާސިރުވެސް އޭނާގެ މަޅީގައި ބައްދައިފި ވިއްޔަ. ނާސިރަކަށްވެސް އަހަންނާ އެކަން ހިއްސާކުރުން މުހިންމެއް ނުވި ވިއްޔަ. އަހަރެންމީ އެއްވެސް މީހަކަށް ނުވިތާ؟ ހުރިހާ އެންމެން ރާވައިގެން މަށާ ސިއްރުން ކަންތައްގަނޑެއް އެބަ ހިންގައެއްނު. ނިކަށް ބަލާނަން ތިކަމެއް ވޭތޯ؟” ސިކުނޑީގައިވި ރުޅި އާއި، ބާކީ ކޮށްލިކަމަށް ޤަބޫލު ކުރެވުނު ޤަބޫލުކުރެވުމުން ރަހްމާއަށް ރޮވެން ފެށުނެވެ. އެކަމަށްވެސް އޭނާގެ ހިތް ތުހުމަތު އެޅުވީ ހިބާއަށެވެ. އެތައް ދުވަހަކަށްފަހު އެ ލޮލުން ކަރުނަ އަޅަން ޖެހުނީ ހިބާގެ ސަބަބުންކަމަށް އެ ނަފްސު ބުނަމުން ދިޔައެވެ. އަދި ހިބާއާއި ދޭތެރޭގައި އޭނާގެ ހިތުގައިވާ ރުޅިގަނޑު ކޮންޓްރޯލް ކުރަން އުނދަގޫވެގެން އުޅޭހެން ހީވިއެވެ. ތެދުވެ ގޮދަނޑީގެ ބެޑްޝީޓް ގަނޑުވެސް ނަގާ ހޫރާލިއެވެ. ނާސިރު އެވަގުތުގައި އެތާ ނެތްކަން ނަސީބެއް ކަންނޭނގެއެވެ. ނޫންނަމަ ކަންތައްތައް ދާނެ ގޮތްވެސް ބުނަން ނޭނގެއެވެ.\nއެގޮތުގައި ހިނދުކޮޅެއް ހޭދަވުމުން ރަހްމާގެ ރުޅި ގަނޑު ކުޑަކޮށް މައިތިރިވުމުން އޭނާ ފެންވަރާ ތާޒާވެލައިގެން ނިކުތީ ކޮންމެވެސް ތާކަށް ބޭރައް ގޮސްލުމުން އެ ހިތައް ހަމަޖެހިލުމެއް ލިބޭނޭ ކަމަށެވެ. ރަހްމާ ލޯގަނޑުކައިރީ ބޮލުގައި ފުނާއަޅަން ހުއްޓާ ނާސިރު އައިސް ކޮޓަރިއަށް ވަނެވެ. އަދި އަޅައިގެންހުރި ޓައީ ނައްޓަލާފައި އެނދުމައްޗައް އެއްލާލާފައި ގަމީސް ބާލާ ޓީޝާޓެއް ލައިގެން އަނެއްކާވެސް ބޭރަށްދާން ނިކުންނަން އުޅުނެވެ. ރަހްމާހުރީ ލޯގަނޑުން އެ މަންޒަރު ބަލާށެވެ. އޭނާގެ ހިތުގައިވާ ޝަކުވާތައް ގިނަކަމުން ފަށާނެ ގޮތެއް ނޭނގިފާ ހުއްޓާ އަނެއްކާވެސް ނާސިރު ނިކުމެގެން ދިޔުމުން އޭނާގެ ރުޅިގަނޑު ގަދަވިއެވެ. މާ އަވަސް އަރުވާލައިގެން ނާސިރު އެދިޔައީ ކޮންތާކަށްބާއޭ ހިތައް އެރިއެވެ.\nހަމައެވަގުތު ރަހްމާގެ ފޯނު ރިންގުވާ އަޑައް ބަލައިލި އިރު ގުޅަނީ ނާސިރެވެ. ސުވާލުން ފުރިފައިހުރެ ފޯނު ނަގައި ކަންފަތުގައި ޖައްސާލިއެވެ. “ހަލޯ!!!… ރަހްމާ! ތައްޔާރުވެބަލަ ބޭރަށް ދާން. މަ މި އަންނަނީ ވަރަށް އަވަހައް. ދިހަވަރަކަށް މިނަޓްވާނީ… އުމޭރު ކައިރީ ބުނެފިން ކާރު ރެޑީ ކޮށްލާށޭ… މިހާރު އައިސްފަ ކަންނޭނގެ އޮންނާނީ… ދެދަރިން ކައިރީވެސް ނީލާ ލައްވާ ބުނެފިން ތައްޔާރުވާށޭ… އެހެންވީމާ އަވަސްކޮށްލައިގެން އެކުދިން ނިމެންދެން ސޯފާގައި މަޑުކޮށްލާ…” އެހެން ބުނެ ނާސިރު ފޯނު ކަނޑާލީ ރަހްމާއަށް އިތުރު އެއްޗެކޭ ބުނުމަށް ފުރުސަތުވެސް ނުދީއެވެ.\nރަހްމާގެ ހިތުގައި އެންމެން ގޮވައިގެން ނާސިރު ދާންއުޅޭ ތަނަކާއިމެދު ސުވާލު އުފެދުނެވެ. ދާންވީތަނެއް ނުބުނިއިރު ދެދަރިން ގެންދަނީ ކީއްވެކަމެއްވެސް ނުބުނޭ ވިއްޔާއެވެ. ރަހްމާ އޭރު ހުރީ ތައްޔާރުވެ ނިމިފައިކަމުން ބޭރު ލިވިންރޫމަށް ނިކުމެ ޓީވީ ކައިރީ އިށީނދެލީ ނާސިރު އަންނާނެ އިރެއްގެ އިންތިޒާރުގައެވެ. ޓީވީ ހުޅުވައިފައި ހުރިނަމަވެސް އިރުއިރުކޮޅާ ސިޑިއާއި ދިމާލައް ބެލެނީ ހުމާ އާދޭތޯއެވެ. ހުމާ ކައިރިން ދާން އުޅޭތަނެއް އޮޅުންފިލާފާނޭ ހިތައެވެ. އެހެން އިންދާ ފެނުނީ ދެކުދިން އެއްފަހަރާ އައި މަންޒަރެވެ. ހިބާ ފެނުމުން އޭނާގެ މޫނު އަނބުރައިލީ ހިތުގައިވި ހަސަދަ އިތުރުވާން ފެށުމުންނެވެ. އަދި ހިބާ ކައިރީގައި ހުރުމުން ހުމާއާއި ސުވާލެއްވެސް ކުރާ ހިތް ނުވެގެން ޓީވީ އަށް ބަލަހައްޓައިގެން އޭނާ އިނީއެވެ.\n“މަންމާ! ކޮންތާކަށް ދާންތަ މިއުޅެނީ؟ ނީލާ ބުނީ ބައްޕަ ބުންޏޯ ރެޑީވެގެން ތިރިއަށް ފައިބާށޭ…” ހުމާގެ ހިތުގައިވި ސުވާލު ބޭރުކޮށްލިތަނާހެން ރަހްމާގެ ފޯނައް ނާސިރު އަނެއްކާވެސް ގުޅިއެވެ. “ކޮބާ؟ ހުރިހާ އެންމެން ރެޑީތަ؟” ރަހްމާ ހޫމް އަޅުވާލީ އެއްވެސް އަސަރެއްނެއް ރާޤަކަށެވެ. އަދި ދާންވީ ކޮންތާކަށްތޯ އަހާލުމުން އުމޭރައް އެނގޭނޭކަމަށް ނާސިރު ބުންޏެވެ. އެހެންކަމުން ހުރިހާ އެންމެން ކާރުގައި އައުމަށް އެދުނެވެ. އަދި ނާސިރު މިވަގުތު ބުރަ ކަމުން ގެއަށް ނުދެވޭނޭ ކަމަށާއި އެހެން ނަމަވެސް އެމީހުން އެތަނައް ދާން ވާއިރައް އެހިސާބައް ފޯރާނޭކަމަށް ބުނު ފޯނު ބޭއްވިއެވެ.\n“ނޭނގެ މަންމަ އަކަށް ދާންއުޅޭތަނެއް. އުމޭރައް އެނގޭނެޔޯ… ކާރުގަ އަންނާށޯ.. ބައްޕަވެސް މި ދަނިއްޔޯ އެތަނައް.” ރަހްމާ އެހެންބުނީ ސޯފާއިން ތެދުވެ ކާރައް އެރުމަށްޓަކައި ހިނގައިގަންނަމުންނެވެ. އެހެންކަމުން ދެކުދިންވެސް ރަހްމާގެ ފަހަތުން އައިސް ކާރައް އެރުމުން އުމޭރު ކާރު ދުއްވާލިއެވެ. ރަހްމާ ހިބާ ދުރުކޮށްލައިގެން އުޅޭ ވަރުން ހިބާއަކަށްވެސް އޭނާގެ މަންމައާއި ވާހަކަ ދައްކާކަށް ނުކެރެއެވެ. ކޮންމެހެން ބުނަން ޖެހޭ އެއްޗެއް ފިޔަވާ ނުބުނެއެވެ. ނަމަވެސް އަބަދުވެސް އެ މަންމަ އަށް ޓަކައި އޭނާ ހެޔޮ ދުޢާ ކުރެއެވެ.\nކާރުގޮސް މަޑުކޮށްލީ މާލޭގެ މަޝްހޫރު ބޮޑު ރެސްޓޯރެންޓެއްގެ ކުރިމައްޗަށެވެ. ހުރިހާ އެންމެން ކާރުން ފައިބާ އެ ރެސްޓޯރެންޓައް ނަޒަރު ހުއްޓާލައިގެންތިބީ އެތެރެއަށް ވަންނަންވީބާއޭ ހިތައް އެރުމުންނެވެ. އެވަގުތު ނާސިރުގެ އަޑު ކައިރިން އިވުނެވެ. އޭނާހުރީ ރެސްޓޯރެންޓްގެ ތެރޭގައެވެ. އަވަހައް އަންނާށޭ ބުނެ ކުރި އަށް ހިނގަމުންގޮސް އެތާގައި އިން ސިޑިން މައްޗައް އަރަން ފެށިއެވެ. އެންމެންވެސް އެތައް ދުވަހަކަށްފަހު އެކީ އެކަހަލަ ތާކަށް އާދެވުމުން ހިތުގައި އުފާވެރިކަމެއް ދުވެލި ނަމަވެސް ނާސިރު އެއްވެސް މީހަކު ކައިރީ ކުރިން ނުބުނެ ލަފައެއް ނުހޯދާ ކުރަން މިއުޅެނީ ކީއްކަމެއް، އެތަނައް ގެނައީ ކީއްކުރަން ކަމެއް ނޭނގޭތީ ތިންމައިންގެ ހިތުގައިވެސް ވަނީ ސުވާލުތައް ފުރިފައެވެ.\nނާސިރުގެ ފަހަތުން ތިންމައިންގޮސް މައްޗައް އަރާ ނާސިރު ދެއްކި މޭޒް ދޮށުގައި އިށީނދެ ހަމަޖެހިލިއެވެ. އެންމެންނަށްވެސް ބަލައިލެވުނީ އެ މާހައުލަށެވެ. އިތުރު މީހަކު އެ ބައިގައި ފެންނަން ނެތުމުން ހިތްހަމަޖެހުން ލިބުނެވެ. އަދި ފެމިލީ އިވެންޓެއްގެ އިހްސާސް ކުރެވުނުލެއް ބޮޑުވިއެވެ. ފުދޭވަރަކަށް ބޮޑު މާހައުލަކަށް ވެފައި އެތާގެ ފާރުގައި ލާފައިހުރި މަޑު ކްރީމް ކުލައިން ހިތައް ހަމަޖެހުން ގެނުވާ ކަހަލަ މަޑުމައިތިރި ކަމެއް އިހްސާސް ކުރެވުނެވެ. ރީތި ރީތި ކުދިކުދި ގަސްތަކުން އެކި ހިސާބު ޒީނަތްތެރި ކޮށްލާފައިވުމުން ބަގީޗާއެއްގައި ތިބެވޭ ކަހަލަ އިހްސާސެއް ކުރެވެއެވެ. އަދި ތަނުގެ އެއް ފަރާތުން ހާމައަށް ސާފު ވައި ވަންނާނޭހެން އޮތުމުން ނުލާހިކު ހިތްގައިމެވެ.\n“ބައްޕަ ކޮންކަހަލަ ސަޕްރައިސެއް ދޭން ތިއުޅެނީ؟” އެންމެންގެ ސަމާލުކަން ހޯދީ ހުމާގެ ސުވާލުންނެވެ. އަދި އެންމެންނަށްވެސް ނާސިރައް ބަލާލެވުނީ އެ ސުވާލުގެ ޖަވާބު ބޭނުން ވެގެންނެވެ. “ހެހެހެ… މީ ހަމަ ވަރަށް ބޮޑު ސަޕްރައިޒެއް. ވަރަށް އުފާވެރި ޚަބަރެއް ދޭންވެގެން ބައްޕަ މިއުޅެނީ..” ނާސިރުގެ އެ ޖަވާބުން އެކި މީހުންގެ ހިތުގައި އެކި ޚިޔާލުތައް ދައުރު ކޮށްލިއެވެ. ހިބާއަށް ހީވީ ބައްޕަގެ ވިޔަފާރިއަށް ބޮޑު ކުރިއެރުމެއް ލިބުނީ ކަމަށެވެ. ހުމާއަށް ވިސްނާނެ ވަކި އެއްޗެއް ނޭނގި ނާސިރާއި ދިމާލައް ބަލަހައްޓައިގެން އިނީ އަވަހައް އެ ޚަބަރު ދޭނެ އިރަކަށެވެ. ރަހްމާގެ ހިތުގައި ހިނގާލީ ހިބާގެ ކައިވެނީގެ ޚަބަރުކަމަށެވެ.\nއެވަގުތު ވެއިޓަރުން އައިސް ތަންކޮޅެއް ދުރުގައި ހުރި ދިގު މޭޒެއްމަތީ ކާއެއްޗެހި އަތުރަން ފެށިއެވެ. އަދި ހަމައެވަގުތު ސިޑިން އަރައިގެން އައި ފަސްމީހުންގެ އާއިލާއެއްވެސް އެ ހަތަރުމައިންގެ ލޮލުގައި އަޅައިގަތެވެ. އެ މީހުންގެ ނަޒަރު ހުއްޓިފައިވަނީ ނާސިރުގެ އާއިލާ މީހުންނަށެވެ. އެޔާއިއެކު ނާސިރު ތެދުވެގެންގޮސް އެމީހުންނަށް އެ ދިގު މޭޒުގައި އިށީނުމަށް އިޝާރާތް ކޮށްލިއެވެ. އަދި އެއަށްފަހު އައިސް އޭނަގެ އާއިލާ މީހުންނަށްވެސް އެ މެޒުކައިރިއަށް އައުމަށް ދަޢުވަތު ދިނެވެ. ވާނުވާގައި ތިބެ ދެކުދިން އެ ދިމާލައް ހިނގައިގަތް އިރު ރަހްމާގެ ހިތުގައިވި ޝައްކު ޔަޤީނައް ބަދަލުވިއެވެ.\nހުރިހާ އެންމެން މޭޒުދޮށުގައި އިށީނދެ ހަމަޖެހިލުމުން ނާސިރު ވާހަކަ ދައްކަން ފެށިއެވެ. “ވެލް… މި އިވެންޓަކީ މިތަނުން ވަރަށް ގިނަ މީހުންނަށް ވަރަށް ބޮޑު ސަޕްރައިޒަކަށްވާނެ. ސޯ ހިނގާދޯ އެ ސަޕްރައިޒް ދެމާ… އެއާއިލާގެ ތެރެއިން އެންމެ ދޮއްޓައް އިން ފިރިހެނާއަށް މުޙާތަބު ކޮށްލަމުން ނާސިރު ބުނެލިއެވެ. އަދި އެއަށްފަހު އެ ދެފިރިހެނުން ކޮޅައް ތެދުވެ ވާހަކަ ދައްކަން ފެށިއެވެ. “މައި ޑިއަރ ފެމިލީ… މި އުފާވެރި ހަފްލާއަކީ އަހަރެމެންގެ ދޮށީ ދަރިފުޅު ހިބާގެ ކައިވެނި ހަމަޖެހުނީތީ ބޭއްވި ހަފްލާއެއް.” ނާސިރު އެހެން ބުނެލުމުން ދެން ހުރި ފިރިހެންމީހާވެސް ވާހަކަ ދެއްކިއެވެ. “އަދި އަހަރެންގެ ދޮށީދަރިފުޅުގެވެސް ކައިވެނި ހަމަޖެހުނީތީ ދޭ ކެއުމެއް.”\nދެ އާއިލާގެ މީހުންނަށްވެސް ޙައިރާންކަމާއެކީ އެކަކު އަނެކަކަށް ބަލާލެވުނީ އުފަލުން ތިބެއެވެ. ނަމަވެސް ރަހްމާގެ ހިތުގައިވި ރުޅި ކޮންޓްރޯލް ކުރެވޭތޯ އޭނާ އެތައް މަސައްކަތެއް ކުރަމުންދަނީއެވެ. ހުމާ އުފަލުން ޔޭ އޭ ކިޔާފައި ގޮނޑި ދުރައް ޖައްސާލާފައި ހިބާގެ ގައިގައި އެއްފަރާތުން ކޮނޑާއިކޮނޑު ޖައްސާލާފައި މަރުހަބާ ކިޔާލިއެވެ. ނާސިރުގެ ނަޒަރު ރަހްމާއަށް ހުއްޓުނު އިރު ރަހްމާގެ މޫނުމަތިން ފެންނަމުންދިޔަ ޝުއޫރުތަކުން އެ ހިތުގައި ޖެހިލުންވުމެއްގެ ރާޅު އުފައްދާލިއެވެ. ހިތްދިރުވާލެވުނީ ބޭއިޙްތިޔާރުގައެވެ.\nއަނެއް އާއިލާގެ ކުދިން އެ ކުދިންގެ ބައްޕަ ދިން ޚަބަރާއިއެކު ޝަކުވާކުރަމުން ދިޔައީ ދެން ދޮންބެ ނުލައި އައީ ކީއްވެތޯއެވެ. ދޮންބެއަށް ދޭން ވާ އުފާވެރި ޚަބަރެއްގައި ދޮންބެ ބައިވެރި ނުކުރީ ކީއްވެގެންތޯއެވެ.\nހިބާގެ ހިތުގައިވެސް އުފާވެރިކަން ދުވެލިއިރު އޭނާގެ ވާންއުޅޭ ބައިވެރިޔާ ފެންނަން ނެތުމުން ހިތުގައި ސުވާލު އުފެދުނެވެ. އަދި ކައިވެނި ކުރެވެން މި އުޅެނީ އަނެއްކާ މާހިލް އާ ބާއޭވެސް އެ ހިތް ސުވާލު ކޮށްލިއެވެ. މާހިލްގެ އާއިލާ އެކަކުވެސް އޭނާ ނުދަނެއެވެ. ވީމާ ކުރިމަތިން ފެންނަންތިބީ މުޅިންވެސް ނުދަންނަ މީހުންނެވެ. ބައިވެރިޔާގެ ނަންވެސް އެ މީހުން ނުކިޔާ ވިއްޔާއެވެ. އެ އާއިލާގެ އެންމެންނަށް ނަޒަރު ހިންގާލެވުނީ އެތަނުން އޭނާގެ ބައިވެރިޔާ ކޮބައިބާއޭ ހިތައް އެރުމުންނެވެ. ގައިމުވެސް މާހިލްއެއް އެތާކު ނެތް ވިއްޔާއެވެ. ފުރާވަރަށް ގޮސްފައިވާ ދެއަންހެން ކުދިންނާއި ފިރިހެން ކުއްޖަކު އެތާ ތިބިއިރު އެ ކުދިންގެ ޝަކުވާއިން ކައިވެނިވާން އުޅެނީ އެކުދިންގެ ދޮންބެ އާއިކަން އެނގުނެވެ. ނަމަވެސް އެ ދޮންބެ އެތާކު ނެތްކަންވެސް އެނގުންވުމުން ހިބާ އިނީ ވާންވީ އުފާކަމެއް ނުވަތަ ކުރަންވީ ހިތާމަ ކަމެއް ނޭނގިފައެވެ. ބައިވެރިޔާ އާއިމެދު ސުވާލު އުފެދިފައެވެ. އެކުދިން ޝަކުވާ ކުރަން ފެށުމުން ދޮންބެއަށް އަދި އެނގޭނޭކަމަށް އެމީހާ ބުނެލީ މާ ބޮޑު ކަމަކަށް ނަހަދައެވެ.\n“އެނގޭ ތި އެންމެންގެ ހިތުގައިވެސް ޝަކުވާ ވާނެކަން. މިކަހަލަ ކަންކަމަކީ އާއިލާތެރޭ ވާހަކަ ދެކެވިގެން ނިންމަން ޖެހޭނެކަންކަން، ކަންވެސް ޤަބޫލުކުރަން. އެކަމު އަހަރެމެންގެ ހިބާއަށް ލިބުނު ބައިވެރިޔާގެ ރަނގަޅު އެތައް ސިފައެއް ފެނުމުން އިތުރައް މަޝްވަރާއަކަށް ނުގޮސް އަމިއްލަ އަށް ވިސްނާފައި މިކަން ނިންމީ… ” ނާސިރު ރަހްމާ އާއި ދިމާލައް ބަލަންހުރެ އެހެން ބުނެލީ ރަހްމާގެ ރުޅިގަނޑު މައިތިރި ކުރެވޭތޯއެވެ. ސަބަބުތަކުގައި ހިފާތޯއެވެ. “ހިބާއަށްވެސް ވާނީ މިކަން ބޮޑު ސަޕްރައިޒަކަށް. ހިބާއަށް ކައިވެނިކުރަން ކުއްޖަކު ހުށައެޅި ވާހަކަ އަހަރެން ހިބާ ކައިރީ ބުނިން. އޭނާ ކައިވެންޏަކަށް ތައްޔާރުތޯވެސް ބެލުމުގެ ގޮތުން. ނަސީބަކުން ހިބާގެ ޖަވާބު ވަރަށްވެސް ސާދާ.. ދީންވެރި އަޚްލާޤު ރަނގަޅު ބައިވެރިއެއް ނަމަ އޭނާގެ ޖަވާބަކީ އާއެކޭ ކަމަށް ބުނި. އަދި އެ ކަން ބެލުމަކީ އަހަރެންގެ ޒިންމާއެއްކަމާ އަހަރެންނަށް އެ ސިފަތައް އެ ކުއްޖާގެ ފަރާތުން ފެނޭތޯ ބެލުމަށް ބުނި. އަދި ފައިނަލް ޖަވާބަކީ އަހަރެންގެ ނިންމުން ކަމުގައިވެސް ބުނި. އެހެންވީމާ ރަނގަޅު ކުއްޖަކު ލިބިފައި ކައިވެނިކުރަން އުޅޭ ދެމީހުންގެ ރުހުން ލިބުނީމާ އިތުރައް ކުރާނެ މަޝްވަރާއެއް އޮތްކަމަކަށް އަހަރެމެންނަކަށް ނުފެނުނު ދޯ..” ނާސިރު އަނެއް ފަރާތުން ކޮޅައްހުރި ފިރިހެންމީހާއަށް ދޯދީފާ ބުނެލިއެވެ. “އެނގޭ އެކަމުވެސް ނިންމުން ނިންމި ނަމަވެސް، ބުނަން ޖެހޭނެކަން އާއިލާ މީހުންގެ ކައިރީ.. ހާއްސަކޮށް ކުއްޖާގެ މަންމަ އަށް އެނގެން ޖެހޭނެކަން.. އެކަމާއިމެދު ވިސްނާލުމުން ހިތައް އެރީ މިކަހަލަ ސަޕްރައިޒެކޭ ދޭނީ.. އޭރުން އަދި މި އުފާވެރިކަން ދެ ގުނަ ވާނޭ….. އަޅެ ނޫންތަ؟” ނާސިރު ވަރަށް ފޯރީގައި ބުނެލިއެވެ.\n“އަދި ބައްޕަ އަށް އެނގޭ ކައިވެނިކުރެވެން ތި އުޅެނީ ކޮންމެ މީހަކާ ކަމުގައި ވީނަމަވެސް ދަރިފުޅު ބުނި ސިފަތައް ފުރިހަމަ ވާނަމަ ދަރިފުޅުގެ ޖަވާބަކަށްވާނީ އާނއެކޭކަން” ނާސިރު ހިބާއަށް ބަލަހައްޓައިގެންހުރެ އެހެން ބުނެލުމުން ހިބާއަށް ލިބުނީ ސިހުމެކެވެ. އަދި އޭނާގެ ހިތުގައި ކައިވެނި ވާންއުޅެ ފިރިމީހާ ނޭނގިފައިވާ ނޭނގުމަސް އިތުރު ބޮޅެއް ގުޅިގެން ދިޔައެވެ. އަދި ކައިވެނި ވާން މި އުޅެނީ މާހިލް އަކާ ނޫންތޯ އަނެއްކާވެސް ތަކުރާރުކޮށް އެ ހިތް ސުވާލު ކޮށްލިއެވެ. އަދި ހިތާހިތުން އޭނާގެ އަމިއްލަ ނަފްސާ ސުވާލުތަކެއް ކުރެވުނެވެ. “އެއީ ތެދެއް ހެއްޔެވެ؟ މާހިލް ނޫން ކޮންމެ މީހަކަސް ހެޔޮ ހެއްޔެވެ؟ އެ ސިފަތައް ވަނީ ނަމަ އޭނާ ރުހޭނެ ހެއްޔެވެ؟” އެ ސުވާލުގެ ޖަވާބެއް އޭނާއަކަށް ނުދެވުނެވެ. ހިބާ ހިތައް އެރިއެވެ. އެ ގޮތްވެސް ގޯހެއް ނުވާނެއެވެ. އެހެން ނަމަވެސް އޭނާ މިވީ ކުޑަދުވަސްކޮޅުގައި ހުވަފެން ދެކުނީ މާހިލްގެ އަންބަކަށް ވުމަށެވެ. އަދިވެސް އޭނާގެ ހިތުގައިވަނީ މާހިލްގެ ނަމެވެ. ވީމާ މިހާ ކުއްލި ގޮތަކަށް ނުވެސް ވިސްނާ ހުއްޓާ އެހެން މީހަކަށް އެ މަޤާމުދޭން ފަސޭހައެއް ނުވާނެއެވެ.”\nއެޚިޔާލުތަކުން ހިބާގެ ހިތުގައި ނާސިރާއިމެދު ޝަކުވާ އުފެދުނެވެ. “މާހިލް ނޫން އެހެންމީހަކު ނަމަ، ބައްޕަ އޭނާ ކައިރީ ކުރިން ބުނަން ޖެހޭނެ ނޫން ހެއްޔެވެ؟ އޭނާގެ ހިތައް އެކަން ޤަބޫލުކޮށް މޫވްއޮން ކުރަން ކުޑަ ދުވަސްކޮޅެއް ބޭނުންވާނެ ނޫން ހެއްޔެވެ؟ ދެން ކުއްލިއަކަށް ކައިވެނި ކުރެވުމުން ފިރިމީހާއަށް ދޭންވާ އިޙްތިރާމާއި ޤަދަރު އޭނާއަށް ނުދެވިއްޖެނަމަ އޭނާ ކިހާ ފާފަވެރި ވާނެ ނޫން ހެއްޔެވެ؟ ބައްޕަ އަށް އެވަރުވެސް ނުވިސްނެނީ ބާވައެވެ؟” ހިބާގެ ހިތުގައި ބިރުވެރިކަން އުފެދުނީ އެހާ ކުއްލިގޮތަކަށް ނުވިސްނާ ހުއްޓާ އެކަހަލަ ގޮތެއް ވުމުން އޭނާއަށް ފުރިހަމަ ގޮތުގައި އަންބެއްގެ ވާޖިބު އަދާނުކުރެވިދާނެތީއެވެ. އަދި މާހިލް އާއި ކައިވެނި ކުރަން ރުހޭތޯ އެހުމަށްފަހު އެއީ ހެންމީހަކަށް ވެދާނެ ކަމުގެ އިޝާރާތެއް ނާސިރު ދޭންވީ ސަބަބެއްވެސް ހިބާއަކަށް ނުވިސްނުނެވެ. މާހިލް ވީތަނަކާއި، މާހިލްގެ ހުށައެޅުމަށް ބައްޕަ ދިން ޖަވާބަކާމެދުވެސް ހިބާގެ ހިތުގައި ސުވާލު އުފެދިއްޖެއެވެ.\nދެ އާއިލާ އެކުގައި އުފާވެރި ވަގުތުކޮޅެއް ހޭދަކޮށްލުމަށްފަހު އަނބުރާ ގެއަށް އައިސް ފެންވަރާ ތާޒާ ވެލައިގެން ނާސިރު އެނދުގައި ޖައްސާލީ ވަރުބަލި ފިލުވާލާށެވެ. އޮފީހުގެ މަސައްކަތައް ފަހު އެ ސަޕްރައިޒްގެ އިންތިޒާމްތަކުގައި ބުރަކޮށް އުޅުމަށްފަހު މިނިވަންކަމާއި އެކު ނޭވާލާނެ ވަގުތުކޮޅެއް އޭނާއަށް އެލިބުނީ އަދި ކިރިޔާ ވިއްޔާއެވެ. ނަމަވެސް އޭނާގެ އިންތިޒާރުގައި އެނދުގެ ފަޑީގައި ލެނގިލައިގެން އިން ރަހްމާގެ މޫނުގެ ކުލަވަރު ފެނުމުން އޭނާއަށް އަދި ހިތްހަމަ ޖެހިގެން އަރާމު ކޮށްލެވެން ނެތްކަމުގެ އިހްސާސް ކުރެވުނެވެ. ބޭރަށްލީ ނޭވާ އެތެރޭގައި އަނބުރާ އެތެރެއަށް ވައްދަންޖެހުނު ފަދައެވެ.\n“އަޅެ އަހަރެން މީ ކާކުތަ ނާސިރޫ؟ އަހަރެންގެ އެއްވެސް މުހިންމުކަމެއް ނެތީދޯ ނާސިރުގެ ދިރިއުޅުމުގައިވެސް ނޫނީ ދަރިންގެ ދިރިއުޅުމުގައިވެސް؟” ހިތްހަމަ ނުޖެހިފައިވާ ރާޤެއްގައި ރަހްމާ އޭނާގެ ޝަކުވާތައް ކޮށްލީ އެވެގެން ދިޔަ ކަންތައްތަކުގައި ރަހްމާގެ އެއްވެސް ޚިޔާލެއް ހޯދުމަށް ނާސިރު މަސައްކަތް ނުކުރީ ކީއްވެގެންތޯ ނާސިރު ބުނެދޭނޭ ކަމަށެވެ. “އަހަރެން ބުނެދީފީމެއްނު ރެސްޓޯރެންޓްގައި އެންމެން ކުރިމަތީ އެ ނިންމުންތައް ނިންމަން މެދުވެރިވި ސަބަބާއި، އެކަން ނުބުނީ ކީއްވެގެންކަން. ރަހްމާއަށް ސަޕްރައިޒެއް ދޭ ހިއްވީ.. ހެހެހެ… ހަމައެކަނި ރަހްމާ ކައިރިއަކު ނޫނެއްނު ނުބުނީކީވެސް. އަނެއް ފަރާތުންވެސް އެފެމިލީގެވެސް އެންމެންނަށް ހަމަ ސަޕްރައިޒެއްނު ލިބުނީ… އަދި މި އާއިލާއިންވެސް. ހިބާއަށްވެސް ސަޕްރައިޒެއްނު މި ދިނީ.. އަހަންނަށް އެނގޭ އަންހެނުން ވަރަށް ސަޕްރައިޒައް ލޯބިކުރާކަން.” ނާސިރު ހިނި އައިސްފައި އިނދެ ކިޔާލަދިނެވެ.\n“ހޫމް….. އަންހެނުން ލޯބިކުރާ ކަންތައްތައް ވަރަށް ދަންނަ ފިރިހެނެއް ތިޔައީ… ދެން އެހެންވިއްޔާ ބުނެބަލަ ނިކަން. އަހަރެންގެ ޅީދަރިއަކަށްވާން އުޅެނީ ކާކުތަ؟ ކީއްވެގެންތަ އެމީހަކު އެ ސަޕްރައިޒްގަ ބައިވެރި ނުކުރީ؟؟” ރަހްމާ ވަރަށް ގަޔާވެލާފައި ސުވާލު ކޮށްލިއެވެ. ނަމަވެސް އެ ސުވާލުން ނާސިރުގެ ހިތުގައި ޖެހިލުންވުމެއް އުފެދުނެވެ. އަދި އޭގެ އަސަރުވެސް މޫނުމަތިން ފެންނަން ހުއްޓެވެ. “ހެހެހެ.. އެއީ އަނެއްކާ އަނެއް ސަޕްރައިޒް. އަދި އެނގޭނެ. މާދަމާ ރަންކިޔަން އަންނާނެ.. އާނ… އަދި އެވާހަކަ ދައްކަން ހަނދާން ނެތިފައޭ މިހުރީ… މާދަމާ ހަވީރު އެމީހުން އަންނާނީ.. އެހެންވީމާ ހަވީރު ސައި ތައްޔާރު ކޮށްލަން ވާނެ. ދެ ފަރާތު އާއިލާއަށް ވާވަރަށް. އެ އާއިލާއިން އަންނާނީ އަށްމީހުންކަމަށް އަންގަނީ…” ނާސިރު ފޯރިޔާއެކީ އެހެން ބުނެލިއިރު، އެހާ އަވަހައް އެކަންކަން ނިންމަން އުޅޭކަން އެނގުމުން ރަހްމާއަށް ލިބުނީ ޙައިރާންކަމެވެ.\n“ހާދަ އަވަސް އަރުވާލައިގެން ތިއުޅެނީ… ” ރަހްމާ އެސުވާލު ކޮށްލުމުން ދެން ލަސްކުރަންވީ ސަބަބެއް ނެތް ކަމަށް ނާސިރު ބުނެލިއެވެ. ރަހްމާ އެންމެ ރަނގަޅޭ ބުނެ ތާޒާ ވެލަން ފާހާނާއަށް ވަންނަން ހިނގައިގަންނަން އުޅެނިކޮށް ނާސިރު އަނެއްކާވެސް ވާހަކަ ދައްކަން ފެށިއެވެ.\n“އަދި އަހަރެން އެބައޮތޭ ރަހްމާ ކައިރީ ވާހަކައެއް ބުނަންވެފަ.” ރަހްމާ އެނދުގައި އިށީނދެ ވާހަކަ އަޑުއަހަން އިންކަން ހާމަ ކޮށްލިއެވެ. “ހިބާގެ ކައިވެންޏައް މި ހަމަޖެހުނު ކުއްޖަކީ ހަޤީޤަތުގަވެސް މިހާރު ވަރަށް ރަނގަޅު ކުއްޖެއް. މަސައްކަތްތެރި ޒިންމާ އުފުލަން ދަންނަ ކުއްޖެއް. އަދި ދީނަށް ލޯބިކުރާ އަޙްލާޤް ރަނގަޅު ކުއްޖެއް. ފަހަރެއްގައި އޭނާގެ ސިފަތަކަކީ ރަހްމާ ހިތްހަމަ ނުޖެހޭ ސިފަތަކެއް ހުރި ކުއްޖަކަށް ވެދާނެ. އެކަމަކު މީގައި މުހިންމީ ކައިވެނި ވާން އުޅޭ ދެކުދިން އެކަކު އަނެކަކާއި ގަޔާވުން. އެހެންވީމާ އަހަރެމެންގެ ހިތްހަމަ ނުޖެހުން އަހަރެމެން ކޮންޓްރޯލް ކުރެވޭތޯ ބަލަން ވާނެ”. ނާސިރު އޭނާ ބުނަން ބޭނުންވާ ބަސްކޮޅު ބުނެވުމުން ރަހްމާއަށް ހިނިތުންވުމެއް ރައްދުކޮށްލީ އެކަމުގައި އެއްބާރުލުން ދޭނަންދޯއޭ ބުނެއެވެ.\nނަމަވެސް ނާސިރު އެ ދެއްކި ވާހަކަތަކުން ރަހްމާގެ ހިތުގައި ސުވާލު އުފެދުނެވެ. “އަހަރެން ގަޔާނުވާ ސިފަތަކެއް އެމީހެއްގައިގައި ހުންނަންވީ ކީއްވެގެން ހެއްޔެވެ؟ ނާސިރު އެހެން އެބުނީ މާ ދީންވެރި މީހަކަށް ވާތީ ބާވައެވެ. އެކަހަލަ މީހަކު ވެއްޖިއްޔާ އަހަރެން އެހާ ގަޔާއެއް ނުވާނެއެވެ. އެމީހުން ތިބެނީ ދެން ދީންވެރިވެގެން ގޮސް ހައްދު ފަހަނަ އަޅާފަ ވިއްޔާއެވެ. އެކަމަކު ހިބާ ގަޔާވާނީ އެކަހަލަ މީހުންނާކަން ޔަޤީނެވެ. ނޫނީ ނާސިރު އެހެން ބުނަން ދެން އޮންނާނި ސަބަބަކީ ކޮބައި ހެއްޔެވެ؟” ރަހްމާ އެކަމާއި ވިސްނަމުން ގޮސް ފާހާނާއަށް ވަނެވެ.\nނާސިރު ފުން ނޭވާއެއް ދޫ ކޮށްލީ އިރުތަކެއް ވާންދެން ނޭވާ ހިފަހައްޓައިގެން އިން މީހެއް ފަދައިންނެވެ. އޭނާ އެ ސަޕްރައިޒް ރޭވި ސަބަބަކީވެސް ރަހްމާގެ ނުރުހުން ހުންނާނެ ގޮތް އެނގޭތީ އޭނާގެ ހިތް ރުއްސަން އެއަށްވުރެ ފަސޭހަވާނެ ގޮތެއް ނެތީމައެވެ. އެ ސަޕްރައިޒާއި ނުލާ ހިބާގެ ކައިވެނީގެ ވާހަކަ ވަކިން ދެއްކިނަމަ ރަހްމާގެ ސުވާލުތައް މާ ގިނަވެފައި އެހާ އަޑުވެސް ގަދަ ވާނެ ވިއްޔާއެވެ. ރަހްމާއަކީ އަބަދުވެސް ނުލާހިކު ގޮތްދޫނުކުރާ އަމިއްލަ ކުއް ޤަބޫލު ނުކުރާ އަންހެނެކެވެ. އަދި އެހާ ޝަކުވާވެސް ބޮޑު ވާނެ ވިއްޔާއެވެ. އެކަމަކު އަދި ކުރިއަށް އޮތްތާގައި އޭނާގެ އެކަހަލަ ޝަކުވާ ތަކާއި ކިތަމެ ސުވާލަކަށް ޖަވާބު ދޭން ޖެހޭނެކަން ހަނދާންވުމުން ނާސިރައް އިތުރު ފުން ނޭވާއެއް ދޫ ކޮށްލެވުނެވެ.\nYey me 1st. Mi part vx v.v.v.reethi. When next part?? Waiting4next part….\n6th dec ga next part. In Shaa Allah. 🙂 Jazaakillah\nv interesting n reethi masha Allah <3\nMasha allah ..thankolheh avahah up kohla dhehchey…❤\nMihaaru vaki laheh noonennu. Early morninga up killadhemennu. ☺\nukhthee khadheeja says:\nmasha allah varah reethi mi bai ves.ekamkuh mibahugawi alif sukunuge badhalugai onnaanee shaviyani sukun ingey. dhen faharakau liyaairu ethankolhu rangalhu kollachchey ukhthee 🙂\nIn Shaa Allah. Handhaan kuraanan dhen faharakun. Thanks note kolladhinythy.. Jazaakillah. 😃\nThis story is also so nice..and with beautiful msgs. jazakillah khairan.\nMay Allah reward u too.. 😃\nMa sha Allah … this story is beautiful ❤❤❤❤


Bashar al-Assad ge sarukaarun insaanun ge hashi thah andhaa kamah...\nދުނިޔެ - ސީރިއާގެ ޖަރީމާތައް\nބައްޝާރުގެ ސަރުކާރުން އިންސާނުން އަންދާ ކަމަށް އެމެރިކާއިން ތުހުމަތުކޮށްފި\nމިތަނުގެ ސެޓްލައިޓް ފޮޓޯތަކެއް ވަނީ އާންމުކޮށްފައި\nމީހުން އަންދަނީ އަސްކަރީ ޖަލެއްގައި\nމިކަންކުރަނީ ޖަރީމާތައް ފޮރުވަން\nކ. މާލެ 16 މެއި 2017 | އަންގާރަ 17:28 4,224\nމަރާލުމަށް ފަހު އިންސާނުންގެ ހަށިގަނޑު އަންދާ ކަމަށް އެމެރިކާއިން ތުހުމަތުކުރާ ތަން - އަލްޖަޒީރާ\nސީރިއާގެ ރައްޔިތުންނާ ދެކޮޅަށް ބައްޝާރުލް އަސަދުގެ ސަރުކާރުން ހިންގާ ލާއިންސާނީ ޖަރީމާތަކާއި ގަތުލު އާންމުތައް ފޮރުވުމަށް އިންސާނުންގެ ހަށިތައް އަންދުމަށް ޚާއްސަ ތަނެއް ބޭނުންކުރާ ކަމަށް އެމެރިކާއިން ތުހުމަތުކޮށްފިއެވެ.\nއެމެރިކާ އިން ބުނާ ގޮތުގައި ސީރިއާގެ ދިމިސްޤާއި ގާތް ހިސާބެއްގައި ހުންނަ ސައިދްނަޔާ ޖަލުގައި އިންސާނުން އަންދާ ތަނެއް ހުރެއެވެ. އަދި އެކަމުގެ ހެކިވެސް ހުރި ކަމަށް އެމެރިކާއިން ބުނެއެވެ.\nބައްޝާރުގެ ސަރުކާރުން މަރާފައިވާ އެތައް ސަތޭކަ ބައެއްގެ ހަށިގަނޑު އަންދާ އަޅިއަށް ހަދާލުމަށް މީހުން އެންދުމަށް ބޭނުންކުރާ އިތުރު މެޝިންތައް އަސްކަރީ ޖަލުތަކުގައި ޤާއިމްކުރުމަށް އަންގާފައިވާ ކަމަށް ވެސް އެމެރިކާ އިން ތުހުމަތު ކުރެއެވެ.\nމި ޖަރީމާތައް ހިންގަނީ ސީދާ ބައްޝާރުގެ އަމުރަށް ކަމަށާއި އެކަންކުރުމުގެ ބޭނުންމަކީ އެގައުމުގެ ރައްޔިތުންނާ ދެކޮޅަށް ބައްޝާރު ހިންގަމުންގެންދާ ގަތުލު އާންމުތަކުގެ ޖަރީމަ ފޮރުވުން ކަމަށް އެމެރިކާ އިން ބުނެއެވެ.\nމެދުއިރުމަތީގެ ކަންކަން ބައްލަވަމުންދާ އެކްޓިން އެސިސްޓެންޓް ސެކްރެޓަރީ އޮފް ސްޓޭޓް ޑިޕާޓްމަންޓް ސްޓުއާޓް ޖޯންސް ވަނީ ސީރިއާގައި މީހުން އެންދުމުގެ ކަންކަން ހިންގާ ތަނެއްގެ ސެޓްލައިޓް ފޮޓޯތައް ނޫސްވެރިންނާއި ހިއްސާކޮށްފައެވެ. އެފޮޓޯތަކުން ފެންނަ ތަނުންނުގެ ފުރާޅުމަތީގައި ހަރުލާފައިހުރި ސްނޯތައް ވިރިގެން ފައިބަނިކޮށް ފެނެއެވެ.\n"2013 ވަނަ އަހަރު ބައްޝާރުގެ ސަރުކާރުން ސައިދްނަޔާ ޖަލަށް ބަދަލުތަކެއް، އަހަރެމެންނަށް ގަބޫލު މިކުރެވޭ މީހުން އެންދުމުގެ ކަންކަން ފަށައިފި،" ޖޯން ވިދާޅުވިއެވެ.\nޖޯން ވިދާޅުވި ގޮތުގައި އެތަނުގެ ބޭނުމަކީ ބައްޝާރުގެ ސަރުކާރުން ހިންގާ ޖަރީމާތަކަށް ފަސްއަޅަ ފޮރުވުމެވެ. ނަމަވެސް އެކަމުގެ ފުރިހަމަ މައުލޫމާތު މިހާރު ރައްކާކުރެވިފައިވާ ކަމަށް އޭނާ ވިދާޅުވިއެވެ.\nޖޯން ވިދާޅުވީ އެ މައުލޫމާތުތަކަކީ އިތުރުބާރު ހުރި، އިންސާނީ ހައްގުތައް ހިމާޔަތްކުރުމުގެ މަސައްކަތްކުރާ އެޖެންސީތަކުން ހިއްސާކޮށްފައިވާ މައުލޫމަތުތަކެއް ކަމަށެވެ. އަދި އެއީ އެމެރިކާގެ ޖާސޫސީ މުޖުތަމައެއްގައި މަސައްކަތްކުރާ އެޖެންސީތަކެއް ކަމަށް ވެސް އޭނާ ވިދާޅުވިއެވެ.\nސީރިއާގެ އަސްކަރީ ޖަލުގައިތަކުގައި މީހުން މެރުމަށްފަހު އަންދާލާ ކަމަށް ޖޯން ވިދާޅުވި ނަމަވެސް، މިހާތަނަށް މެރުމަށްފަހު އަންދާލާފައި ވަނީ ކިހާ އަދަދެއްގެ ބައެއް އޭނާ ވިދާޅުވެފައެއް ނުވެއެވެ.\nއެކަމަކު އެމްނެސްޓީ އިންޓަނޭޝަލްގެ ރިޕޯޓްތައް ބުނާ ގޮތުން ސީރިއާގެ އަސްކަރީ ޖަލުތަކުގައި 2011 އިން ފެށިގެން 2015 އާ ހަމައަށް 5000 އާ 11،000 އާ ދެމެދުގެ އަދަދަކަށް މީހުން މަރާފައިވެއެވެ.\nބައްޝާރުގެ ސަރުކާރުން 65,000 އާ 117,000 އާ ދެމެދުގެ އަދަދަކަށް އަސްކަރީ ޖަލުތަކުގައި ހައްޔަރުކުރި ކަމަށް ތުހުމަތު ކުރެވިފައި ވެއެވެ.\nސްޓޭޓް ޑިޕާޓްމަންޓުން އާންމުކޮށްފައިވާ ފޮޓޯތަކަކީ 2015 ވަނަ އަހަރު ނަގާފައިވާ ފޮޓޯތަކެކެވެ. އެހެންވެ އެއީ މީގެ ދެ އަހަރު ކުރީގެ ފޮޓޯތަކެއް ކަމަށްވުމުން މިހާރު އެތަނަށް އިތުރު ބަދަލު ގެނެސްފައިހުރެދާނެ ކަމަށް ބެލެވެއެވެ.\nސީރިއާގައި ދާޚިލީ ހަނގުރާމައެއް ކުރިއަށްދާތާ މިހާރު ހަތް އަހަރުވެއްޖެއެވެ. މި ހަނގުރާމައިގައި މިހާތަނަށް ސީރިއާގައި ބައި މިލިއަނަށްވުރެ ގިނަ މީހުން މަރުވެފައި ވެއެވެ.


SunOnline: Boakoh vaarevehi Addu gai fenboduve bodethi gehlunthakeh\nބޯކޮށް ވާރޭވެހި އައްޑޫގައި ފެންބޮޑުވެ ބޮޑެތި ގެއްލުންތަކެއް\nމުއާވިޔަތު އަންވަރު 14 May 2020, 12:30\nއައްޑޫ ސިޓީގައި ފެންބޮޑުވެފައި: ފެންބޮޑުވެ ގިނަ ގެތަކަކަށް ފެންވަދެ ގެއްލުންތަކެއް ވަނީ ލިބިފައި ---\nރެއިން ފެށިގެން ބޯކޮށް ވާރޭވެހި އައްޑޫގެ ގުޅިފައިވާ ރަށްތަކުގައި ފެންބޮޑުވެ ބައެއްގެތަކަށް ފެންވަދެ ބޮޑެތި ގެއްލުން ތަކެއްވެއްޖެ އެވެ.\nއައްޑޫ ސިޓީ ކައުންސިލްގެ މެމްބަރު އަލީ ފަހުމީ އަހުމަދު "ސަން" އަށް މިއަދު ވިދާޅުވީ، އެ ސިޓީއަށް ބޯކޮށް ވާރޭ ވެހެން ފެށީ ރޭ ދަންވަރު 12:00 އާއި މެންދަމު 2:00އާ ދެމެދު ކަމަށާއި ދޭތެރެއަކުން ތުނި ކޮށްލި ނަމަވެސް އަދިވެސް ހުއްޓުމެއްނެތި ވާރޭ ވެހެމުން އަންނަ ކަމަށެވެ.\n"އައްޑޫގެ ހުރިހާ އަވަށްތަކެއްގައި މިވަނީ ފެންބޮޑުވެފައި. އެނެމް ބޮޑަށް ފެންބޮޑުވެފައި މިވަނީ ފޭދޫ އާއި މަރަދޫ ފޭދޫގެ އިތުރުން ހިތަދޫގައި،" އަލީ ފަހްމީ ވިދާޅުވި އެވެ.\nއައްޑޫ ސިޓީގައި ފެންބޮޑުވެފައި: ރޭ ދަންވަރުން ފެށިގެން އަންނަނީ ވާރޭ ވެހެމުން ---\nފެންބޮޑުވުމުގެ ސަބަބުން ވަރަށް ގިނަ ގޭގެއަށް ފެންވަދެ ފަރުނީޗަރު ތަކާއި ހިފާ ގެންގުޅޭ ތަކެއްޗަށް ގެއްލުން ވެފައިވާކަން ފަހުމީ ފާހަގަކުރެއްވި އެވެ. އަދި ކަމާއި ގުޅޭ ފަރާތްތަކާއި އެކު ޕަމްޕް ބޭނުންކޮށްގެން ފެންހިންދައި ވެލި ބަސްތާ ޖެހުމުގެ މަސައްކަތް ކުރަމުން އަންނަ ކަމަށް ވިދާޅުވި އެވެ.\nއައްޑޫއަށް ބޯކޮށް ވާރެވެހި ފެންބޮޑުވެފައިވާއިރު ލާމް އަތޮޅުން ފެށިގެން އެ ސިޓީއާ ހަމައަށް ރޭ 7:00 އިން ފެށިގެން ވަނީ ޔެލޯ އެލާޓް ނެރިފަ އެވެ. މިއަދު މެންދުރު 2:00 އަށް ޔެލޯ އެލާޓް ދިގު ދަންމާފައިވާއިރު ވިލާގަނޑުގައި ގަޑިއަކު 45 މޭލަށް ވައި ގަދަވެ ވިދާ ގުގުރުމާއި އެކު ވާރޭ ވެހޭނެ ކަމަށް މީޓްރޮލަޖީން ވަނީ ލަފާކޮށްފަ އެވެ.


112 aharu dhuniyeygai hurevumuge sirrakee hinithun!\n112 އަހަރު ދުނިޔޭގައި ހުރެވުމުގެ ސިއްރަކީ ހިނިތުންވުން!\nދުނިޔޭގައި މިވަގުތު ހުރި އެންމެ އުމުރުން ދުވަސްވީ މީހާގެ މަގާމު ޖަޕާނު މީހަކަށް ލިބިއްޖެ އެވެ. މި މީހާގެ މިހާރުގެ އުމުރަކީ 112 އަހަރެވެ. ޗިޓެޓްސޫ ވަތަނަބޭ ބުނާ ގޮތުގައި އޭނާގެ އުމުރު ދިގު ވުމުގެ ސިއްރަކީ ހިނިތުންވުމެވެ.\nވަތަނަބޭ އުފަންވީ މާޗް 5، 1907 ގައި ނިގާޓާ ކިޔާ ރަށެއްގަ އެވެ. މިއީ ޖަޕާނުގެ ވެރިރަށް ޓޯކިޔޯގެ އުތުރުގައި އޮންނަ އަވަށެކެވެ. ގިނިސް ބުކްސް އޮފް ވޯލްޑް ރިކޯޑްސް އިން ވަތަނަބޭ އަށް މި ރެކޯޑް ލިބުނު ކަމުގެ ލިޔުން ހަވާލު ކޮށްފައި ވަނީ މިދިޔަ ބުދަ ދުވަހު އޭނާ އޮންނަ ނާސިން ހޯމަށް ޒިޔާރަތް ކޮށްގެންނެވެ. ކުރިން މި ރެކޯޑް އޮތީ ވެސް ޖަޕާން މީހަކަށެވެ. މަސާޒޯ ނޮނާކާ ނަމަކަށް ކިޔާ މި މީހާ މިދިޔަ މަހު ވަނީ މަރުވެފަ އެވެ. މަރުވިއިރު އޭނާގެ އުމުރަކީ 112 އަހަރާއި 266 ދުވަހެވެ.\nކައިވެންޏެއްކޮށް ފަސް ދަރިން ލިބިފައިވާ ވަތަނަބޭ ބުނާ ގޮތުގައި އޭނާގެ އުމުރު ދިގު ވުމުގެ ސިއްރަކީ އެއްގޮތަކަށް ވެސް ރުޅި ނައުމެވެ. އަދި މޫނުމަތީގައި އަބަދުވެސް ހިނިތުންވުމެއް ބެހެއްޓުމެވެ.\nވަތަނަބޭ އަށް ފޮނި އެއްޗެހި ވަރަށް މީރު ކަމަށާއި ޚާއްސަކޮށް ކަސްޓަޑް ޕުޑިން ވަރަށް މީރު ކަމަށް އޭނާ ބުންޏެވެ. ނަމަވެސް މިފަދަ ފޮނި އެއްޗެތި ކޭ ނަމަވެސް ވަތަނަބޭ އަކަށް އެއްވެސް ގެއްލުމެއް ލިބިފައެއް ނުވެ އެވެ.\nއުމުރުން އެންމެދުވަސްވީ އަންހެން މީހާގެ ރެކޯޑް އޮތީ ވެސް ޖަޕާން މީހަކަށެވެ. ކާނޭ ޓަނާކާ ނަމަކަށް ކިޔާ މި މީހާގެ އުމުރުން މިހާރު 117 އަހަރެވެ.\nދުނިޔޭގެ ހުރިހާ ގައުމެއްގެ ތެރެއިން އެންމެ އުމުރު ދިގު މީހުން ގިނަ ގައުމުތަކުގެ ލިސްޓުގެ ވަރަށް ކުރިޔަށް ޖަޕާނުގެ ނަން އެބައޮތެވެ. އަދި އެ ގައުމަކީ ދުނިޔޭގައި އެންމެ ގިނަ ދުވަހު އުޅެފައިވާ އެންމެ ގިނަ ބަޔަކު އުޅޭ ގައުމު ވެސް މެއެވެ.\nދުނިޔޭގައި މިހާތަނަށް އެންމެ ދިގު އުމުރެއްގައި އުޅުނު މީހެއްގެ ރެކޯޑް އޮތީ ފްރާންސްގެ ޖީން ލުއި ކަލްމެންޓް ކަމަށް ގިނިސް ބުކްސް އޮފް ވޯލްޑް ރެކޯޑްސްގައި ވެއެވެ. މި މީހާ 1997 ގައި މަރުވިއިރު އުމުރަކީ 122 އަހަރެވެ.\nފިޔާ ކޮށާއިރު ރޯން ނުޖެހޭނެ ގޮތެއް!


ކާރު އެކްސިޑެންޓެއްގައި އަނިޔާވެ ޓައިގާ ވުޑްސްއަށް ފަރުވާދެނީ\nޓައިގާ ވުޑްސްއަށް އަނިޔާވުން\nކާރު އެކްސިޑެންޓް ހިނގިއިރު، އެ ކާރުގައި އިނީ ވުޑްސް އެކަނި\nވުޑްސްގެ ފަޔަށް އެކިވަރުގެ އަނިޔާވެފައިވާ ކަމަށް ރިޕޯޓުތައް ބުނޭ\n24 ފެބްރުއަރީ 2021 | ބުދަ 01:17\nމަޝްހޫރު ގޮލްފް ކުޅުންތެރިޔާ ޓައިގާ ވުޑްސް\nއަންގާރަ ދުވަހުގެރޭ ހިނގި ކާރު އެކްސިޑެންޓެއްގައި މަޝްހޫރު ގޮލްފް ކުޅުންތެރިޔާ ޓައިގާ ވުޑްސްއަށް އަނިޔާވެ، ހޮސްޕިޓަލުގައި އެޑްމިޓްކޮށްފިއެވެ.\nމި ކާރު އެކްސިޑެންޓް ހިނގާފައިވަނީ ލޮސް އެންޖެލެސް ކައުންޓީގައެވެ. އަދި މި ހާދިސާގައި ވުޑްސްއަށް އަނިޔާވެ ވަގުތުން ހޮސްޕިޓަލަށް ގެންގޮސްފައިވާކަން އެލްއޭ ކައުންޓީ ޝެރިފްސް ޑިޕާޓްމަންޓުން ވަނީ ހާމަކޮށްފައެވެ.\nއެ އިދާރާއިން ހާމަކޮށްފައިވާ ގޮތުން ކާރު އެކްސިޑެންޓް ހިނގިއިރު، އެ ކާރުގައި އިނީ ވުޑްސް އެކަންޏެވެ. އަދި މި ހާދިސާގައި ވުޑްސް ދުއްވަން އިން ކާރަށް ވަނީ ބޮޑެތި ގެއްލުންތަކެއް ލިބިފައެވެ. މީގެ އިތުރުން މި ހާދިސާގައި ވުޑްސްގެ ފަޔަށް އެކިވަރުގެ އަނިޔާވެފައިވާ ކަމަށް ބައެއް މީޑިއާތަކުން ވަނީ ރިޕޯޓުކޮށްފައެވެ.\nމަޝްހޫރު ގޮލްފް ކުޅުންތެރިޔާ ވުޑްސްއަށް އަނިޔާވެ، ހޮސްޕިޓަލުގައި އެޑްމިޓްކުރިއިރު، އެލްއޭ ކައުންޓީ ޝެރިފްސް ޑިޕާޓްމަންޓުން މިހާރު އަންނަނީ މި ހާދިސާ އިތުރަށް ތަޙުޤީޤުކުރަމުންނެވެ.\nއުމުރުން 45 އަހަރުގެ ވުޑްސްއަކީ ގޮލްފުގެ ތާރީޚު ދުށް އެންމެ މޮޅު އެއް ކުޅުންތެރިޔާއެވެ. އެގޮތުން ވުޑްސް ވަނީ މިހާތަނަށް ގޮލްފުގެ ބޮޑު މުބާރާތްތަކުގެ 15 ތަށި ހޯދާފައެވެ. އަދި "ވޯލްޑް ގޮލްފް ހޯލް އޮފް ފޭމް" ގެ މެންބަރުކަންވެސް ލިބިފައިވާ ވުޑްސް ވަނީ 2019 ވަނަ އަހަރު އެމެރިކާ ސަރުކާރުން ދޭ "ޕްރެޒިޑެންޝިއަލް މެޑަލް އޮފް ފްރީޑަމް" ވެސް ހާސިލުކޮށްފައެވެ.\nޓައިގާ ވުޑްސް ގޮލްފް


ލޯނު އެއްބަސްވުން ދާއިމީކޮށް ކުޓީނިއޯ އެސްޓަން ވިލާއަށް ލޯނު އެއްބަސްވުން ދާއިމީކޮށް ކުޓީނިއޯ އެސްޓަން ވިލާއަށް\nލޯނު އެއްބަސްވުން ދާއިމީކޮށް ކުޓީނިއޯ އެސްޓަން ވިލާއަށް\nވިލާއަށް ކުޅެމުން އަންނަ ބްރެޒިލުގެ ފިލީޕް ކުޓީނިއޯ --\nބާސެލޯނާގެ ކުޅުންތެރިޔާ ފިލީޕް ކޯޓީނިއޯގެ ލޯނު އެއްބަސްވުން ދާއިމީކޮށް، އޭނާ އެސްޓަން ވިލާއަށް އެއްކޮށް ބަދަލުވެއްޖެއެވެ.\nކޯޓީނިއޯ ލޯން އެއްބަސްވުމެއްގެ ދަށުން ވިލާއަށް ބަދަލުވެފައިވަނީ މިއަހަރުގެ ޖެނުއަރީމަހުގެ ތެރޭގައެވެ. މިއާއެއްބަސްވުމުގެ ދަށުން އުމުރުން 29 އަހަރުގެ ބްރެޒިލް ކުޅުންތެރިޔާ ވިލާގައި 2026 ވަނަ އަހަރުގެ ނިޔަލަށް ހުންނާނެއެވެ. އަދި އޭނާ ބަދަލުވެފައިވަނީ 20 މިލިއަން ޔޫރޯގެ ފީއަކާއެކުކަމަށްވެއެވެ. އަދި މިއެއްބަސްވުން ދާއިމީ ކުރުމަށްތަކައި ކޯޓީނިއޯ ވަނީ އޭނާއަށް ބާރސާއިން ލިބެމުންދިޔަ މުސާރަވެސް ކުޑަކޮށްފައެވެ.\nމިއެއްބަސްވުމަށްފަހު ވާހަކަ ދައްކަމުން ވިލާގެ ކޯޗް ސްޓީވެން ޖެރާޑް ހާމަކުރިގޮތުގައި މިއީ ކްލަބަށް ވަރަށް މުހިންމު އެއްބަސްވުމެއް ކަމަށެވެ. އަދި ކޮޓީނިއޯއަކީ ޒަމާނީ ޕްރޮފެޝަނަލެއް ކަމަށާއި އޭނާ ޓީމާއި ގުޅުންފަހުން އެތީމަށް އައިސްފައިވާ ކުރިއެރުން ޖެނުއަރީ މަހުން ފެށިގެން އެކްލަބުން ފެންނަމުންދާކަމަށެވެ. އަދި ދަނޑު މައްޗާއި ދަނޑުން ބޭރުގައި އޭނާ ކުޅުމާއި އުޅުނ ބަހައްޓާގޮތުން އޭނާއަކީ ޒުވާން ކުޅުންތެރިންނަށް ރަނގަޅު މިސާލެއް ކަމަށްވެސް ޖެރާޑް ހާމަކުރިއެވެ.\nކޯޓީނިއޯ ބާރސާއާއި ގުޅުނީ 2018 ވަނަ އަހަރު 142 މިލިއަން ޕައުންޑްގެ ޓްރާންސްފަރ ފީއަކާއެކު ލިވަޕޫލުންނެވެ. އެއިރު ޖެރާޑްއަކީ ކޯޓީނިއޯ އާއެކު ލިވަޕޫލަށް ކުޅެމުންދިޔަ ކުޅުންތެރިއެކެވެ. އަދި އެންމެފަހުން ވިލާ އާއި ބަރންލީ ކުޅޭ ތިނެއް އެކަކުން ވިލާ މޮޅުވި މެޗަށްފަހު ޖެރާޑްވަނީ އޭނާ ކޯޓީނިއޯ ދާއިމީކޮށް ވިލާއަށް ގެންނަން ބޭނުންކަން ހާމަކޮށްފައެވެ.


ބިދަބިންގެ ހިތްގައިމު ލަވަ ތަކުން މީސްމީޑިއާ ފަތަހަ ކުރަނީ! – Dhen.mv\nމުޙައްމަދު ޝިފާއު September 18, 2020 - 5:13 pm\nބިދަބިން އިން “ލަވަ ޑެޑިކޭޓު” ނަމުގައި މީސްމީޑިއާގައި ލަވަކިއުމުގެ ޕްރޮގުރާމެއް ފަށައިފިއެވެ.\nބިދަބިންގެ މެނޭޖަރު މުޙައްމަދު އާސިމް(އާއްކޮ) "ދެން"އާއި ވާހަކަ ދައްކަމުން ބުނެފައިވަނީ، -/50 ރުފިޔާއަށް ޑެޑިކޭޓުކޮށްދީގެން ލަވަކިޔައިދިނުމުގެ މި ޕްރޮގުރާމު ފެށުމުގެ މައިގަނޑު ސަބަބަކީ، މުޅި ދުނިޔެއަށް ކުރިމަތިވެފައިވާ އާލަމީ ވަބާ ކޮވިޑު-19 ގެ ސަބަބުން ބިދަބިންގެ ޚަރަދުތައް ފޫބެއްދުމަށް އޮތް ހަމައެކަނި ގޮތަކީ މިއީ ކަމަށްވާތީ ކަމަށެވެ.\nއެގޮތުން މިކަަމަކީ މިދުވަސްވަރު އެއްވެސް ވަރަކަށް “އިންކަމް” ލިބޭނެ ގޮތެއް ނެތުމުން ބިދަބިންގެ އެހެން ބައިވެރިންނާއި މަޝްވަރާކުރުމަށްފަހު ކުރަން ނިންމި ކަމެއް ކަމަށްވެސް އާއްކޮ ފާހަގަ ކުރިއެވެ. އަދި މި ޕްރޮގުރާމަކީ ކޮވިޑު-19 ގެ މި “ޕެންޑަމިކް” ނިމެންދެން ކުރިއަށް ގެންދާނެ ޕްރޮގުރާމެއް ކަމަށާއި، ޕެންޑަމިކަށް ފަހުވެސް ބެލުންތެރިންގެ "ރިކުއެސްޓް" ތައް އަންނަކަމުގައި ވާނަމަ ލަވަ ޑެޑިކޭޓު ކޮށްދިނުމުގެ މި ހަރަކާތް ކުރިއަށް ގެންދާނެ ކަމަށް ވެސް އާއްކޮ ފާހަގަކުރިއެވެ\nބެލުންތެރިންގެ ފަރާތުން މި ހަރަކާތަށް ތަރުހީބު ލިބޭތޯ ދެން އިން ކުރި ސުވާލަށް ޖަވާބު ދެމުން އާއްކޮ ބުނީ، ބެލުންތެރިންގެ ފަރާތުން ވަރަށް ރަނގަޅު ތަރުހީބެއް މިކަމަށް ލިބެމުންދާ ކަމަށާއި، ދުވާލެއްގެ މައްޗަށް މިހާރުވެސް3ނުވަތަ4ލަވަ ޑެޑިކޭޓު ކުރުމަށް ބެލުންތެރިންގެ ފަރާތުން “ރިކުއެސްޓު” އަންނަ ކަމަށެވެ.\n"އާދެ ވަރަށް ރަނގަޅު ހަމަ. އޭގެ ފަހުން ގާތްގަނޑަކަށް ދުވާލަކަށް ދެތިން ހަތަރު ލަވަ އެބައާދޭ ހަމަ ރިކުއެސްޓު"\nމުޙައްމަދު އާސިމް (އާއްކޮ)\nހަމަމިއާއިއެކު މި ކޮވިޑް-19ގެ މި ބަލިމަޑުކަމުގެ ދުވަސްވަރުވެސް ބިދަބިންގެ ދިރުން ދެމެހެއްޓުމަށް ޓަކައި އެކި މަސައްކަތް ކުރެވެމުންދާ ކަމަށާއި، އަމިއްލަ ލަވަތަކެއްގެ ރެކޯޑިންތަކެއް ވެސް މިހާރު ތައްޔާރު ކުރެވެމުންދާ ކަމަށް އާއްކޮ ފާހަގަ ކުރިއެވެ. އަދި މި އަހަރު ތެރޭގައި ވެސް ދެ ލަވައެއްވަރު ނެރެވޭ ވަރު ވާނެ ކަމަށް ލަފާކުރާކަމަށް ވެސް ދެންއާ ވާހަކަ ދައްކަމުން އާއްކޮ ބުނެފައިވެއެވެ.\nކުރިއަށް އޮތްތާ ނެރުމަށް ހަމަޖެހިފައިވާ މި ވީޑިއޯ ދެ ލަވައިގެ އޯޑިއޯ ރެކޯޑިންގް ހެދުމުގެ މަސައްކަތް އަންނަނީ ކުރެވެމުން ކަމަށާއި، މީގެ އިތުރުން ތިމާވެއްޓާއި ގުޅުން ހުރި“ސީއެސްއާރު” ހަރަކާތްތަކެއް ވެސް ކުރިއަށް ގެންދިއުމަށް ހަމަޖެހިފައިވާ ކަމަށް އާއްކޮ ބުންޏެވެ. އަދި ކޮވިޑު-19 ގެ މި “ޕެންޑަމިކް” ނިމުނު ހާ އަވަހަކަށް އެމަސައްކަތް ވެސް ފެށިގެންދާނެ ކަމަށް ވެސް އޭނާ ފާހަގަ ކުރިއެވެ.\nބިދަބިންގެ ފަރާތުން މި ޕްރޮގުރާމު ސްޕޮންސަރ ކޮށްދެއްވި ފަރާތްތަކަށް ވަނީ ވަރަށް ޚާއްސަ ޝުކުރެއް ވަނީ އަދާކޮށްފައެވެ. އެގޮތުން “ސްނޯ އިންވެސްޓްމެންޓް” އާއި، “ސައިޓް އެންޑް ސައުންޑް” ގެ އިތުރުން “ޓީސީއެލް” މޯލްޑިވްސްގެ ނަން އާއްކޮ ފާހަގަކުރިއެވެ.\nކޮވިޑު-19 ގެ ސަބަބުން ރާއްޖޭގެ އިޤްތިޞާދަށް ބޮޑު ހީނަރުކަމެއް ކުރިމަތިވެފައި ވާ އިރު ގިނަ ކުންފުނިތަކުން ވެސް ވަނީ މަސައްކަތް ތައް މަޑުޖެހި ބައެއް ކުންފުނިތަކުގެ މުވައްޒަފުންނަށް މުސާރަ ދިނުމުގައި ދަތިތަކާއި ކުރިމަތި ވެފައެވެ. އަދި ގިނަ ބައެއް އާމްދަނީގެ ގޮތުގައި އިތުރު މަސައްކަތް ތަކެއް ކުރަމުން އަންނަ ކަން ވެސް ފާހަގަ ކުރެވެއެވެ. އަދި ހަމަ އެހެންމެ މި ބަލިމަޑުކަމުގެ ތެރޭގައި ލަވަކިޔުންތެރިންނާއި ފިލްމީ ދާއިރާގައި މަސައްކަތްކުރާ ފަންނާނުން ފަދަ، "ފްރީލޭންސް" މަސައްކަތްތެރިންނަށް ބޮޑެތި ގޮންޖެހުންތަކަކާ މާލީގޮތުން ކުރިމަތިލާން ޖެހިފައިވާކަން ފާހަގަ ކުރެވެއެވެ.\nބިދަބިން ކޮވިޑް-19 ލަވަ\nއެއް އަހަރު ވަންދެން ފިނިކޮށްފައި ހުރި ނޫޑްލިސްތަކެއް ކައިގެން އާއިލާއަކަށް ބޮޑު ހިތާމައެއް\nމާޗް މަހު ހިޔާ ފްލެޓްތައް ހަވާލުކުރެވޭނެ ކަމުގެ އުއްމީދު އެބަ އޮތް: އެޗްޑީސީ


ދީލަތިކަން | އަޚްލާޤު | ކުޑަކުދިންގެ\nBack ކަވާސާ ކުޑަކުދިންގެ ކުޑަކުދިންގެ ބައިތައް އަޚްލާޤު ދީލަތިކަން\n04 ޑިސެމްބަރު 2006\nދީލަތިކަމަކީ ވަރަށް ރީތި ވަރަށް ރަނގަޅު ސިފައެކެވެ. ދީލަތި މީހުން ދެކެ ﷲ ލޯބިވެވޮޑިގަންނަވައެވެ. އަދި ދީލަތި މީހުންދެކެ މީހުންވެސް ލޯބިވެއެވެ. ދީލަތިކަމަކީ ރަނގަޅު ސިފައަކަށް ވީމާ، އިސްލާމް ދީން ވަނީ އެންމެންވެސް ދީލަތި ވުމަށް ގޮވާލާފައެވެ. ދީލަތިކަމުގެ އިދިކޮޅު ސިފައަކީ ދަހިކަމެވެ. ދަހި ކަމަކީ ވަރަށް ހަޑި ސިފައެކެވެ. އަދި އިސްލާމް ދީން މަނާ ކުރާ ކަމެކެވެ.\nދީލަތި ވުމަށް އިސްލާމް ދީން ގޮވާލާފައި ވެއެވެ. އަދި ހޭދަ ކުރުމަށް ދީން ބާރު އަޅައެވެ. ސަބަބަކީ އެއް ބަޔަކު އަނެއް ބަޔަކަށް އެއްޗެހި ދީ ހެދުމުން، އެ މީހުންގެ ތެރެގައި ލޯތްބާއި އެކުވެރިކަން އުފެދެއެވެ. އޭރުން މުޅި މުޖްތަމަޢް ގައި ވެސް އޮންނާނީ ލޯތްބާއި\nއެކުވެރިކަން ފެތުރިފައެވެ. އަދި ޙަސަދަވެރިކަމާއި ނަފްރަތު މީހުންގެ ކިބައިން ފިލައިގެން ދާނެއެވެ. ދީލަތިކަން މުޖްތަމަޢްގައި ފެތުރުނީމާ، މުއްސަނދިން ފަޤީރުން ދެކެ ލޯބިވާނެއެވެ. އަދި ފަޤީރުންނާ އަޅާލާނެއެވެ. އަދި ހަމަ އެހެންމެ ފަޤީރުން ވެސް މުއްސަނދިން ދެކެ ލޯބިވާނެއެވެ. އަދި މުޅި މުޖްތަމަޢްގެ އެއްބައިވަންތަކަން ވަރުގަދަވާނެއެވެ. އޭރުން މުޅި މުޖްތަމަޢަކީ ވަރުގަދަ ފަރުބަދައެއް ކަހަލަ ވަރުގަދަ އެއްޗަކަށް ވާނެއެވެ.\nމާތް ﷲ ގެ އިސްމުފުޅުތަކުގެ ތެރެއިން ތި ކުދިންނަށް އެނގެނީ ކިތައް އިސްމުފުޅު ހެއްޔެވެ؟ ''ދީލަތި'' މި މާނަ އޮންނަ ﷲ ގެ އިސްމުފުޅެއް ދަންނަން ހެއްޔެވެ؟ ''އަލްކަރީމް'' އަކީ މާތް ﷲ ގެ އިސްމުފުޅެކެވެ. އޭގެ މާނައަކީ ''ދީލަތިވަންތަ'' އެވެ. މާނައަކީ މާތް އަކީ ދީލަތިވަންތަ ރަސްކަލާނގެއެވެ. މާތް ﷲ އަކީ ނިމުމެއް ނެތް ދީލަތިވަންތަ ކަލާނގެއެވެ. ދުނިޔޭގައި މިވާހާ އެއްޗަކަށް ރިޒުޤު ލިބެނީ އެ ކަލާނގެ ދީލަތިވަންތަ ކަމުގެ ސަބަބުންނެވެ. އަދި އިންސާނުންނަށާއި އަދި ދުނިޔޭގައި ވާހާ އެ ނުން ވެސް ތަކެއްޗަށް ލިބިފައި މިވާހާ ނިޢްމަތްތަކަކީ، މާތް ﷲ ގެ ދީލަތިވަންތަ ކަމުން ލިބިފައިވާ ނިޢްމަތްތަކެކެވެ.\nމާތް ﷲ އަކީ ދީލަތިވަންތަ ރަސްކަލާނގެ ކަމުން، އެ ކަލާނގެ އަޅުތަކުންނަކީ ވެސް ދީލަތި ބައެއް ކަމުގައި ވުމަށް، އެ ކަލާނގެ ލޯބިވެވޮޑިގަންނަވައެވެ. އެ ކަލާނގެ ދީލަތިވަންތަ ކަމުން، އަހަރެމެން ހައްދަވައި ބޮޑު ކުރައްވައި، ރިޒުޤު ދެއްވައި، ދުނިޔޭގައި އުޅެވޭނެ ބާރު ދެއްވިއެވެ. ފުރިހަމަ ޞިއްޙަތެއް ދެއްވިއެވެ. ބަލި ވީމާ ޝިފާ ދެއްވައެވެ. ބަނޑުހައިވީމާ ކާނެ މޭވާ އާއި ތަރުކާރީ އާއި ގޮދަނާއި ހަނޑޫފަދަ ތަކެތި ދެއްވިއެވެ. ކަރު ހިއްގައިގަތީމާ ބޯނެ ޖޫހާއި ފެނާއި ކިރާއި މާމުއި ފަދަ އެއްޗެހި ދެއްވިއެވެ.\nކޮންމެ ދިމާއަކަށް އަހަރެމެން ބަލާލިއަސް، މާތް ﷲ ގެ ދީލަތިވަންތަކަން ފެންނަން ހުންނާނެއެވެ. މާތް ﷲ ގެ ދީލަތިވަންތަކަން، ދުނިޔޭގައިވާހާ ތަކެއްޗާއި މީހުންނެއް ޝާމިލްވެއެވެ.\nދީލަތިމީހުން ދެކެ މާތް ﷲ ލޯބިވެވޮޑިގަންނަވައެވެ. ދަހިމީހުން ދެކެ އެ ކަލާނގެ ރުހިވޮޑިނުގަންނަވައެވެ. އަދި ދީލަތި މީހުންގެ މުދަލުގައި، އެ ކަލާނގެ ބަރަކާތް ލައްވައެވެ. އަދި މި ކަމަށް ވުރެ މުހިއްމު ކަމަކީ، ދީލަތި މީހުންނަށްޓަކައި ޤިޔާމަތް ދުވަހު ވަރަށް ގިނަގުނަ ޘަވާބު ލިބުމެވެ. ދީލަތި މީހުންނަށް ލިބޭ ޘަވާބާއި ބެހޭ ގޮތުން މާތް ﷲ ވަޙީ ކުރައްވާފައި ވަނީ: مَّثَلُ الَّذِينَ يُنفِقُونَ أَمْوَالَهُمْ فِي سَبِيلِ اللّهِ كَمَثَلِ حَبَّةٍ أَنبَتَتْ سَبْعَ سَنَابِلَ فِي كُلِّ سُنبُلَةٍ مِّئَةُ حَبَّةٍ وَاللّهُ يُضَاعِفُ لِمَن يَشَاء وَاللّهُ وَاسِعٌ عَلِيمٌ\nމާނައަކީ: ''ތިމާމެންގެ މުދާ، ﷲގ ގެ މަގުގައި ހޭދަކުރާ މީހުންގެ މިސާލަކީ، ކޮންމެ ކުރާގަނޑެއްގައި ސަތޭކަ އޮއްޓަރު ހިމެނޭ، ހަތް ކުރާގަނޑު އުފައްދާ އޮއްޓަރެއްގެ މިސާލެވެ. އަދި ދަންނައެ! ﷲ، އެ ކަލާނގެ އިރާދަކުރައްވައިފި އަޅަކަށް، ގިނަގުނަވި ތަނަވަސްކަން ދެއްވައެވެ. އަދި، ﷲ އަކީ، ނުހަނު ތަނަވަސްކަން ދެއްވަ، ހުރިހާ ކަމެއް ދެނެވޮޑިގެންވާ ރަސްކަލާނގެއެވެ.'' (އަލްބަޤަރާ: 261)\nކީރިތި ރަސޫލު -ޞައްލަﷲ ޢަލައިހި ވަސައްލަމަ- ގެ ދީލަތިފުޅުކަން:\nމީސްތަކުންގެ ތެރެއިން އެންމެދީލަތި ބޭކަލަކީ، ކީރިތި ރަސޫލު -ޞައްލަﷲ ޢަލައިހި ވަސައްލަމަ- އެވެ. މާތްﷲ ގެ މަގުގައި އެއްޗެއް ހޭދަ ކުރެވޭނެ ގޮތެއް ފެނިވަޑައިގެންފިނަމަ، އެ ކަލޭގެފާނު ހޭދަކުރައްވައެވެ. ފައިސާއަށް ބޭނުން ޖެހިފައިވާ މީހަކު ފެނިވަޑައިގެންފިނަމަ، އޭނާގެ ބޭނުން ފުއްދަވައި ދެއްވައެވެ. އިބްނު ޢައްބާސް އަށް، ކީރިތި ރަސޫލާގެ ދީލަތިފުޅުކަން ފެނިވަޑައިގެން ވިދާޅުވެފައި ވަނީ: كَانَ النَّبِيُّ  صَلَّى اللَّهُ عَلَيْهِ وَسَلَّمَ  أَجْوَدَ النَّاسِ بِالْخَيْرِ وَأَجْوَدُ مَا يَكُونُ فِي شَهْرِ رَمَضَانَ لِأَنَّ  جِبْرِيلَ  كَانَ يَلْقَاهُ فِي كُلِّ لَيْلَةٍ فِي شَهْرِ رَمَضَانَ حَتَّى يَنْسَلِخَ يَعْرِضُ عَلَيْهِ رَسُولُ اللَّهِ  صَلَّى اللَّهُ عَلَيْهِ وَسَلَّمَ  الْقُرْآنَ فَإِذَا لَقِيَهُ  جِبْرِيلُ  كَانَ أَجْوَدَ بِالْخَيْرِ مِنْ الرِّيحِ الْمُرْسَلَةِ\nމާނައަކީ: ''މީސްތަކުންގެ ތެރެއިން އެންމެ ދީލަތި ބޭކަލަކީ، ކީރިތި ރަސޫލާއެވެ. އަދި އެ ކަލޭގެފާނު އެންމެ ބޮޑަށް ދީލަތިވެވަޑައިގަންނަވަނީ، ރަމަޟާން މަހުގައެވެ. ސަބަބަކީ ރަމަޟާން މަސް ނިމެން ދެން އެ މަހުގެ ކޮންމެ ރެއަކު، ޖިބްރީލްގެފާނު އެކަލޭގެފާނާ ބައްދަލު ކުރައްވައެވެ. ރަސޫލުﷲ -ޞައްލަﷲ ޢަލައިހި ވަސައްލަމަ- ޖިބްރީލްގެފާނަށް ޤުރުއާން ކިޔާވިދާޅުވެދެއްވައެވެ. އެ ކަލޭގެފާނާއި ޖިބްރީލްގެފާނު ބައްދަލުވުމުން، ދީލަތި ކަމުގައި އެ ކަލޭގެފާނު، އަވަސް ވަޔަށް ވުރެ ވެސް ދީލައްޗެވެ.'' (ޞަޙީޙުލް ބުޚާރީ: 4711. ޞަޙީޙް މުސްލިމް: 2308)\nމި ޙަދީޘުން އަހަރެމެންނަށް އެނގެނީ، ކީރިތި ރަސޫލު -ޞައްލަﷲ ޢަލައިހި ވަސައްލަމަ- އަކީ ވަރަށް ދީލަތި ބޭކަލެއް ކަމެވެ. އަދި ރޯދަ މަހު އެ ކަލޭގެފާނުގެ ދީލަތިފުޅުކަން އިތުރަށް ބޮޑު ކަމެވެ.\nއަދި ޖާބިރު ބިން ޢަބްދުﷲ ރިވާ ކުރައްވާފައިވާ ޙަދީޘެއްގައި އޮވެއެވެ: مَا سُئِلَ رَسُولُ اللَّهِ  صَلَّى اللَّهُ عَلَيْهِ وَسَلَّمَ  شَيْئًا قَطُّ فَقَالَ لَا\nމާނައަކީ: ''ރަސޫލުﷲ ޞައްލަﷲ ޢަލައިހި ވަސައްލަމަ އަރިހު، އެއްޗަކަށް އެދި މީހަކު ދަންނަވައިފިނަމަ، ދުވަހަކު ވެސް ނޫނެކޭ ޙަދީޘް ނުކުރައްވައެވެ.'' (ޞަޙީޙް މުސްލިމް: 2311)\nޞަޙާބީ ބޭކަލުންގެ ދީލަތިފުޅުކަން:\nޞަޙާބީ ބޭކަލުން އެ ބޭކަލުންގެ މުދާ، މާތް ﷲ ގެ މަގުގައި ހޭދަކުރެއްވިއެވެ. އަދި އަތްޕުޅުގައި ހުރި އެއްޗަކުން ބޭނުން ޖެހިފައިވާ މީހުންނަށް ދެއްވިއެވެ. ކޮންމެ ބޭކަލެއް ވެސް ހޭދަ ކުރެއްވީ، އެ ބޭކަލަކަށް ކުޅަދާނަވެވަޑައިގަންނަވާ މިންވަރަކުންނެވެ. މާނައަކީ ވަރަށް ގިނަ ފައިސާއާއި މުދާ ހުންނަ ބޭކަލެއް ވިއްޔާ، ﷲ ގެ މަގުގައި ވަރަށް ގިނައިން ހޭދަކުރައްވައެވެ. މަދުން ހުރި ބޭކަލެއް ވިއްޔާ، މަދުން ހޭދަ ކުރައްވައެވެ. އެ ގޮތުން އަބޫބަކުރުގެފާނަކީ، އެ ދުވަސްވަރު މުސްލިމުންގެ ތެރޭގައި ހުންނެވި މުއްސަނދި ބޭކަލެކެވެ. އެހެންވެ، އެ ކަލޭގެފާނުގެ ހުރިހާ ފައިސާއެއް ހެން ހޭދަ ކުރެއްވީ ﷲ ގެ މަގުގައެވެ. އިސްލާމް ދީން ދިފާޢުކުރަން ޖިހާދު ކުރައްވާށާއި، އިސްލާމްވެގެން ތިބި އަޅުން މިނިވަން ކުރައްވާށެވެ. ރަސޫލު -ޞައްލަﷲ ޢަލައިހި ވަސައްލަމަ- ސުވަރުގެވަޑައިގަތުމުން، މުސްލިމުންގެ ޚަލީފާކަން ކުރެއްވީ އަބޫބަކުރުގެފާނެވެ. ހަމަ އެހެންމެ ޢުޘްމާނުގެފާނަކީ ވެސް މުއްސަނދި ބޭކަލެކެވެ. އެހެންވެ އެ ކަލޭގެފާނު ވެސް ވަރަށް ގިނައިން ދީނަށްޓަކައި މުދާ ހޭދަ ކުރެއްވިއެވެ. ތަބޫކު ހަނގުރާމައިގައި މުސްލިމުންގެ ލަޝްކަރަށް ދިޔަ ޚަރަދުގެ ތިންބައިކުޅަ އެއްބައި ބެލެހެއްޓެވީ، ޢުޘްމާނުގެފާނެވެ. އެ ލަޝްކަރުގެ ޢަދަދަކީ ތިރީސްހާސް މުސްލިމުންނެވެ. ހަމަ އެހެންމެ ޢަބްދުއްރަޙްމާން ބިން ޢައުފު، އަދި ޢުމަރުގެފާނަކީ ވެސް ވަރަށް ދީލަތި ބޭކަލުންތަކެކެވެ.\nހުރިހާ ޞަޙާބީންނަކީ އެއްވަރަކަށް މުއްސަނދި ބޭކަލުންތަކެއް ނޫނެވެ. ޞަޙާބީންގެ ތެރޭގައި އަތްމަތި ދަތި ބޭކަލުން ވެސް ތިއްބެވިއެވެ. ނަމަވެސް އެ ބޭކަލުންގެ ކުޅަދާނަ ކަން ހުރިމިންވަރަކުން ފަޤީރުންނަށް އެހީފޯރުކޮށްދެއްވާ، ބީރައްޓެހިންނަށް މެހުމާންދާރީ ވެވަޑައިގެންނެވިއެވެ.\nއިމާމް މުސްލިމް، އެ ކަލޭގެފާނުގެ ޞަޙީޙް މުސްލިމް އޭ ކިޔޭ ޙަދީޘް ފޮތުގައި ގެންނަވާފައިވާ މި ޙަދީޘް ކިޔާލަމާ ހިނގާބަލާށެވެ.\nވީ ގޮތަކީ، އެހީއަކަށް ބޭނުން ވެފައި ހުރި މީހަކު އެއް ދުވަހަކު، ކީރިތި ރަސޫލާ -ޞައްލަﷲ ޢަލައިހި ވަސައްލަމަ- އަރިހަށް އައިސް، އޭނާ ހުރީ ވަރަށް ބަނޑުހައިވެފައި ކަމަށާއި، އެހީއަކަށް ބޭނުންވާ ވާހަކަ ދެންނެވިއެވެ. އެ ހިނދު އޭނާއަށް ދޭނެ އެއްޗެއް ހުރިތޯ، ރަސޫލު -ޞައްލަﷲ ޢަލައިހި ވަސައްލަމަ- ގެ އަނބިކަނބަލެއްގެ އަރިއަހުން އެއްސެވިއެވެ. ޖަވާބުގައި އެއް އަނބިކަނބަލަކު ދެންނެވީ:\n- ކަލޭގެފާނު ރަސޫލު ކަމާއިގެން ފޮނުއްވި ކަލާނގެ ގަންދީ ދަންނަވަން. ފެން ނޫން އެހެން އެއްވެސް އެއްޗެއް ނެތް.\nދެން އެހެން އަނބިކަނބަލެއް އަތްޕުޅުގައި އެއްޗެއް ހުރިތޯ އެއްސެވިއެވެ. އެ ކަމަނާ ވެސް ޖަވާބު ދެއްވީ ހަމަ ކުރީ އަނބިކަމަނާ ވެސް ދެއްވި ޖަވާބެވެ. ކީރިތި -ރަސޫލު ޞައްލަﷲ ޢަލައިހި ވަސައްލަމަ- ގެ އެއްވެސް އަނބިކަނބަލެއް އަތްޕުޅުގައި އެ މީހާއަށް ދޭބެ ކާނެ އެއްޗެއް ނެތުމުން، ދެން ރަސޫލާ ޞަޙާބީންނާ ސުވާލު ކުރެއްވިއެވެ:\n- މި މީހާ އަށް މިރޭ މެހުމާންދާރީ ވާނީ ކާކުތަ؟\nއަންޞާރީ ޞަޙާބީ ބޭކަލަކު ދެންނެވިއެވެ: އަޅުގަނޑު. ﷲ ގެ ރަސޫލާ.\nދެން އެ ޞަޙާބީ ބަކަލު އޭނާ ގޮވައިގެން ގެއަށް ވަޑައިގަތެވެ. ގެއަށް ވަދެވަޑައިގެންފައި އަނބިކަމަނާއާ ސުވާލު ކުރެއްވިއެވެ:\n- ކަމަނާ އަތުގައި ކާނެ އެއްޗެއް އެބަ ހުރިތަ؟\n- ނޫން. ހުރީ އަހަރެމެންގެ ކުދިންކޮޅަށް ވާނެހާ އެތިކޮޅެއް އެކަނި.\nދެން އެ ޞަޙާބީ ބޭކަލު އަނބިކަމަނާ ގާތު ވިދާޅުވީ، ކުދިން ނިންދަވާފައި، މެހުމާން މީހާ ކާން އިށީންނަ ވަގުތު ޖެހުނީމާ، ފުޅިބައްތި ނިއްވާލާ މުޅި ގޭތެރެ އަނދިރިކޮށްލުމަށެވެ. ދެން އަނބިމީހާ މި ގޮތައް ހަދާފައި، މެހުމާނަށް ކާން ދިނެވެ. ގޭތެރެ އަނދިރި ކުރީ ކީއްވެހޭ މިހާރު ތި ކުދިންގެ ހިތުގައި ސުވާލު އުފެދިފައި އޮވެދާނެއެވެ. އާނ... ވީ ގޮތަކީ އަސްލު އެ ތިން މީހުން ކާނެހާ ކާ އެއްޗެއް ނެތީއެވެ. އެހެންވެ އެ މީހުން ހެދި ގޮތަކީ އަނދިރިކޮށްލާފައި، ތިން މީހުން ކާން އިށީނީ ކަމަށް ހެދީއެވެ. ދެން ޞަހާބީ ބޭކަލާއި އޭނާގެ އަނބިކަނބަލުން ފަރީއްނުކުޅައްވައި، މެހުމާނާއަށް ކާން ދެއްވީއެވެ. އަނދިރިވީމާ މެހުމާން ހީ ކުރީ އެ ދެ މީހުން ވެސް ފަރީއްކުޅުއްވި ކަމަށެވެ.\nކުދިންނަށް ކާން ނުދީ މެހުމާނަށް ކާން ދިނީ ކީއްވެގެންތޯ، ކުއްޖަކު ސުވާލު އުފެދިދާނެއެވެ. ޢިލްމުވެރިން ވިދާޅުވާ ގޮތުގައި ކުދިންނަށް ކާން ނުދީ އެ ކުދިން ބަނޑުހައިވެފައި ތިއްބާ ނިންދަވާކަށް ނުވާނެވެ. އެއްވެސް މަންމައެއް ނުވަތަ ބައްޕައެއް ވެސް އެހެން ނު ހަދާނެއެވެ. މި ވާހަކައިގައި އަސްލު ވީ ގޮތަކީ، އެ ކުދިންތީބީ ބަނޑުހައި ނުވާވަރަށް ކައިގެންނެވެ. ތި ކުދިންނަށް ވެސް އެނގޭނެ ފަދައިން ކުޑަ ކުދިންނަކީ، މީހަކު ކާތަން ފެނިއްޖެއްޔާ، އެ އެއްޗެއް ކާން އުޅޭ ބައެކެވެ. އެ ކުދިން ނިންދަވާލަން ޖެހުނީ މިހެންވެއެވެ.\nއާނ... ދެން ކޮންމެއަކަސް މި ޞަހާބީ ބޭކަލާއި އެ ކަލޭގެފާނުގެ އަނބިކަމަނާ މިހާ ރަނގަޅަށް މެހުމާނަށް މެހުމާންދާރީ އަދާ ކުރައްވާފައި، އަނެއް ދުވަހު ހެނދުނު އެ ޞަޙާބީ ރަސޫލާ އަރިހަށް ވަޑައިގަތެވެ. ވަޑައިގަތީމާ ރަސޫލާ ޙަދީޘް ކުރެއްވީ، ރޭގައި ކަލޭގެފާނު ކަންތައް ތި ކުރެއްވި ގޮތާ، މާތް ﷲ ވަރަށް ބޮޑަށް ރުހިވޮޑިގެންފިކަމަށެވެ. އަދި އެ ކަމާ ބެހޭ ގޮތުން ޤުރުއާނުގެ އާޔަތެއް ވެސް ﷲ ބާވައިލެއްވިއެވެ. އެ އާޔަތަކީ ޙަޝްރު ސޫރަތުގެ ނުވަ ވަނަ އާޔަތެވެ.\nދީލަތިވުމަކީ ހަމައެކަނި ފަޤީރަކަށް ކާނެ އެއްޗެއް ދިނުމޭ، ފަހަރެއްގައި ވެސް ތި ކުދިން ހީކޮށްގެން ނުވާނެއެވެ. ސަބަބަކީ، ދީލަތިކަމަކީ އޭގައި ވަރަށް ގިނަ ކަންތައްތަކާއި ވައްތަރުތައް ހިމެނޭ ކަމެކެވެ. އެ ގޮތުން މެހުމާންދާރީ އަދާކުރުމަކީ ވެސް ދީލަތިކަމެކެވެ. އަވައްޓެރިއާއަށް ހެޔޮކޮށް ހިތައި، އޭނާއަށް އެހީވުމަކީ ވެސް ދީލަތިކަމެކެވެ. ތިމާގެ މީހުންނަށް އެހީވެ، ހަދިޔާ ދިނުމަކީ ވެސް ދީލަތިކަމެކެވެ. ހަމަ އެހެންމެ މީހުންނަށް ކަންތައް ކޮށްދިނުމަކީ ވެސް ދީލަތިކަމެކެވެ. އެހެން މީހުންނަށް ފައިދާހުރި ކަންކަމުގައި ވަގުތުން ބައެއް ހޭދަ ކުރުމަކީ ވެސް ދީލަތި ކަމެކެވެ. ހިނިތުން މޫނަކާ އެކު މީހުންނާ ބައްދަލު ކުރުމަކީ ވެސް ދީލަތިކަމެކެވެ.\nމެހުމާނުންނަށް މެހުމާންދާރީ ރަނގަޅަށް އަދާކުރުމަކީ، ފުރިހަމަ މުއުމިނުންގެ ސިފައެކެވެ. އެހެންވެ ރަސޫލު -ޞައްލަﷲ ޢަލައިހި ވަސައްލަމަ- ޙަދީޘް ކުރައްވާފައި ވަނީ: منْ كانَ يؤمِن بالله واليَومِ الآخِر فلْيُكرِمْ ضَيْفَه\nމާނައަކީ: ''ﷲ އަށާއި އާޚިރަތް ދުވަހަށް އީމާންވާ މީހަކުވިއްޔާ، މެހުމާނުންނަށް ހެޔޮކޮށް ހިތާށެވެ. (ރިވާކުރެއްވީ: އަލްބުޚާރީ)\nހަމަ އެހެންމެ އަވައްޓެރިންނަށް ހެޔޮކޮށް ހިތުމަކީ ވެސް މުސްލިމުންގެ މައްޗަށް ވާޖިބު ކަމެކެވެ. ބޮޑެތި މީހުންނެކޭ އެއްފަދައިން ކުޑަކުދިން ވެސް އަވައްޓެރިންނަށް ހެޔޮކޮށް ހިތަން ޖެހޭނެއެވެ. ވީމާ އަވައްޓެރިންނަށް އުނދަގޫވާފަދަ އެއްވެސް ކަމެއްކޮށް، އަވައްޓެރިއެއްގެ ކުއްޖަކު ދެރަކޮށް ހަދައިގެން ނުވާނެއެވެ. އެ ކުދިންނާ ތަޅާފޮޅައިގެން ނުވާނެއެވެ. އަވައްޓެރިންގެ މަގުމައްޗަށް ކުނިއަޅައިގެން ނުވާނެއެވެ. އަވައްޓެރިންނަށް އުނދަގޫވާނެ ވަރަށް އަޑުހަރުކޮށްގެން ވެސް ނުވާނެއެވެ.\nއަވައްޓެރިންނަށް ހެޔޮކޮށް ހިތުމާ ބެހޭ ގޮތުން ކީރިތި ރަސޫލު -ޞައްލަﷲ ޢަލައިހި ވަސައްލަމަ- ޙަދީޘް ކުރައްވާފައި ވަނީ: مَا زَالَ يُوصِينِي  جِبْرِيلُ  بِالْجَارِ حَتَّى ظَنَنْتُ أَنَّهُ سَيُوَرِّثُهُ\nމާނައަކީ: ''އަވައްޓެރިންނަށް ހެޔޮކޮށް ހިއްތެވުމަށް، ޖިބްރީލްގެފާނު ތިމަންކަލޭގަފާނަށް ވަޞިއްޔަތް ކުރެއްވުމުގައި ދެމިހުންނެވިއެވެ. އެހެންވެ އަވައްޓެރިއާއަށް ވާރުތަވެރިއެއްގެ ދަރަޖަ ދެއްވާފާނޭ، ތިމަންކަލޭގެފާނު ހީފުޅު ކުރެއްވީމެވެ.'' (ޞަޙީޙް އަލްބުޚާރީ: 5668 . ޞަޙީޙް މުސްލިމް: 2625)\nހަމަ އެހެންމެ އިސްލާމްދީނުގައި ވަނީ، އަހަރެމެން ކޮންމެ ކުއްޖެއްގެ ތިމާގެ މީހުންނަށް ކަމޭ ހިތައި ހެޔޮކޮށް ހިތަން ވެސް އަމުރު ކުރައްވާފައެވެ. ވީމާ ކޮންމެ ކުއްޖަކު ވެސް އެ ކުއްޖެއްގެ ތިމާގެ އެންމެންނަށް ހެޔޮކޮށް ހިތަންވާނެއެވެ. ބޮޑު މީހެއް ވިއްޔާ ކަމޭހިތަންވާނެއެވެ. ބަލި މީހެއްވިއްޔާ އޯގާތެރިވާންވާނެއެވެ. މުސްކުޅިއެއްވިއްޔާ އަޅާލާންވާނެއެވެ. ހެޔޮ ނަޞޭޙަތް އަޑުއަހަންވާނެއެވެ. ބޭނުންތައް ފުއްދައިދީ، ހޭދަކުރަންވާނެއެވެ. އެގޮތުން މާތް ﷲ ވަޙީ ކުރައްވާފައި ވަނީ: وَآتِ ذَا الْقُرْبَى حَقَّهُ وَالْمِسْكِينَ وَابْنَ السَّبِيلِ وَلاَ تُبَذِّرْ تَبْذِيرًا\nމާނައަކީ"ގާތްތިމާގެ މީހާއަށާއި، މިސްކީނާއަށާއި، ހާލުގައި ޖެހިފައިވާ ދަތުރުވެރިއާއަށް، މިއިން ކޮންމެ މީހަކަށްމެ އެމީހެއްގެ ޙައްޤު ދޭށެވެ. އަދި އިސްރާފު ކުރުމަކުން އިސްރާފު ނުކުރާށެވެ. '' (ސޫރަތުލް އިސްރާ: 26)\nކޮންމެ ހެޔޮ ކަމަކީ ވެސް އެ ކަމެއް ކުރަން ޖެހޭ ވަކި ގޮތްތަކެއް ކަނޑައެޅިފައިވާ ކަންކަމެވެ. އެ ގޮތުން ދީލަތި ކަމަކީ ވެސް އެ ކަން ކުރަން ޖެހޭ ވަކި ގޮތްތަކަކީ އަދަބުތަކެއް ކަނޑައެޅިފައިވާ ކަމެކެވެ. ދީލަތިވުމުގެ އަދަބުތަކުގެ ތެރޭގައި ހިމެނޭ އެއް ކަމަކީ، އިސްރާފު ނުކުރުމެވެ. އަނެއް ކަމަކީ ދެއްކުންތެރި ނުވުމެވެ. ދެއްކުންތެރިކަމަކީ އިސްލާމް ދީން ވަރަށް ބޮޑަށް މަނާ ކުރައްވާފައިވާ ކަމެކެވެ. އަދި މީހަކު މީހަކަށް ދީލަތިވީ، ދެއްކުންތެރިކަމުގެ ގޮތުން ނަމަ، އެ ދީލަތި ކަމުން އެއްވެސް ޘަވާބެއް ނުލިބޭނެއެވެ. ދެއްކުންތެރިކަމުގެ މާނައަކީ، ތިމާ އަކީ ވަރަށް ރަނގަޅު ދީލަތި މީހެކޭ މީހުން ލައްވާ ބުނުވަން ކަންތައް ކުރުމެވެ. އެ ކަހަލަ މީހުން އަސްލު ދީލައްޗެއް ނޫނެވެ. ނަމަވެސް ކަންދައްކަން ދީލަތިކަމަށް ހެދެނީއެވެ. އަދި އެ މީހުން ދީލަތިވަނީ ﷲ އަށްޓަކާ ވެސް ނޫނެވެ.\nދީލަތިވުމުގެ އަނެއް އަދަބަކީ، ކަލަނުގޮވުމެވެ. ކަލަ ގޮވުމަކީ އެއީ ގޯސް ސިފައެކެވެ. އެހެންވެ އެއީ ދީނުގައި މަނާ ކަމެކެވެ. ކަލަގޮވުމުގެ މާނައަކީ، އަނެކަކަށް ކޮށްދީފައި ހުންނަ ހެޔޮކަންތަކުގެ ވާހަކަ ފަހުން، ރުޅި އައިމާ ދެއްކުމެވެ. ވީމާ މީހަކަށް އެއްޗެއް ދީފައި ފަހުން އެ މީހާ އާ ދިމާލަށް، ތިމަންނަ މިވެނި އެއްޗެއް ދިނީމެއް ނޫންހޭ ކިޔައި ވާހަކަ ދައްކައިގެން ނުވާނެއެވެ.\nބޭނުން ޖެހިފައިވާ މީހަކަށް ނުވަތަ ފަޤީރަކަށް އެއްޗެއް ދީފައި ނުވަތަ ކަމެއްކޮށްދީފައި، ފަހުން އެ ވާހަކަ ދެއްކުމަކީ އަނެއް މީހާގެ ހިތަށް ތަދުވާނެ ކަމެކެވެ. އަދި އޭނާ ދެރަވާނެ ކަމެކެވެ. މި ކަން މަނާ ކުރައްވައި މާތް ﷲ ވަޙީ ކުރައްވަނީ: يَا أَيُّهَا الَّذِينَ آمَنُوا لا تُبْطِلُوا صَدَقَاتِكُمْ بِالْمَنِّ وَالأَذَى\nމާނައަކީ: ''އޭ އީމާންވެއްޖެ މީސްތަކުންނެވެ! އެއްޗެހި ކިއުމާއި އިހާނެތިކޮށް ހިތުމުގެ ސަބަބުން ކަލޭމެންގެ ޞަދަޤާތް ބާޠިލް ނުކުރާށެވެ!'' (ސޫރަތުލް ބަޤަރާ: 264)


Juventus Ge Defender Alex Sandro Covid-19 Ah Fassivejje - Vaguthu\nޔުވެންޓަސްގެ ޑިފެންޑަރު އެލެކްސް ސަންޑްރޯ ކޮވިޑް-19 އަށް ފައްސިވެއްޖެ\nޔުވެންޓަސް އަށް ކުޅެމުން އަންނަ އެޓީމުގެ އިތުބާރު ބްރެޒިލް ޑިފެންޑަރު އެލެކްސް ސަންޑްރޯ ކޮވިޑް-19 އަށް ފައްސި ވެއްޖެއެވެ.\nމިކަމާއި ގުޅިގެން ޔުވެންޓަސް އިން ނެރުނު ބަޔާނެއްގައި ބުނެފައިވަނީ ސަންޑްރޯގެ ފަރާތުން ކޮވިޑްގެ ލުއި އަލާމާތްތަކެއް ފެންނަން ފެށުމުން އޭނާ ކޮވިޑަށް ޓެސްޓު ކުރިކަމަށާއި އޭނާގެ ނަތީޖާ ފައްސިވެފައި ވާކަމަށެވެ. މިއާއެކު އޭނާ ވަގުތުން އެކަހެރި ކުރެވިފައި ވާކަމަށާއި ސިއްހީ އިދާރާ ތަކާއި ގުޅިގެން ކުރަން ހުރި ކަންތައްތައް ކުރަމުންދާ ކަމަށެވެ. އަދި ޓީމުގެ ފަރިތަކުރުންތަކާއި އެހެނިހެން ބައްދަލުވުންތައް ބާއްވާނީ ސިއްހީ މާހިރުންގެ ލަފާގެ މަތިން ކަމަށްވެސް މި ބަޔާނުގައި ބުނެފައި ވެއެވެ.\nސަންޑްރޯ ކޮވިޑަށް ފައްސިވެފައި ވާއިރު އާދީއްތަ ދުވަހު ޔުވެންޓަސްއިން އުޑެނީސް އާއި ދެކޮޅަށް ކުޅެ 1-4 އިން މޮޅުވި މެޗުގެ 83 މިނެޓު އޭނާ ކުޅެފައި ވެއެވެ.\nމިހާތަނަށް މިސީޒަނުގައި އިޓާލިއަން ލީގުގައި އޭނާ7މެޗު ޔުވެންޓަސް އަށް ކުޅެދީފައި ވާއިރު ޗެމްޕިއަންސް ލީގުގައި ވެސް އޭނާ ވަނީ އެޓީމަށް3މެޗު ކުޅެދީފައެވެ. އަދި ކުރިއަށް އޮތް އޭސީ މިލާނާއި ދެކޮޅަށް ޔުވެންޓަސް އިން ނުކުންނައިރު އެޓީމުގެ ފޯވާޑް އަލްވާރޯ މޮރާޓާއަށް އަނިޔާވެފައި ވުމާއި އެކު ސަންޑްރޯވެސް ޓީމުގައި ނެތުން ވެގެންދާނީ އެޓީމުގެ ކޯޗް ޕިރްލޯއަށް އިތުރު ވިސްނުމަކަށް ދާންޖެހޭނެ ކަމަކަށް ވެގެންދާނެއެވެ.\nއޭސީ މިލާނާއި ދެކޮޅަށް ޔުވެންޓަސް ނުކުންނާނީ މިހަފްތާގެ ބުދަދުވަހުގެ ދަންވަރުއެވެ. މިވަގުތު އިޓާލިއަން ލީގުގެ ޕޮއިންޓް ތާވަލަށް ބަލާއިރު ބޮޑު ފަރަގަކުން އޭސީ މިލާން އޮތީ ތާވަލުގެ އެއްވަނައިގައެވެ. އަދި ޔުވެންޓަސް އަށް ލިބެނީ ތާވަލުގެ ފަސްވަނައެވެ.


1.9 ކިލޯ މަސްތުވާތަކެއްޗާއެކު އިންޑިއާގައި ދިވެއްސަކު ހައްޔަރު ކޮށްފި – Dhuvas Online\n1.9 ކިލޯ މަސްތުވާތަކެއްޗާއެކު އިންޑިއާގައި ދިވެއްސަކު ހައްޔަރު ކޮށްފި\n1.9 ކިލޯގެ މަސްތުވާތަކެއްޗާއެކު އިންޑިއާގައި ދިވެއްސަކު ހައްޔަރު ކޮށްފި އެވެ.\nއިންޑިއާގެ ނޫސްތަކުގައިވާގޮތުން މި މަހުގެ 10 ވަނަ ދުވަހު އިންޑިއާގެ އަންދްރަޕްރަދޭޝްގެ ނާކޮޓިކްސް ކޮންޓްރޯލް ބިއުރޯ އިން 1.9 ކިލޯގެ ޚަޝިޝް ތެލާއިއެކު ހައްޔަރުކޮށްފައިވަނީ އުމުރުން 28 އަހަރުގެ ދިވެހި ފިރިހެނެކެވެ.\nއެ މަސްތުވާތަކެތި އަތުލައިގެންފައިވަނީ ރާއްޖެއަށް އެތެރެކުރުމަށް 10 ފޮއްޓެއްގައި އެ ތަކެތި ބަންދުކޮށްފައި ހުއްޓާ ކަމަށާއި އެތަކެތި ބަންދުކޮށްފައިހުރި ބްރޭންޑެޑް ސައިފަތުގެ ގޮތުގައި ކަމަށް ނާކޮޓިކްސް ކޮންޓްރޯލް ބިއުރޯ ޔުނިޓުން ބުނެފައި ވެ އެވެ.\nއިންޑިއާގެ ފުލުހުން އަންދާޒާކުރާގޮތުގައި އަތުލައިގެންފައިވާ މަސްތުވާތަކެތީގެ މަގުމަތީ އަގު 10 ލައްކަ އިންޑިއާ ރުޕީސްއަށް އަރާނެ އެވެ. މި މަސްތުވާތަކެއްޗާއިއެކު ހައްޔަރުކޮށްފައިވާ އުމުރުން 28 އަހަރުގެ ދިވެހި ފިރިހެން މީހާއަކީ 2015 ވަނަ އަހަރުން ފެށިގެން އިންޑިއާގައި ދިރިއުޅެމުން އަންނަމީހެއް ކަމުގައިވެސް އިންޑިއާގެ ނޫސްތަކުގައި ބުނެފައި ވެ އެވެ.


Mi Haalathugai Jamaathugai Namaadhu KuraaaIru Gaidhurukan Behettun Muhinnmu - Maumoon - Vaguthu\nރާއްޖޭގައި ކޮވިޑް-19 ފެތުރެމުންދާ މި ހާލަތުގައި ޖަމާއަތުގައި ނަމާދު ކުރާއިރު ގައިދުރުކަން ބެހެއްޓުން މުހިއްމު ކަމަށް ކުރީގެ ރައީސް މައުމޫން އަބްދުލްގައްޔޫމް ވިދާޅުވެއްޖެއެވެ.\nމައުމޫން މިހެން ވިދާޅުވީ، މިއަދު ކުރެއްވި ޓްވީޓެއްގައެވެ. އެމަނިކުފާނު މިގޮތަށް ވިދާޅުވިއިރު، ބައެއް ރަށްތަކުގައި ކޮވިޑް-19 ފެތުރެމުންދާތީ މިހާރު ޖަމާއަތުގައި ނަމާދު ކުރުން ވަނީ މެދުކަނޑާލާފައެވެ. އޭގެ ތެރޭގައި އައްޑޫ ސިޓި އާއި ފުވައްމުލައް ސިޓީ ހިމެނެއެވެ.މައުމޫން ވިދާޅުވީ ތިމާގެ ފުރާނަ އާއި ނަފްސު ރައްކާތެރިކުރުމަކީ އިސްލާމްދީން އެންމެހާ މުސްލިމުންގެ މައްޗަށް ލާޒިމް ކުރާ ކަމަކަށްވާތީ ކޮވިދޑް ބަލިން ރައްކާތެރިވުމަށް އަޅަންޖެހޭ ކަމަށް ސިއްހީ މާހިރުން ލަފާދޭ ކަންތައްތައް ކުރުން ލާޒިމު ކަމަށެވެ.\n"ވީމާ މިވަގުތު ޖަމާއަތުގައި ނަމާދު ކުރާއިރު ގައިދުރުކަން މުހިންމު." މައުމޫން ވިދާޅުވިއެވެ.\nޖަމާއަތުގައި ނަމާދު ކުރަން ސަފުހަދާއިރު ގައިދުރު ކުރާކަށް ނުޖެހޭނެ ކަމަށް އިސްލާމިކް މިނިސްޓްރީން މީގެ ކުރިން ވަނީ ވިދާޅުވެފައެވެ. އިސްލާމިކް މިނިސްޓްރީން މިގޮތަށް ވިދާޅުވެފައި ވަނީ މިސްކިތްތަކުގައި ޖަމާއަތުގައި ނަމާދު ކުރުން މެދުކަނޑާލާފައި އޮތުމަށްފަހު އަލުން، ޖަމާއަތް ހަދައިގެން ނަމާދު ކުރަން ހުއްދަ ދިން ފަހުންނެވެ.\nމިނިސްޓްރީން އެއިރު ވިދާޅުވީ، ޖަމާއަތުގައި ނަމާދު ކުރާއިރު ގައިދުރުކަން ބަހައްޓަން ނުޖެހޭނެ ކަމަށާއި ނަމާދަށް ސަފުހަދާނީ ކޮނޑާއި ކޮނޑު، ފަޔާއި ފައި ޖެހޭނެހެން ކަމަށެވެ.\nފެބުރުއަރީ 23, 2021 18:00\nކަލޭގެ ބަލާ ހާދަ ބޮޑޭދޯ 30 ވަންދެން ރައްޔިތުން އަޅުވެތި ކޮއް އަދިވެސް ހިތް ނުފުރޭތޯ! ދެން ކަލޭ ވެރިކަމުގެ މަތިން ހަނދާން ނައްތާލާ ކޮއްކޮވެސް ކައެ ޖަލައް ގަޅާލީ\nފެބުރުއަރީ 23, 2021 18:10\nކަލޭތީކޮންއިލްމެއް ލިބިގެން އުޅޭ އިބި...ހެއްތަ..!؟ ބުރުގާއަޅަންނުޖެހޭ، ގުރުއާނަކީ ހުއްޖަތެއްނޫނޭ، ހަރާންހަލާލްކުރާ..!؟ މިސްކިތަކައްނާރާއިނދެގޮވާމޮ...؟؟!!\nފެބުރުއަރީ 23, 2021 18:16\nމިހިރަ ގޮތް ކުޑަ އިންސާނާ ލަދެއް ނުގަނޭތަ\nތީ ދުވަހަކު ޖަމާއަތެއް ލޮލަށް ފެންނަ މީހެއް ތަ އަނގަ ހުޅުވާ ވާހަކަ ދައްކަން\nއަލީގެ މައްޗަށް އަލީ\nފެބުރުއަރީ 23, 2021 18:19\nކްރިސްމަސް އާއި ލަވަޔާއި މިޔުޒިކު މިހެން ގޮސް ދީނުގައި ލެއްވި ހުރިހާ ނުބާކަމެއް ހުއްދަކުރާ މީހަކަށް ނަމާދުގެ ޖަމާއަތުގައި ކަންކުރަންވީ ގޮތެއް ނޭނގޭނެ.\nފެބުރުއަރީ 23, 2021 18:31\nކަލޭގެ ހުންނަ ނުބައިކަމުން ކަލޭ ހެޔޮ އެއްޗެއް ބުންޏަސް މީހުން އަންނަނީ ރުޅި! މައިތިރިވެގެން ހުރެވޭތޯ ބަލާ!\nފެބުރުއަރީ 23, 2021 18:43\nއަނެއް ވެލިޒިނީ އުފަންވަނީ\nފެބުރުއަރީ 23, 2021 19:18\nޗްޕްކަރޯ މޫނާ މައުމޫނާ.\nކަލޭތީ މިސްކިތަށް ދާމީހެއްވެސް ނޫނެއްނު އެހެނމީހުންނަށް ގޮތް ތިކިޔާދެނީ ފެއްސިގެން ދާންއުޅޭ\nފެބުރުއަރީ 23, 2021 19:34\nފަސްވަގުތު މީސްކިތް ތަކުން ބަންގި، توحيدގެ ކަލިމަތަށް އަޑުހަރުކޮށް ގޮވާލެވޭއަޑުއިވި އިޖާބަނުދޭ މީހުން\nއަދި އެއްވެސް ޝަރްޢީ އުޒުރަކާއި ނުލާ ފަރުޟު ފަސަނަމާދުގެ ޖަމާޢަތަށް ހާޒިރުވުން ދަުކޮއްލާފައިވާ މީހުން މިސްކިތުގައި، ނަމާދުގައި ކަންކުރަންވީގޮތް ބުނެދިނުމުގެ އެއްވެސް ހައިސިއްޔަތެއް ޢެބަ އޮތްތޯއެވެ؟\nތިމާ ނުކުރާ ކަންތަށް ތަށް އެހެން މަިހުންނަށް ކުރަން ގޮވާލަނީތޯއެވެ؟\nމާތް ﷲ ވަޙިކުރައްވަނީ މީފަދައިންނެވެ.\n﴿2﴾ يَا أَيُّهَا الَّذِينَ آمَنُوا لِمَ تَقُولُونَ مَا لَا تَفْعَلُونَ\n﴿3﴾ كَبُرَ مَقْتًا عِندَ اللَّهِ أَن تَقُولُوا مَا لَا تَفْعَلُونَ\nތިޔަބައިމީހުން ނުކުރާ ކަންތަކުގެ ވާހަކަ ބުނުން، اللَّه ގެ حضرة ގައި ނުރުއްސެވުން ބޮޑުވެގެންވެތެވެ.\nފެބުރުއަރީ 23, 2021 21:50\nވެރިކަމުގެ ދިގު 30 އަހަރު ކެމްޕޭނަށް ހުކުރު ނަމާދު ކޮށްލުން ނޫން ނަމާދެއްގެ ޖަމާޢަތް ދުށީމުތޯ؟؟؟!!!\nފެބުރުއަރީ 23, 2021 21:56\nއިސްލާމިކް މިނިސްޓްރީ އާއި ފަތުވާ މަޖްލިސް ވެސް ހަވާލުކުރަންވީ ރައީސް މައުމޫން އާ! ދުވަހަކުވެސް ހަރުކަށިވެގެންވާ ކަންދަހާރު ސްޓައިލުގެ ފަތުވާ އެއް ނަސޭހަތެއް ދެއްވި އަޑެއް ނާހަމު! ދީނުގަ ކަންއޮންނަ އެންމެ ރަގަޅުގޮތް ސާފުކޮށްދެއްވާފައިވޭ މިހާތަނަށްވެސް! ދީނީގޮތުން މައުމޫން، މަރްހޫމް ޑޮކްޓަރ މަޖީދު އަދި މަރްހޫމް ޑޮކްޓަރ އަފްރާޝީމް އާ އަރާ ހަމަ ނުކުރެވޭނެ މިހާރު އެތިބަ ދީނީ ފާސިޤުންތަކަށް!\nމިއަމިއްލަ އެދުން ބޮޑު މީހާ އަނގައިން ނުބުނެ މަޑުން ހުރޭ! މީނާ ކޮން އަނގައެއްތަޅާކަށް!! މީނާ އާއި ގާސިމާ ދެމީހުން މީ މިގައުމުގެ ހަލާކު!! މިދެ މީހުންގެ އެދުން ބޮޑުކަމާއި އަމިއްލަ އަންބޮނޑި ބޮޑުކުރަން ހަދައިގެން މުނާފިގުންގެ ޕާޓީއަށް ވެރިކަމަށް އާދެވުނީ!!\nފެބުރުއަރީ 23, 2021 22:39\nބަންގީގެ އަޑުއިވި ޖަ މާއަތައް މިސްކިތައް ނުދާ މީހާގެހުކު މަ މަކީ ކޮބައިތޯ؟\nއެގޮތައް ދޭތެރެ ދުރު ކުރީނުން މަހައް ފަރައް ކީއްކުރަންތޯ ވަޅުދިޔަ ހިއްކާލާނެ މީހަކުވެސް ނެއް ބޭފުޅުންނޭ ހޭ އަރާ މިކަހަލަ ބޭފުޅުންނައް\nފެބުރުއަރީ 23, 2021 23:33\nމައުމޫނާ ކޮން ބެހޭކަމެއް.. ޖަމާއަތުގަ ނަމާދަ އަރާވެސް މީހެންނޫނޭމީ.\nފެބުރުއަރީ 23, 2021 23:38\nމިސޮރު އަނގަނުބާނާ ތަނެއްވެސްނޯވޭ ބޮޑުވެއްޖެކަމެއް\nފެބުރުއަރީ 24, 2021 00:07\nސާބަހޭ ބޭގަނޑާ ބޭބެ އިންދެ ބަލަ ގޭގަ ނަމާދު ކޮއްލަކޮއްލަ .. ތީ އެއްވެސް އިރަކު މިސްކިތުގަ ޖަމާއަތުގަ ނަމާދުކުރިމީހެއްތަ އަބަދުވެސް ބިރުން ގޭގައި ނަމާދުކުރާ ބެއެއްދޯ...\_ ކާރިައް ގޮސް ތިވާހަކަ ކިޔައިދީބަލަ..\nފެބުރުއަރީ 24, 2021 00:11\nކަލޭ ކިޔާ ލަވަ އަޑުއަހާނީ ކާކު؟\nފެބުރުއަރީ 24, 2021 02:01\nފެބުރުއަރީ 24, 2021 08:33\nވެރިކަމުން ވަކިވި ފަހުން ދުވަހަކުވެސް މިސްކިތަކަށްއަރާ ޖަމާއަތުގައި ނަމާދު ނުކުރަނީ ގައިދުރުކަން ބަަހައްޓަން ނޫންތޯ؟ ޖަމާއަތުގައި ނަމާދު ނުކުރާ މީހަކު އެހެންމީހުނަށް ޖަމާއަތުގެ ވާހަކަ ކިޔާދޭނެކަމެއްނެތް. ކަލޭ ނުބުންޏަސް އަހްރެމެންނަށްއެނގޭ. މީޑިޔާގައި މިހާރު ތިމާގެ އަޑުކެނޑެމުންދާތީ ފަލަސުރުޚީ އަށް އަރަން އަނގަ އަރވަނީ.